text:
國立陽明交通大學生物科技學系(甲組)
112年繁星推薦 - 第三類學群
- 代碼
- 01325
- 招收人數
- 8人.(去年:7人) 不計入外加名額
- 繁星申請規定
- 在校總學業成績前20%.(去年:前20%)
- 採計科目
- 英文,數學A,自然
- 學測檢定標準
- 分發比序項目
- 111年比序結果
- 錄取人數 / 招收名額: 7 / 7
- 詳細申請資訊
本站查詢結果僅供參考,若與簡章內容不符,概以正式簡章為準.
校系資料
更多歷史資料
- 111年國立陽明交通大學第一類學群至第七類學群各校系錄取標準一覽表
- 110年國立陽明交通大學第一類學群至第七類學群各校系錄取標準一覽表
- 109年國立陽明交通大學第一類學群至第七類學群各校系錄取標準一覽表
- 108年國立陽明交通大學第一類學群至第七類學群各校系錄取標準一覽表
- 107年國立陽明交通大學第一類學群至第七類學群各校系錄取標準一覽表
- 106年國立陽明交通大學第一類學群至第七類學群各校系錄取標準一覽表
- 105年國立陽明交通大學第一類學群至第七類學群各校系錄取標準一覽表
- 104年國立陽明交通大學第一類學群至第七類學群各校系錄取標準一覽表
- 103年國立陽明交通大學第一類學群至第七類學群各校系錄取標準一覽表
- 102年國立陽明交通大學第一類學群至第七類學群各校系錄取標準一覽表
- 110年國立陽明大學第一類學群至第七類學群各校系錄取標準一覽表
- 109年國立陽明大學第一類學群至第七類學群各校系錄取標準一覽表
- 108年國立陽明大學第一類學群至第七類學群各校系錄取標準一覽表
- 107年國立陽明大學第一類學群至第七類學群各校系錄取標準一覽表
- 106年國立陽明大學第一類學群至第七類學群各校系錄取標準一覽表
- 105年國立陽明大學第一類學群至第七類學群各校系錄取標準一覽表
- 104年國立陽明大學第一類學群至第七類學群各校系錄取標準一覽表
- 103年國立陽明大學第一類學群至第七類學群各校系錄取標準一覽表
- 102年國立陽明大學第一類學群至第七類學群各校系錄取標準一覽表


c: text/html

text:
一連三晚「HKGNA樂在維港音樂節」昨晚(20日)圓滿結束,首晚(18日)姜濤與韓國女高音曹秀美隔空交流外,曹秀美獻唱多首名曲為音樂節掀起序幕;關心妍(Jade),男團P1X3L接力演出,成為音樂節焦點!關心妍連同管弦樂團唱出多首名曲,笑言「餓足三年」盼唱戶外騷,呢晚終於夢想成真:「因為疫情都冇咩機會唱戶外騷,呢晚難得同管弦樂團一齊表演,所以揀歌都有啲私心嘅,今次音樂節會轉播去韓國,所以唱韓國改編歌《失戀哲理》,當地人聽唔明都會有回憶嘛,另外仲揀咗唱張學友嘅《愛是永恆》,因為演奏出嚟好有氣勢,我全程都望住囡囡唱,見佢揮晒螢光棒,應該都好投入.」
Jade就話囡囡正學習樂器,希望未來可一齊表演:「因為佢學緊單簧管,唔知佢練唔練得切,下次演唱會就可以唔使打筋斗一齊jam歌.其實都想去美加做巡迴演唱會,可以順便探吓親友,不過囡囡太黐身啦,惟有放假先一齊飛,所以海外做騷都只可以學校長假先可以舉行.」
男團P1X3L就話表演好興奮,Marco坦言估唔到咁多Fans支持自己:「表演時間好似好快過咁,估唔到咁多fans!平時我哋都只係喺電視台嘅廠跳呢啲舞,難得跳戶外騷見到fans咁熱情,我哋都愈跳愈興奮.其實我上台前係嚇到腳軟,好在隊員都叫我食啲嘢先上台,所以今晚表演都好好!」而隊員Phoebus就話食飽先上台,毫無偶像包袱:「 因為我哋要一早著晒衫等演出,啲體力消耗得好快,唔食真係冇力表演.今晚唱完真係好興奮,好想搞一個自己嘅音樂會,希望下年可以搞到,但係我怕唔夠歌撐個騷.」
另一P1X3L隊員George就好識做,做完訪問即刻出去氹Fans,坦言終感覺到「男團」嘅身份:「因為我哋第一次整隊衫,終於覺得自己係男團,所以即使忙拍節目,劇集,都想以音樂行先,想做騷!呢晚音樂節韓國直播,但我唔敢講衝出亞洲,因為依家目標係衝出九龍灣,去到麥花臣嘅程度先.」

robotstxt: allowed

filter: keep


text:
大律師wor........
今日講乜都預左俾人鞭屍,但唔講我又忍唔到.你睇下,一個大律師一條政棍,呢句說話出自佢把口,D後生既同其它市民點會唔有樣學樣.
好老實兩邊用暴力都一定錯,呢個係基本是非問題,如果咁都分唔清,我諗你既思維有問題.當日新城市,警察俾打到仆街時,一班黃屍一眾叫好,重問佢未死? 家下一班白衫打黑衫,同樣地話打得少.其實大家有無諗過暴力係大家都玩唔起,唔係圖下條大律師所講既野,佢出把口就一班人去衝,你見唔見佢自己除衫落場? 呢D就係精人出口,笨人出手.
白衫今次係過左火位,但唔好諗住黑衫o岩晒,你睇直播時,係黑衫挑人機,叫人入閘打佢,到人地入閘佢地係走.白衫做多一步係,點解要入車箱,殺錯好人.其實之前白衫係網上已經講晒會做野,黑衫點解要入去? 其實大家可能係直播當中都聽到有人話入元朗覆桌,咁就發生呢件事了.一隻手掌拍唔嚮,兩邊都係衰,兩邊都有錯.
另外你話差人咁遲入去,當其時元朗站唔停,差人跟本唔可以最快去到,元朗本身又塞車,同埋警力好大部份已經去左西環一帶,你話點玩.咁其它差人? 差人既宗旨係先保護到自己再保護市民,其它差人無裝備點敢亂黎,你話有槍嘛,同樣道理,咁沙田警察有無用槍? 打你既人就係人,打警察果時就唔係人? 係狗? 家下重要咁多火頭燒? 中聯辦國徽都俾人攪,今次真係觸碰阿爺底線.國徽可能對大家無意義,但作為一個中國人既我等同身份像徵,你唔誠認中國可能係你既問題,但你不能侮辱國徽,因為你只會激起全國人民既愛國情緒,到時香港就唔係咁簡單可以解決了.
夠喇,大家都暴力夠了,每次遊行,最後都係暴力收場,到時白打黑,黑打白,最終沒完沒了.千其千其唔好再俾政棍利用了,是非黑白都可以講到咁,大律師?
你地睇完要小又好點都好,預左了,香港亂夠喇,到時香港金融玩完,大家先黎後悔,太遲了.


text:
《科學資訊要點樣傳遞?》
我覺得一份科學期刊論文嘅格式係好反映出scientific communication嘅精要所在.
傳遞科學資訊同傳遞所有資訊都一樣,1)唔係個個人都有興趣睇晒成份嘢;2)唔係個個人都有時間睇晒成份嘢;3)唔係個個人喺一份文入面所需要嘅野都一樣.(其實三樣嘢重點差唔多...)
一個平常人,佢係唔介意因同果之間有一定程度嘅「黑盒」存在,佢所需要嘅係睇到一條將起點同終點連起嘅線,中間個「黑盒」有幾大,有幾細,就視乎你嘅目的如何.
咁樣講好抽象,我試下畀啲假設嘅例子.我首先將一篇論文最主要嘅部份列明.
(Abstract)
Introduction
Method
Result
(Conclusion)
Discussion
(Acknowledgment)
對一個平常人嚟講(又或當我面對啲我好唔熟嘅題目),佢想知有關一個科學知識,佢可能想知頭尾就OK.佢冇需要亦冇能力去明白個「黑盒」講𡁵乜(除非佢好畀心機咁去學).好多時佢需要嘅係背景同問題(Question/Problem),然後就係答案,或者更重要係知道個"Significance of"答案.呢啲嘢大概喺Introduction同Discussion就搵到,一頭一尾.
呢度牽涉嘅係
1)「點解有呢個問題?」
﹣問題嘅significance
2)「個問題係咩?」
﹣將個significance化為一條問到同有答案嘅問題
3)「個答案係咩?」
﹣將一埋raw data整合,詮釋而達到對應問題嘅答案.
4)「呢個答案有咩用?」
﹣答案嘅significance
有左呢幾樣嘢,我就可以繼續探討下一個問題;有好多時我地想知一個學說,一個範疇,入面有無數個問題,答案.如果要詳細知道晒細節,咁喺你未達到一半可能已經用盡你嘅腦能量.但係如果你知道咗以上嘅四樣野,你就可以砌一條鏈出嚟,一環扣一環整個scaffold出嚟.當然你呢條鏈嘅知識係唔完全justified,因為入面有好多「黑盒」,而你某程度上係憑信「權威」(i.e. 科學家/專家/peer-review制度/某啲大型組織(i.e. WHO)....etc)而去支持你砌呢條鏈.
就我所見,科普書大多係以呢種方式為框架.重點在於背景同significance,間唔中一啲好重要嘅method或者result都會寫出嚟,但係一定唔係主要部份.科普書重點係要涉獵好多研究,畀大家有一個大故事,大框架,所以係要用短篇幅將一個又一個問題,一個又一個答案,一個又一個significance串連埋一齊.
﹣﹣﹣
假設你唔係最平常人,你已經係對個範疇有多一啲認識,你係想深入少少去知道某個課題嘅發展.咁你就會睇多啲Result,同埋你會有能力批判多啲Discussion.
Result係咩呢?Result唔係一堆Raw data咁簡單.Result都係一個故事,係蘊含推演嘅文字,係想將一個Argument一步一步咁推進落去.就咁一堆Raw data 係冇意義嘅,係當有人有能力去詮釋,去串連啲Raw data,呢一堆散收收嘅嘢先會有意義.呢種故事就係「黑盒」嘅一大部份.
問題同答案之間係要有條路連埋,唔係好似時空轉移咁由起點跳去終點.條路係點呢?條路就係個mechanism,亦即係result表達到嘅嘢.起點(Problem) -> A -> B -> C -> D -> 終點(Answer),呢個係一個層層推進嘅argument,理論上,當你完整咁解釋到成個路程,你就係知道成件事發生嘅機制(Mechanism).當然,事實上,每個獨立研究(或者甚至整合晒所有研究)都係冇話完全搵得晒個mechanism出嚟嘅,大部份情況下,總有得再問落去,或者再搵細啲.
﹣﹣﹣
到最後,仲有一個「黑盒」,就係Method.Result嘅出現,係基於你點去做你嘅研究,如果我冇能力判斷你做嘅嘢岩唔岩,合唔合理,就算出現咗一堆result,都可以係冇乜意思.
Method大多係畀研究𡁵嗰範嘅人去睇,因為佢哋先有能力去明白啲儀器啊,研究嘅工具啊,啲reagent啊,啲材料啊,啲sample size啊,諸如此類.呢部份某程度上係最難明,因為佢唔係argument,又唔係講咩故事,又唔係有咩意義,只係一堆散亂嘅hard fact.佢唔一定會解釋呢個方法邊度嚟,唔一定解釋呢個方法有咩原理,處理緊咩問題,係要靠你對呢方面有基本認識,你先可以推敲,或者搵返相對應嘅原因.甚至呢啲方法有時係最有創意嘅部份,因為係研究者面對一個problem時,諗起自己想用咩工具.有時同一個類似嘅問題,唔同人已經可以揀唔同工具,但係實際上點解揀A方法唔揀B方法呢?有好多時係無從稽考,除非你真係走去面對面問做研究嗰個人.
﹣﹣﹣
不過咁講,有時就算睇晒所有,都唔代表冇「黑盒」.因為有好多嘢未必喺文字度capture得晒.譬如一個研究有嘅限制,唔一定個個都會寫出嚟.一個研究有咩「做唔到」,呢個都好少會寫出嚟.又或者實際上佢真係點做實驗,有時都可能同文字有些少差異.仲有,文永遠係一個narrative而已,將所擁有嘅材料砌埋一齊.一篇寫出嚟嘅文同點樣得到啲raw data(當中嘅次序,思路)嘅實際程序,係唔一定對應嘅.只要個argument加上啲raw data係合理,文係照樣可以出.
但係有啲更大嘅「黑盒」,或者都未必算係黑盒嘅,只係一啲文包含唔到嘅嘢.譬如,點解問A問題而唔係問B問題(或C,D,E,F....etc)呢?呢個冇一定答案,可能係老細覺得有興趣,可能係開會一時興起諗到,可能係沖沖下涼有嘅靈感.當你決定左個問題,自然會去寫返呢個問題點樣對應以前嘅人嘅故事,同埋諗埋「呢個問題嘅重要性」.呢啲嘢有時可能後期細心諗先加上去.不過就算加咗,都解答唔到點解係問呢個問題,而唔係問「嗰個問題」.
又或者你揀咩前人嘅故事作為你嘅background,都係冇特定嘅方法.你嘅筆墨有限,所以你自然會選擇某啲你覺得最相關嘅前人研究去講.但係點解揀呢份,而唔係講份,去到邊個範疇為止就停?呢啲都有一定程度係要睇返寫文個人個腦個思路諗緊乜.佢嘅選擇,佢嘅取材,某程度上都係一個「黑盒」.當然唔係話完全天馬行空嘅,又或者通常研究者會quote啲大型review去大包圍.但係始終點都會有一定程度嘅選擇,譬如話「去到邊度係超出左relevant to 我嘅一研究嘅文」,呢啲係牽及一定嘅主觀判段.況且有時啲研究可以牽涉cross-discipline嘅知識嘅話,就更加有呢個考慮.


text:
幾年前如果mortgage broker識你揸住件香港新樓,一定雙眼發光,因為好易按.應該係話按完再按再按x N.
即係所謂提款機.
炒家買左樓,多會先當件貨係提款機,即係喺升市中繼續持貨,但加按將佢變番生錢再炒.如果你堅持係咁炒幾轉,可以一變二,二變四.....順風順水就係.
近排報導有居屋樓神就係咁"loop loop loop"炒到輸身家,就係因為不斷買不斷按.
根據蘋果日報10/4報導(見圖),呢位樓神由平凡筲箕灣居屋開始,再買入車位,豪宅.佢喺01年買入筲箕灣愛蝶灣上車,呢個物業應該係佢炒樓嘅"種子".買入最平,升值比例最高,最好按.
如果將事情抽絲剝繭,樓神為佢呢個上車物業做嘅唯一增值工作,就係投入時間.時間加上大圍經濟發展,美國QE等因素,小小種子變大樹.呢個亦係大部分長期持有物業人士嘅經驗.但當我地業主自滿嘅時候,往往只歸咎成功在於自己嘅勇氣同埋眼光.
當你企圖複製自己成功嘅投資,要喺短時間內炒樓致富,時間就再唔係你嘅槓桿.一個地方能夠不斷進步,因為當地人民不斷奮鬥為佢哋嘅地方增值,為佢哋自己增值,為客人提供價值.呢啲價值累積起嚟,物業自然升值,因為住戶搵到兩餐.
如果大家只係翹埋雙手等升值,QE印幾多銀紙都冇用.
銀行不斷加強壓力測試,其實係測試緊你為你嘅投資增值左幾多.大佬,我借錢比你買隻牛,你都要出力去揸奶,最好再將奶水做芝士,做響埋個牌子,令到用同一隻牛比其他養牛人賺更多錢.
銀行最怕啲乜都唔做等坐上經濟順風車嘅人.你可能話,剛性需求啊,點都要住㗎啦.有剛性需求因為有人努力工作增值.如果一個人宅喺屋企,等老媽子煮三餸一湯,佢又點會搬出去,點有剛性需求.經濟一下行,呢啲乜嘢剛性需求即刻唔見哂,食春藥都剛唔起來.我啲租客就係咁走哂.
如果你用市價買樓收市值租金,你都只係隨波逐流.銀行收緊壓力測試,樓又升左,租又加唔到,回報越來越低,好快你就加按唔到.即係銀行兜口兜面笑你,冇鬼用,乜價值都冇.我上年走埋最後一間香港物業,買家收租回報少過2%.我都唔知佢買嚟做乜.我嘅民宿同shared apartment 都能夠收到多過傳統市值租金唔少,但係同銀行借錢都不斷遇到困難.睇貸款部阿姐面色都睇唔少,「先生,你借爆咗,你嘅新增收入都係service唔到個貸款喎.」前幾年銀行生意好,好多時重會加啲輕視嘅表情.
就係咁,坊間多咗好多財仔,甚至做假.上年澳洲政府搵欽差大臣查晒四大銀行,正正就係洗太平地.我個人不喜歡勉強,個市越爛,我越保守.原本我都諗住轉過嚟澳洲重新狠狠地再借鑊金買過,點知:銀行借貸繼續又難又苛刻,都算.每次拍賣都遇著呢啲樓神曬我冷.我冇本事同佢癲.因為以佢地嘅成交價都冇哂肉食.
結果拍賣拍到今年年初一決定暫時收手,睇定啲.
唔知算係我好彩,定係因為緊守左拍賣前計好嘅上限出價,喺呢個時期我繼續去左槓桿,保持現金.宜家唯有還原基本,想辦法增值.以前有位老闆日日都問,「你今日嘅工作,有冇為客人增值?」


text:
今屆DSE終於開考,考生有啲咩要留意?
2022年度嘅DSE會喺4月22號正開考,相信各位考生都非常緊張,正把握最後嘅時間盡全力衝刺,希望可以攞到好成績.但係喺埋頭苦幹温書嘅同時,各位考生都千祈唔好唔記得某啲重要嘅事項.今日GETUTOR就同大家講講各位DSE考生喺開考前有啲咩事項需要注意,確保大家喺忙於備戰嘅同時都唔會唔記得!
1. 唔該唔好影Barcode上IG啊!!!!
每年DSE都會出現一個情況,就係即使有無數人都極力勸告過,每年都依然有考生為咗打卡,喺試場入面將自己嘅Barcode影低放上Instagram或者其他社交平台.
呢個係好低級,但係好嚴重嘅過錯,考評局亦都講到明如果發生呢種情況一定會處罰相關學生.我哋喺呢道不厭其煩咁勸告各位考生多一次,喺試場裡面唔好影任何嘢同埋唔好放任何試場入面嘅嘢上社交平台,喺開考之前亦都要確保電話已經熄咗機同埋放喺座位椅下嘅當眼處,俾監考員清楚睇到.我哋真係唔希望喺任何社交台見到你張barcode同考生編號!
2. 確保充足睡眠
唔少考生都係安排咗喺最後嘅時間入面,盡可能用盡每分每秒衝刺,希望爭取到好成績入讀心儀嘅大學.
但係衝刺還衝刺,請切記喺考試前一定要確保自己有充足嘅睡眠同休息,因為考試除咗係睇大家對唔同科目嘅認識有幾深入之外,仲好睇大家嘅臨場表現.如果大家只顧衝刺,甚至乎選擇通宵温書,而冇好好休息,咁喺考場嘅時候臨場狀態同表現就一定唔會好.試諗下你都唔夠瞓,個人處於一個咁疲倦嘅狀態,個腦又點可能轉得快,最後只會得不償失.
所以喺考試前,請一定要確保自己有充足嘅睡眠同休息,確保自己有十足嘅狀態進入試場.
3. 執齊所需物品
最後,就係請確保自己帶齊所有所需物品.相信大家平時耐唔耐都會有大頭蝦帶漏嘢嘅情況,但係呢程種情況就千祈唔好俾佢喺考試嘅時候發生啦,因為咁樣好可能會影響到你嘅成績.
試諗下你喺考數學唔記得帶計算機,又或者去到試場先發現帶漏准考證,呢個情況你就可以同DSE講聲:「下年再見啦!」因為大頭蝦帶漏嘢搞到入唔到大學你話幾咁無謂呢!
所以,最好嘅方法就係喺考試前一日執好哂考試要用到嘅嘢入袋先去瞓,咁就可以避免喺出門口前先臨急臨忙去執而可能帶漏嘢嘅情況發生.
總結
最後,GETUTOR希望今屆嘅各位考生都可以攞到滿意嘅成績,入讀心儀嘅院校.


text:
(A&M Diary)相信12月係全年最開心,最令人期待嘅月份,因為真係好多假期呀!而放假就梗係要約埋朋友或者屋企人好好興祝,例如開聖誕party,一齊例數同食團年飯啦!位於旺角嘅新南苑私房菜火鍋鷄煲除咗任食雞煲打邊爐之外,近期推出時令嘅任食流浮山生蠔,仲有過節團年飯最愛嘅盆菜添,重點當然係餐廳開到凌晨兩點鐘,啱晒大家食住倒數直落啦!
牛魔王餐
餐廳有唔同嘅套餐選擇,包括:咩都有得食,食材最豐富嘅至尊餐,主打肥牛同和牛嘅牛魔王餐,任食鮮蝦同深海龍蠆嘅海鮮餐等!今日我哋就揀咗牛魔王餐,套餐除咗本地手切牛頸脊之外,仲有任食嘅美國SRF黑毛和牛肉眼,安格斯肩胛肥牛,安格斯牛小排,美國肥牛同其他打邊爐配料.
湯底
打邊爐最重要就梗係湯底,湯底有澳門豬骨湯底,椰青花膠蟲草花湯底,藥膳醉雞湯底,新鮮蟹窩花甲湯底同四川麻辣湯底.但貪心嘅我哋就叫咗四式火鍋湯底,有齊皮蛋芫茜湯,麻辣,沙嗲同蕃茄湯底.
自取區
喺等緊上菜嘅時候,可以去到自助區領取冷盤小食,例如泡菜,鳳爪同螺肉.
流浮山生蠔
生蠔除咗廣島蠔,美國蠔,法國同澳洲生蠔之外,其實仲有Made in Hong Kong嘅流浮山生蠔!近期係流浮山生蠔嘅當造季節,所以我哋都upgrade咗,叫埋任食流浮山生蠔啦!上枱見到啲流浮山生蠔,真係好驚喜,隻隻都半隻手掌咁大,超肥美,而且用冰墊起,以確保新鮮.蠔身豐滿,漲卜卜,食嘅時候,味道鮮甜,勁多肉汁,好好味!
本地手切牛頸脊,美國SRF黑毛和牛肉眼,安格斯肩胛肥牛,安格斯牛小排,美國肥牛
第一轉上枱嘅時候,所有肉會一次過奉上,除咗本地手切牛頸脊之外,其他都係任叫任食.本地手切牛頸脊色質紅潤,雖然脂肪少,但勝在肉味超濃;美國SRF黑毛和牛肉眼嘅油花分佈平均,完全無筋,所以食嘅時候軟腍,接近入口即熔;安格斯肩胛肥牛唔會太油膩,肉汁juicy,肉味濃香.所以美國SRF黑毛和牛肉眼同安格斯肩胛肥牛都係encore之選.
任食火鍋配料
除咗蔬菜自取任食之外,新南苑私房菜火鍋鷄煲仲提供超過40款嘅任食火鍋配料,可以任點任食:灌湯小籠包,豚肉,雞件,響鈴,鮮蝦雲吞,魚皮餃,韮菜餃,丸類,讚岐烏冬,出前一丁等等.
飲品,甜品
呢度嘅飲品選擇雖然唔多,但可樂同無糖茶都有,已經啱晒我哋.食到尾聲,仲會送上一人一個甜品,呢餐真係非常滿足


text:
我地返番去二十年前.二十年前即係大概1995-1996年,果陣大家做緊咩?
我好記得係果段日子,當然仲未興宅呢個Term,但當然好多人已經有電腦,亦都極度沉迷.果陣正正就係破天荒出Windows 95既年代,係當時用緊MS-DOS仲要load 咩鬼autoexec.bat 同咩config.sys然後仲要人肉打win 去入Starting Windows 3.1…,Windows 95 係桌面電腦一次翻天覆地既革命.果陣,世界各地都有人排晒長龍,就係想買Windows 95 返屋企裝.誇張程度,同依家iPhone 開售情況差唔多.
今日,我地去電影院睇咩魔獸爭霸.無錯,二十年前,亦都係1995年,今時今日人盡皆知既Blizzard,仲係一間好細既遊戲公司.而果陣,就係推出左Warcraft II,當然唔駛講Warcraft II 都仲係要係DOS 到Run!果陣,每一個人相信打Warcraft 同C&C 都打到廢寢忘餐.而果陣香港老翻係極度猖獗,去買老翻電腦碟既人,係多不勝數.當然好多時買左返去,係隨時裝唔到都唔出奇.
Blizzard 當然係靠Warcraft 系列起家,而Warcraft II 已經開始有Cinematic即係過場有片睇,已經係一個劃時代既標誌,標榜故事既推演.但係大家唔好唔記得,下一年即係1996年,有一隻更加巔覆遊戲史既Game,亦都係Blizzard 問世,甚至連老翻都斷貨.而呢隻,就係Diablo I,即係暗黑破壞神第一代,亦都係正式要係Windows 95 先玩到既Game.
無人知果個時代D Game designer 個腦出左咩事,竟然俾佢諗到Real time RPG一樣咁令人沉迷既野,即係唔再係日式咁set 一大堆指令搞完一大輪先打一下,然後一回合結束.佢係一見敵人,就要即刻開拖,然後死,就係即死,無時間俾你喘息.再加埋Random map + Random item 呢個煞食功能,Diablo 加埋網上對戰 Battle net,係開始有寬頻既世代,係空前既成功.無人統計過,自Diablo 出左之後,究竟壞左幾多隻滑鼠.但相信係不計其數.
呢一切一切,都係講緊廿年前.依家Windows 無力,World of Warcraft 亦開始悶,Diablo III 被人剷到仆街.今時今日已經係智能電話,Google,Facebook,Instagram年代.再睇番Warcraft 既電影,唔知你會唔會同我有相同感慨:
科技似係走得好快,亦都可以好慢...


text:
最初嘅毅行者(即係97年以前)有英軍負責支援,佢哋以軍隊方法去為參加者補給(據講直頭有軍用車輛拖部運水車上山),所以補給對毅行者嚟講一直都唔係問題.到回歸之後,毅行者由樂施會接手主辦,當中有唔少團體義務幫忙(我最深印象係每年負責急救嘅公立醫院醫務人員),咁多年都畀唔少信心各位參加者,大家絕唔會驚無水飲無嘢食,差在大家咀刁,嫌食麵包太寡啫.
噢,講遠咗,講返補給先.
毅行者十個檢查站,都必定有飲有食.當中一定會提供嘅,就係食水,麵包,熱湯同熱飲.而特定嘅檢查站,又會提供唔同嘅補給.其實大家去樂施毅行者官網就一定搵到,不過我就Cap畀大家睇下啦:
除咗上面嘅官方補給外,鴻福堂舊年喺基維爾營有派熱湯派燒賣,今年亦會再接再勵,大家食gel飲寶礦力搞到口寡寡,啪粒燒賣真係精神為之一振!6號檢查站嘅烏冬同飯團,都係令人期待.
注意事項:
1. 為求環保,除咗CP1大浪西灣外,大會唔會派發樽裝水.參加者一定要自己帶水壼或水樽
2. 有啲食物係有限數量(如第四站嘅燒賣,第六站嘅烏冬),先到先得.遲到食唔到,就唔好投訴
3. 理論上,檢查站有食水麵包熱湯熱飲,只要你食得落你食幾多都得.有朋友就全程用官方補給,唔搵外來補給,作為挑戰嘅目標.
4. 2016年最新安排,大會喺各個補給站,將不供應紙杯,請各位自備水杯裝水
5. 珍惜食物,切勿浪費;
毅行.傳承
Fitz.hk為樂施毅行者2016大會媒體伙伴
更多:
Fitz.hk Facebook專頁
[Fitz毅行者2016] 唔識死新鮮人 挑戰麥徑100公里
[毅行備戰] 系列
Fitz Hiking 行山


text:
遜尼派
遜尼派(Sunni,亞拉伯話: أهل السنة والجماعة),係伊斯蘭教入面最多人嘅一個主流派系,全名係「遜奈和大眾派」,意思係「遵守遜奈嘅人」,佢哋又叫自己做「正統派」,穆罕默德死咗之後,佢哋主張哈里發應該係推舉合適嘅人嚟做,同什葉派主張要有合乎血統嘅人承傳相反,因而形成佢哋同什葉派之間對立嘅關係.佢哋以《古蘭經》同六大聖訓作為佈道,立法同行教嘅根據,喺9世紀制定咗一套四大學科,即係聖訓學,經注學,教法學同教義學四個學科系統出嚟.後來因為對護教主義某啲觀點嘅爭論,又分出咗唔同嘅學派出嚟.其中一個艾什爾里派喺11世紀中葉仲成為塞爾柱王朝嘅官方宗教,同蘇菲派合一之後,成為世界上最多穆斯林信嘅一個伊斯蘭教派,而中國嘅穆斯林就主要屬於哈乃斐學派.
起源改
公元7世紀由亞拉伯人穆罕默德喺麥加創立伊斯蘭教,但最初受到麥加貴族壓迫,於是走到去麥地那成立一個宗教社團叫做「烏瑪」,經過長年鬥爭之後,烏瑪最終進佔麥加,最後成個亞拉伯半島亦變為伊斯蘭教嘅世界.
但喺穆罕默德死咗之後,由於無指定承繼人,同時亦無講點樣推舉領袖,於是好多人因為各種原因,例如信仰理解分歧,政治利益等原因,先後分裂出哈里哲派同什葉派出嚟,加上帝國不斷擴張,單單一本《古蘭經》已經唔可以滿足各種實際生活需要,因而各自開始發展出一套教法同聖訓學,作為對《古蘭經》嘅補充.到9-10世紀終於完成六大聖訓集.
但對於好多問題,尤其是哈里發職能同佢嘅制度,亞里功過等問題仍然好有爭議,為咗要令各方達成一致,「遜尼派」就咁慢慢形成.
四大教法學派改
哈乃斐學派改
馬立克學派改
沙斐儀學派改
罕百里學派改
聖訓派改
意見派改
參考改
主要參考書改
- 《伊斯蘭教》 金宜久著 宗教文化出版社 ISBN 7801230868/G29
- 《亞拉伯通史》 商務印書館 ISBN 710001865X
- 《伊斯蘭教史》 金宜久著 江蘇人民出版社 ISBN 7214041480
- 《伊斯蘭教史》 王懷德,郭寶華著 ISBN 7227007855


text:
今朝有深水埗街坊會嘅街坊發現當區南昌街休憩處近大南街冒現咗好多大型人像,由於佢哋四四方方,面色粉紅,好多街坊都驚訝點解出現咗咁多「紙紮公仔」.港語學記者馬上到現場直擊,發現呢啲人像都係「ddHK設計香港地」嘅搞作,即係上次喺通州街公園搞「數碼龐克號」Cyberpunk 展覽嗰班人.
據ddHK嘅官方網站介紹,呢個活動叫做「深水埗人_人」為主題,喺深水埗四個公共空間同社區唔同種族文化背景嘅組織,製作在地嘅裝置,喺今年2-3月快閃出現.呢一系列嘅人像,就係視覺藝術家Rex Koo嘅平面幾何半像《Simple People》,今次就將平面變成真人大小嘅立體,例如已故嘅國際武打巨星李小龍,創作人黃霑.
不過睇返街坊留言,好多人一望就覺得呢啲人像好似大隻咗嘅紙紮品:「紙紮公仔咁嘅樣,嚇死人咩!」又有人質疑袋咗政府千萬資助「唔整冇謂野,點可以穿櫃桶分餅仔呀!」都有街坊評論今次嘅裝置大不如前:「之前深水埗搞cyberpunk展都已經搞笑,但話晒人地有個場地設計,今次搞乜,同啲環境格格不入.」
上次「數碼龐克號」展覽都引起咗好大嘅爭議,質疑政府趕走通州街天橋底露宿者後,舉行藝術展覽為政府粉飾太平.但ddHK似乎都冇理到呢啲爭議,今次都選址喺較多露宿者聚集嘅南昌街休憩處.
「設計香港地ddHK」由香港設計中心策劃.香港設計中心係香港特別行政區政府嘅「策略伙伴」,喺公帑資助下積極推廣設計,致力營運及拓展香港嘅設計旗艦活動.記者翻查資料,未能搵到「深水埗人_人」獲政府公帑資助嘅金額.
深水埗區議員李文浩接受港語學訪問,直指作品離地,相關嘅展品唔適宜擺喺深水埗貧民區,附近區域充滿「道友」,毒品同犯罪問題.佢坦言同極權暴政合作下嘅藝術項目,都好難產生出好嘅作品,因為一切都會變咗粉飾太平嘅工具.


text:
好耐冇寫過食評啦! 由於疫情關係, 好耐都冇出過食餐勁, 所以今個星期決定出去銅鑼灣 Dodam Chicken 食餐好既!
好耐冇去過銅鑼灣, 一出到就估唔到變得咁多, 周街都係吉舖, 雖然人流一樣多, 但大家都戴上口罩, 完全感覺唔到銅鑼灣以前既熱鬧開心既感覺.
今次去食既係位於利舞台既 Dodam Chicken! (地址: 銅鑼灣波斯富街99號利舞臺廣場18樓A號舖).
一入到去餐廳個裝潢非常之有韓國氣氛, 雖然唔算得上豪華, 但係有格外嘅韓式情調,餐廳前後各有一部電視, 一直播住不同的韓國熱門人氣跳舞組合的 MV.
細看之下餐廳的餐紙都有很細心的布局, 例如在紙的下方有教大家點樣講一些簡單的韓文, 仲要中英對照.好讓大家在等待美食的時候, 同時間亦不會覺得悶, 打發一下時間.
小編一坐低就當然叫雞食.因為餐廳嘅招牌菜就是炸雞.呢度嘅炸雞同出邊嘅韓式炸雞店有乜嘢唔同? 喺未食過唔同餐廳嘅炸雞之前, 小編一直覺得都係將隻雞放喺啲油裏邊, 炸完然後攞返出嚟,間間餐廳應該唔會有乜嘢特別唔同.但係經過小編多年來食炸雞嘅經驗發現原來炸雞都係一門學問.
簡單嚟講長話短說這間 Dodam Chicken 餐廳嘅炸雞係比其他餐廳冇咁油膩! 佢炸出嚟嘅雞食完都唔會有一種好”滯”嘅感覺,而其他餐廳嘅炸雞食兩塊就已經好滯, 同埋大多數嘅炸雞店都係將嗰隻雞,不斷沾炸粉令雞嘅形狀看似好大只, 好抵食噉樣.但係實際情況,就當然唔係噉啦.
由上圖可以見到餐廳嘅炸雞睇起上嚟係比較乾身, 亦都唔似其他炸雞店噉,影相嘅時候有一種閃閃發亮嘅美感.但係小編就係鍾意呢一種嘅感覺, 因為佢將雞嘅油脂完全炸曬出嚟令到大家食嘅時候唔會有一種油膩嘅感覺,所以係會比較健康.
另一方面, 雞嘅裏面即係肉亦都可以充分噉鎖緊肉汁.小編相信廚師應該喺挑選雞嘅品種有一種特別嘅要求, 唔係乜嘢雪藏雞都可以走嚟入貨.
但係佢點樣煮小編就不言而之.總之食落去啲雞肉係好有雞汁, 同埋肉嘅質地係比較滑嫩, 唔會有”鞋雜雜”嘅感覺.再加上這隻炸雞仲配兩種醬汁, 一種係韓式辣椒醬, 另一種就是芥辣醬,配埋隻雞簡直係一絕.
叫咗一碟健康嘅炸雞, 小編當然要叫返一個邪惡嘅美食啦! 今晚見到餐廳新出一款炸薯條,雖然要成100蚊以上, 但係睇落去個賣相非常吸引, 所以都叫咗一客.
簡單嚟講佢就係將一個提子包中間刮出空間, 然後倒入熔岩芝士,再喺麵包嘅周圍鋪上密密麻麻嘅薯條同埋炸蕃薯條.就算四個人食都唔會食得曬.不過芝士嘅吸引力真係不容忽視, 就算好飽都想不斷將佢放入口.
兩碟餸連埋加一, 一共300多元雖然價錢有點貴但是都值得.以這個質素嚟講又要喺銅鑼灣呢個咁熱門嘅地點, 老闆始終都要交貴租, 所以都係嚟支持一下香港嘅優質飲食.若果星期一至五去食lunch會抵好多, 因為佢有set lunch!
相比之下荃灣海之戀嘅呢間餐廳就真係唔好試,價錢又貴, 又唔好味, 不過都唔知點解咁多香港人走去大排長龍, 真係人排佢又排囉.


text:
廣州人,不務正業大學生,子華神忠實擁躉.備考緊,得閒先吹水.
一個「假廣州人」的尋找身份認同之路
Matters上邊嘅粵文真係唔見多,不過寫得粵文就預咗比較少人睇.希望各位識睇粵文嘅朋友多多支持.
終於有勇氣寫低呢一篇正正式式嘅網誌,亦都係在下第一次用粵文寫嘅長文,未習慣,寫得唔算好,還望讀者指教.
呢篇文通篇講嘅係我嘅個人尋找身份認同嘅經歷,等同於自己爆自己啲嘢出嚟畀人睇,又瑣碎又雜,可能有啲無聊,比較私人化,僅作分享.
文中所講嘅「疏離感」,並冇查閱過確切嘅定義,齋吹水,不討論學術知識.
本文嘅主題係「身份認同」與「疏離感」.
最近呢幾年,我好多時候喺度諗:我究竟係邊度人?我嘅身份認同應該係乜嘢?
我喺廣州老區出世,後來幾歲左右因屋企人嘅關係,迫不得已去咗市區南邊某個郊區居住,屋企人工作同市區並冇任何交集,屋企所在之地通向市區嘅交通亦都唔算方便,從此我嘅生活同廣州本地人居住嘅地方斷絕咗聯繫.
父母雙方都唔係廣州本地人(指老城區),父親嚟自廣東東北部某山區,母親嚟自同廣州黐埋嘅某城市.阿媽識講廣州話,阿爸由於十幾歲嚟到廣州讀書,所以都識講廣州話,於是乎我由細到大喺屋企都係講廣州話.每逢過年同暑假會一年或者兩年會返鄉下一次,所以阿爸嗰邊嘅「家鄉話」,我多少識講兩句.
阿爸嘅身份認同感非常之強烈.喺細個嗰陣,曾經問到「我係邊度人」呢個問題(早就唔記得呢個話題係點嚟㗎喇),就因爲父母喺我出世嗰陣,將我嘅戶口跟咗阿媽嗰邊,所以我以爲「係邊度人」係同戶口簿上邊嘅地址一樣,於是就答「我係XX人」——畀老豆鬧咗一大餐,咬牙切齒噉樣話「你係YY人!!!」,至今仍然印象深刻.
呢個當然唔係咩值得外揚嘅教育方法,我甚至因此厭惡他人強加於你身上——話「你應該係乜乜地方嘅人」「你唔應該係XX人」呢種噁心嘅思維方式.
至於點解冇廣州戶口,聽講當時好似係可以喺東山區買樓入戶,但係親朋戚友眼光短淺,個個都勸唔好買,父母又唔識呢方面嘅嘢,當然就錯失良機.呢件事或者可以另外開篇講.
十分之無可奈何,受到父母雙方嘅影響,多年以嚟以「外地人」「外來者」嘅身份喺廣州郊區學習,生活,每次學校有啲咩同廣州本土文化有關嘅活動(譬如話廣府文化相關嘅主題講座),我會抱住一種唔關心唔在乎嘅態度:我又唔係廣州人嘅一份子,點解要去關心,參與呢——雖然我一直講緊廣州話.又冇關心或者了解過祖籍地嗰個鄉下嗰度嘅文化,只係一個旁觀者.
而家偶然間諗返起都會有少少後悔,點解以前可以受到「外地人」呢個身份束縛咁強呢?參與多啲唔好咩?
時間稍微往後移少少,中考放榜,受到多種奇怪可笑又極其荒誕嘅因素影響,我居然要被迫去到阿媽家鄉嗰度嘅高中先至有書讀.
喺嗰個地方,教育水平梗係差得多,但喺呢一個我曾經回答「我係XX人」嘅XX呢個地方,XX市ZZ區,讀咗三年高中,由第二年開始,我逐漸發覺:哦!我唔係XX人,亦都唔係YY人,應該係「廣州人」至啱.好神奇,廣州畀到我嘅所謂「自豪感」,居然要去到隔籬城市先可以感受到.
我的而且確係廣州市以外嘅地區生活過,先至認識清楚自己潛在嘅身份認同.
一次機緣巧合之下,喺書店見到《廣州話正音字典》(簡體中文),同時間有睇一啲粵語自媒體拍嘅短片,察覺到自己某啲發音唔係咁標準,於是開始對粵語相關嘅知識產生興趣,咩「懶音」「文讀」「白讀」……嗰陣時仲未知乜嘢喺「粵文」,好多字未識得點讀點寫.
由呢件事開始,我先至逐漸有興趣了解粵語文化,當然,冇得避開嘅同時係最重要嘅嗰一部分,就係嚟自於香港嘅粵語流行文化:港產片,港劇,粵語流行樂,三及第文體,香港所謂「粵語書面語」文體嘅報章.之前好多年,我對大陸同臺灣嘅普通話/國語流行文化同香港嘅粵語流行文化處於雜食狀態,冇乜揀擇.
無論係廣州抑或係香港,本人對於個人嘅身份認同,確確實實係從語言呢方面開始建構嘅.
講返身份認同呢個問題.
廣州人嘅定義係乜嘢?我究竟算唔算係廣州人?唔知維基百科所講嘅定義啱唔啱,不過如果喺廣州生活過一段時間嘅人,應該大概都知道,一般意義上嘅廣州人,就係嚟自於地圖上「呢一個範圍」——即係指邊度啊?我唔敢亂講,反正唔包括天河.
2010年撐粵語事件,我仲細,兼且住喺郊區,件事發生當年對此並不知情,係喺幾年前「擒牆」出嚟睇返以前啲新聞先知道有呢件事.無可否認,發起一場有浩大嘅羣衆運動,必然產生過激嘅非理性情緒(有時我覺得自己可能有少少符合香港社會所講嘅「左膠」),但係呢一場羣衆運動令到好多人清楚,粵語/廣州話對於廣州人認定嘅「身份認同」係有幾咁重大嘅意義,或者係廣州本地市民一路都有參政議政嘅熱情,又或者係受香港社會嘅影響.點都好,能夠「行街散步」嘅時期,一去不復返.從社會氛圍嚟講,我鍾意十年前嘅廣州.
事件係咪真係簡單?你認爲自己係廣州人,你就係真嘅廣州人?我一度以爲,我由細到大都係喺廣州呢個地方長大,識講廣州話,熱愛廣州本土文化,噉我同真正嘅廣州人淨係爭咗一個廣州戶口.
當我去查閱一啲廣州本土文化,關注一啲廣州本地公衆號,了解廣州本地歷史文化嘅時候,對於好多嘢會覺得陌生,或者講係冇感情,就算親身去行幾多次都好似冇乜幫助.睇到人哋話某個地方,某樣事物對於本地人而言非常之有某種情懷,童年回憶或者其他回憶,我係點都冇辦法代入到,因爲我冇親身經歷過,只能夠憑空爲自己想像一啲虛幻嘅「廣州情」「廣州過往回憶」,陷入自己呃自己嘅狀態.尤其是有一次睇知乎,喺一個西關人發嘅動態下邊,輕輕吐嘈咗下我對於佢呢條動態提及到嘅地方些少嘅不滿,跟住畀佢兩大段講述佢喺嗰個地方嘅童年回憶+「你當然不知道」窒到冇聲出.
頂,真係好hurt.如鯁在喉,呢種感覺持續咗成個禮拜.
係啊,我係熱愛廣州話,廣州歷史,廣州文化,但係始終唔係一個喺老城區生活咗好多年嘅廣州人,缺失咗嘅老城區童年回憶,點都冇得挽回,唯有成爲一種遺憾,此爲「疏離感」之一——我還我,你哋還你哋,我係一個熱愛廣州,皈依廣州文化嘅局外人.
同呢種情況相似,當我見到一啲宣傳粵語流行音樂嘅句子,譬如話「廣東歌,專屬於香港人自己嘅音樂」;聽到一啲熱愛香港嘅歌,譬如話八年前陳冠希唱嘅《香港地》,或者講到「香港是我家」嘅《同舟共濟》(具有時代意義啦,同《獅子山下》可能冇乜分別);睇頒獎典禮,有啲藝人話「多謝香港人」……遇到諸如此類嘅情況嘅時候,我會心諗:係嘅,講得又冇錯吖,粵語流行音樂源自於香港,音樂製作班底同最大嘅消費人群始終都係香港人,我只不過係一名聽衆,日聽夜聽嘅音樂都係「香港製造」嘅粵語歌,我係支持粵語歌發展,齋聽啫,精神上支持啫.按照今日噉樣嘅時勢,就算我想多啲支持嚟自廣州嘅張敬軒同陳蕾,我都冇得參與投票,爲佢哋消費啦!超鍾意子華神嘅棟篤笑,不過佢所講過嘅人,事,物,多數係基於香港社會,我冇辦法百分百感受到佢想帶嚟嘅某啲訊息.對於香港嘅「疏離感」,就喺我睇子華棟篤笑嘅時候感受得最為強烈.
噉梗係啦,話晒我一直生活喺廣州(雖然唔係市區啫),又未去過香港(咁大個仔未去過香港唔知算唔算失禮人),對於廣州人嘅疏離感同對於香港人嘅疏離感唔會係一樣嘅.
呢種「疏離感」,同卡繆(Albert Camus)所寫嘅《異鄉人》/(L'Étranger)裏面所感受到嘅疏離感並不相同.書中主人公嘅疏離感會顯得脫凡超俗啲,同世俗之人疏離,不受世俗約定俗成嘅規矩,禮儀,觀念所限制.敝人暫時未有咁高境界.
而我個人感受到嘅「疏離感」,僅僅係:當我想自稱廣州人嘅時候,發覺自己同廣州本地人有好多唔同嘅地方;欣賞緊香港流行文化嘅時候,作爲觀衆聽衆身處其中,或者係喺評論區,我會覺得:「我同你哋唔係同一個地方嘅人啊」.
唔係好清楚成日覺得疏離查實同我自己撇唔甩嘅「中二病」有冇關係.(笑)
無論有冇疏離感都好,我總算搵到咗自己嘅身份認同——自稱廣州人,熱愛廣州,香港,守護粵語文化.希望可以有更加多人寫粵文,壯大粵語社羣「我手寫我口」嘅文字生態圈.與各位互勉.
就嚟7月25號喇,「撐粵」已有12年.到時可能寫篇紀念文.若你我有緣,則相約江南西.
Like my work??
Don't forget to support or like, so I know you are with me..


text:
香港「馬騮仔」深圳補牙初體驗分享雖然我系個女仔,但系屋企人都叫我馬騮仔,就系因為我細個個陣好百厭,成日同男仔一齊玩…亦系因為甘,返小學五年級陣追一個男嘅,跑太快冇剎住制,正面向下撲街…最傻嘅系把口都唔記得合埋,門牙缺左一塊,從此就變成「淑女」,再都唔敢茄茄笑.
媽子個陣有話過帶我去補牙,但系年少無知嘅我對掹牙都驚,更何況去睇牙科…死都唔去,後尾就一直都冇理佢…
大個左之後,就真系越嚟越注意到缺牙對靚嘅影響…而且咬嘢其實好唔方便,所以我最近下定決心去補牙啦!我去嘅系同學箍牙嘅醫院維港歡樂口腔,喺大陸深圳,聽講服務幾好,d醫生又專業,重點系收費比本港平好多!哈哈!就系去大陸要嘅時間長左d.
呢次系我第一次補牙,都系第一次嚟大陸睇牙醫,所以一開始去嗰度睇牙科我同媽子都系好懵,好在嗰度嘅護士好熱心!從我哋行入醫院,就有護士過嚟導診,全程我唔識嘅嘢都問佢,有佢嘅幫手我哋心都有底.對大陸醫院好感度上升左一個level~
經醫生檢查,針對我嘅治療方案系樹脂填充+貼面修復.同我整嘅系謝醫生,手勢好,好似冇幾耐就補完了.補完後醫生仲提醒我擦牙唔好太大力,驚補牙材料會脫落,而且近排都唔得食太硬嘅嘢.
一個我覺得比較驚奇嘅地方系,我以為補左牙嘅地方會好明顯,比我原嚟嘅牙要白,點知發現好逼真,幾乎睇唔出補過!依家我敢露齒笑啦,都變得鐘意笑,而且覺得補完牙我都變得更加自信哈哈~
推薦你哋去我睇個間醫院,又平又專業,d人又nice!
牙科小Tips:


text:
新手爸媽投資 - Syfe
-
Potatomommy last edited by
因為自己睇開巴菲特,所以以前每年都會自己投資指數基金,玩被動投資
被動投資簡單黎講就係無論升市跌市,都持續定期投資指數型基金,長揸唔放,因為大市長遠一定係向上升,透過長期咁樣嘅投資就會有一定回報,岩鍾意穩穩陣陣理財,長期儲錢嘅人
自己不嬲信呢套,但想講個仔出左世之後真係勁唔得閒,要自己投資真係已經冇咩時間,最近見到投資App (Syfe) 都係做被動投資,先攞住10000蚊試,試係因為唔洗好似以前咁自己揀(貪方便),揀一個投資組合佢哋就會揀曬,入面有股票有債券咁
呢排個市唔太好所以我揀咗個中間風險嘅穩陣啲(環球均衡基金),真係放喺到就得, 佢地會做自動調倉同股息再投資,管理費0.65%一年,計過如果我真係放喺到5年嘅話都係收300,但就番到幾千蚊,暫時覺得都可以,有待觀察
大家用過嘅都可以 Share 下
-
Potatomommy last edited by
我自己都同你一樣係買開指數型基金,個策略就係就咁Keep住買+長渣,無論升跌都死揸,放長線 (要起碼5年)
如果用呢類型 app 做被動投資 我覺得好處係相比憑自己認識揀股風險低啲, 而且簡單慳時間都有合理回報,但係你入市嗰舊錢係一定要預左長擺(就算中間有波動) 同埋唔會幾年內要用,呢個一定要留意自己能力同開支
如果你自己認為自己偏新手又冇咩方向,被動投資係幾岩
我睇左一睇呢個 app 係收年費,0.65% 都算平,都可以少少地試下嘅


text:
胸圍
胸圍又叫波罩,乳罩,奶罩或文胸,有時都會泛稱為「內衣」,或者講「內在美」,係女性所着嘅內衣之一,用來遮住同托起對𢆡.胸圍最初源自法國(法文:brassière),但係依家英文通常簡寫叫做「bra」.以前歐洲啲貴族女性鍾意著一種非常之緊身噶束衣.但係後來由於呢種束衣麻煩過頭,就換成由兩條手帕改成嘅胸衣,成為唨依家胸圍個雛型.
結構改
通常一件胸圍有邇幾部份組成:
- 杯罩:一般係碗形,左右各有一個,通常啲罩下底都會有定型嘅綱圈(無鋼圈波罩嘅杯罩下部冇定型鋼圈,適合畀發緊育嘅女仔同埋志在舒適性嘅女性著),可以將𢆡下底托起,用來支撑左右兩邊嘅𢆡.杯罩係胸圍最重要嘅部分,可以按照覆蓋面積分成全罩,四分之三罩同半罩三種.
- 背帶:以環繞一周嘅形式圍住成個胸部同埋背部,連結兩個杯罩嚟固定杯罩.
- 肩帶:由罩杯嘅上端伸長,繞過膊頭到背脊,駁埋條背带.用嗰陣可以透過肩帶上嘅調節器調整鬆緊長短,令杯罩部分貼埋胸部.有啲款式嘅肩帶可以拆得落來替換成透明肩帶或者蕾絲繞頸肩帶之類嘅裝飾性肩帶衫,半罩款式愈發可以將肩帶拆落來成為無肩帶胸圍,而對杯罩唔會甩.
- 排扣:通常喺背部,都有前扣同埋側面扣嘅款,方便穿着.背帶喺背脊嘅部分透過排扣衲埋,一般款式通常係雙排扣或者三排扣,而調整式胸圍就可能有三到五排扣不等.


text:
六公館老闆Simon Choi恐怖情人
-
vivianeat last edited by
警察一定要拉佢!呢個賤男唔係第一次拍人裸照放上網.又要咸濕,又要成日硬唔到,又要冇品.
佔有慾極強,明明自己周圍溝女,另結新歡,都唔比個女仔識第二個.心理變態,見到人幸福就要催毁,仿忽全世界女人都欠左佢.
又冇品,經常開空頭支票,話送野比人,最後中出完就冇,當然有D女人係衰貪心.
佢只不過係一個二世祖,靠佢老豆既錢玩女人,冇佢老豆根本乜都唔係,地盤佬都不如.而家佢同佢細佬兩兄弟周圍爭人錢,千祈唔好借錢比呢個垃圾!
尖東夜總會黑名單人物,叫雞都要賖數,已經唔歡迎佢入.柒頭皮
-
cathyMa last edited by
唔熟simon choi會以為佢係好人
熟既都知佢最叻扮好人,我曾經深受其害
初初識既時候對你好好,好貼心
一得到左就當你係狗,要你戴狗圈,玩sm遊戲
想離開佢,佢就會用盡報復手復催毁你
即使佢另結新歡,有新女朋友,又唔肯比錢你
佢都唔會比你咁容易離開佢
所以佢到現在都婚姻失敗,冇穩定伴侶
佢現在到處欠債,六公館長期開賣冇人接貨.
-
@cathyMa said in 六公館老闆Simon Choi恐怖情人:
唔熟simon choi會以為佢係好人
熟既都知佢最叻扮好人,我曾經深受其害
初初識既時候對你好好,好貼心
一得到左就當你係狗,要你戴狗圈,玩sm遊戲
想離開佢,佢就會用盡報復手復催毁你
即使佢另結新歡,有新女朋友,又唔肯比錢你
佢都唔會比你咁容易離開佢
所以佢到現在都婚姻失敗,冇穩定伴侶
佢現在到處欠債,六公館長期開賣冇人接貨.
綠公館 simon choi在娛樂圈都出名賤,佢訓過唔少女明星,冇一個為佢講好話.


text:
上個月尾,小小豬學校出通告邀請家長參加「家長講故事」活動,家長可自由參加,而每位參加的家長有十五分鐘時間向小朋友說故事.
開頭我都有少少驚,驚唔識控制成班小朋友.不過考慮左一陣之後,我都係決定參加左依個咁有意思嘅活動.
就係咁...今日小豬媽就陪我一齊返學校講故事啦!(小豬媽一齊去除左係等佢見吓小小豬上堂情況之外,都係想叫佢幫我影低我講故事嘅情況,等我可以留一個紀念)
之前因為想俾個小驚喜小小豬,我完全冇同佢講話會去學校講故事嘅事.當佢見到我同小豬媽入課室時,佢都好興奮又激動咁同我地SAY HELLO.不過,老師開始介紹之後,小小豬又好乖咁返回座位坐定定,完全冇話要扭計跟住我地,所以真係有少少喜出望外,小小豬點解係學校好似乖啲咁呀!
開始故事時間啦~
講嘅時候真係好緊張,不過小朋友們真係好乖,好留心聽我講,當我問佢地問題時都俾左好多反應我,證明佢地都係理解我所講嘅故事.當你見到佢地個個眼睛都係好專心咁望住你嘅時候,嗰一份成功感真係難以形容嘅興奮呀!
一早已經準備左啲小禮物,等我講完故事之後送俾小朋友.老師建議由小小豬負責送,開頭我都好擔心小小豬唔能夠完成任務,始終佢到依家都唔係太可以同人分享,仲要叫佢一個一個小朋友咁送,真係有啲擔心呀!真係難以相信,老師叫佢一次,小小豬就完全好合作,仲識得雙手送俾小朋友,真係令我勁開心呀~
送完禮物,就有另一個活動啦!
事緣我報名今日嚟講故事,都冇PLAN過時間,只係隨意咁揀.真係夾到冇咁好,就係今日我送完小小豬返學之後,睇到小豬媽個FACEBOOK先知,原來今日係小豬媽嘅農曆生日(我地依啲時代人,當然只係會記新曆啦!),所以當我入課室講故事嘅時候,就問老師可唔可以講小朋友們唱生日歌俾小豬媽,俾佢一個驚喜.當然老師係好幫忙,所以就係咁,我地一齊俾左個小驚喜小豬媽啦!
哈哈哈...當小豬媽聽到依個生日小驚喜時,真係開心笑唔停呀!原本係錄低左小朋友唱歌時候嘅樣,不過我覺得唔太方便將佢地嘅樣子放上嚟,所以我就自行加工,整左依個小片段啦~
最後,老師為我地影張大合照,就係咁開心嘅一個講故事時間又完成啦~
哈哈哈...見到小朋友嘅表現,我已經覺得好開心,係一個好好嘅體驗,不過當離開時老師仲誠邀我下星期再嚟講多次,嗰一刻真係感覺到前所未有嘅成功感!亦都因為玩得開心講得興奮,我又再報名下星期再去講多次故事啦!
依家又要開始做功課,諗吓講咩故事,送咩小禮物好呢....又再一次期待啦!


text:
好多人收到囍帖,第一時間都係覺得又要破費;偏偏佢就會好開心好期待,不過唔係為新郎新娘嘅大婚之喜,而係因為自己獵食有期.
佢容易食女唔係冇原因,個樣斯斯文文白白淨,著埋套西裝甚至有幾分意大利型男嘅感覺,去飲嗰陣有個有樣又識打扮嘅男人出現喺人群當中已經係姐妹們喺苦悶嘅一日當中難得嘅好處,更何況個靚仔仲會不時望返自己報以微笑?自己本身有識女仔嘅本錢,加上婚宴依啲唔係個個落嚟為搵食,少咗咁多競爭對手,此消彼長之下佢直頭係要風得風要雨得雨.
曾幾何時,佢同好多未玩夠嘅男仔一樣會喺蘭桂坊等地方搵食,但好快就覺得落得去蒲嘅女仔都有一種俗氣嘅感覺.雖然佢自己都唔係話想拍長拖一生一世,但大家都有自己個人口味,散拖都唔一定要搵MK妹架係咪?就喺佢開始厭倦去蒲同時又想搵個地方去識女仔嘅時候佢收到一張朋友嘅囍帖,然後又比佢喺嗰次識到一個啱佢心水嘅姐妹拍咗一排拖,自此之後人地嘅婚禮就變成佢個另類搵食場.
點解佢一定會揀姊妹?佢話因為喺依啲喜慶節日姊妹們都會冇咁大戒心,只要搵啱機會埋去傾幾句計,適當時候去遞下杯水,咁就已經係一個打開話題嘅好方法.而且姊妹裙雖然冇婚紗咁靚,但經過一番打扮又有邊個女仔唔想有人讚自己靚?當好多人將目光都放喺兩位主角身上,依個時候有人咁留意自己,心入面點都會有啲開心嘅感覺.試問又有咩第一印象會比開心更好?佢咁樣反問我.
由佢第一次喺婚禮識女仔到而家,大大話話經歷過十個八個婚禮,然後佢啲女朋友就真係轉足十次八次.將人地個婚禮咁樣玩法而又咁成功,我諗佢都真係無出其右.


text:
「水波」
其實水波爐係啲乜嘢?佢係一部可以蒸嘢同焗嘢嘅爐,而最大賣點就當然係比起微波爐健康同可以整更多嘅嘢食.當然係網上面見到好多唔同嘅食譜,同時個爐真係集幾樣嘢於一身.最主要嘅係一直想換咗依家屋企個部微波焗爐,事關焗嘢嘅功能真係嘛嘛哋.好多時都想焗吓雞,羊架同蛋糕等嘅嘢,但係就因為無焗爐,所以一直無得整!所以水波爐係一個唔錯嘅選擇!
「熱話」
近排越嚟越多人係度講水波爐,而我老婆好耐之前已經同我講想買好耐.近日一路係度諗緊邊一部好,因為樂聲最近出咗一部相對比較平嘅水波爐,而且好多人都去入手.當然亦都引起我哋嘅興趣啦,只不過睇完實物之後,我覺得比較細,雖然真係平好多同細好多,但係鍾意煮嘢食嘅我就覺得都係要買返部大啲可以整多啲嘢嘅爐.最後都係同老婆講我都係買返東芝嗰部!
「烹調」
雖然仲未成功入手,但係已經開始留意水波爐嘅食譜.煮嘢同科技一樣都係日新月異,就算同一道菜式都可以有好多唔同嘅烹調方法.而且好多以前好花時間同好難煮嘅菜式,只要用一啲新嘅廚具就已經可以好快同好簡單咁煮出嚟.對於我呢啲大部份時間都係煮西餐嘅人嚟講,焗嘢嘅機會真係多過蒸嘢.不過有啲甜品都需要用蒸嘅方法.真係希望快啲入手試吓啲新嘢!


text:
2020年9月27號下晝,喺佐敦渡船角嘅一間糖水舖「糖水雄」嘅門外,連續兩三個鐘頭都有一班人排隊等候,不過佢哋唔係嚟買糖水,而係為咗支持一本香港人自資出版嘅日本鐵路遊記相集.
呢本名為《日鉄 旅の風景》嘅遊記相集,作者係網絡社交媒體專頁「Johnny鉄道撮影札記」嘅版主Johnny LI,而佢就係正正揀咗喺呢間糖水舖入面舉行一場簡單嘅簽書會.
根據佢自己嘅簡介,佢當年唔甘心坐喺辦公室每日朝九晚六點返工,結果自己走咗去讀新聞系,轉職做一個廣告攝影師.分手之後第一次自己一個人去日本四國旅遊,從此就愛上咗日本嘅火車,10年間佢走遍咗40幾個日本嘅都道府県,佢唔係立心要坐晒所有鐵路路線,而係希望喺呢個鐵道旅遊之中,搵返作為香港人能夠生存嘅一息自由空間.
作為網絡社交媒體入面一個鐵道專頁版主,Johnny當然認識唔少其他關於鐵路嘅專頁版主,喺今次嘅簽書會活動入面,佢哋大家都有嚟捧場.
至於講返本遊記相集,全書大約有160頁,收錄咗Johnny嘅11次日本簡單鐵道遊記,涵蓋北海道,東日本,中部,西日本,內容唔係圍繞喺鐵道嘅列車或者路線上面,而係鐵道旅行入面會探索到嘅一啲香港人好少留意嘅日本地方.
Johnny希望分享佢自己鐵道旅行嘅經歷畀大家,旅程無香港人最喜愛嘅購物打卡熱點,但想利用風光同埋山海嘅美麗,加上地道日本民間人情味,畀香港人知道旅行嘅意義其實係――切忌趕行程.
今次呢一本遊記相集係Johnny自資出版,由概念到成品只係用咗1個幾月嘅時間,好彩Johnny得到身邊朋友嘅幫助,令佢出到呢本咁有質素嘅遊記相集.
對於每本書所收到嘅港幣120蚊,佢坦言今次係「蝕大本」…但係佢仍然決定唔扣除任何成本,將今次本書賣出去所得到嘅收益全數捐畀支持抗爭者嘅基金,支援香港近年嘅民主抗爭運動.
當好多香港人都視日本係自己嘅「鄉下」,Johnny喺書入面嘅後記提出咗一個好重要嘅反思:應該唔少香港人好鍾意日本,仲認為自己對當地大小景點瞭如指掌…但係對自己居住緊嘅香港,又知道幾多呢?如果無社會運動,好多香港人可能對自己居住嘅地方毫不熟悉,可能未曾踏足過唔少香港地方,可能無留意過香港嘅過去或者細節…但其實…


text:
「中文作文
卷佔分咁重,但我又唔知有咩好溫......」← 呢個係好多同學都有嘅疑問.其實,大家可以透過睇多啲唔同嘅作文題目,範例佳作,仲有範文分析去令自己嘅寫作進步.小編個人覺得分析下歷年嘅 DSE 中文作文 Past Paper
就係一個唔錯嘅溫書選擇.
為咗各位 DSE 2021 準考生,AfterSchool
就決定幫大家寫一篇《2020 DSE 中文卷二寫作題目分析》,等大家可以透過呢篇分析,了解下唔同題目嘅特點,相應嘅寫作技巧,同埋點樣透過題目就可推測到考評局嘅評分標準.
中文卷二
,即係寫作能力卷.顧名思義,佢考嘅係同學嘅中文寫作能力,並會從文章嘅構思,表達,創作能力
各方面對學生進行評核.
簡單嚟講,就係睇下同學:
- 有冇建構一篇完整文章嘅能力
- 可唔可以用適當嘅語句描述故事情節
- 可唔可以用富於邏輯嘅語句去陳述自己嘅觀點
「卷二寫作能力」佔 DSE 總分嘅比例甚高,往年佔整個中文科嘅 24%.
受疫情影響,根據考評局
,2021 DSE 中文科取消咗「卷四說話」,寫作卷所佔嘅比例更大幅上升咗 8%,佔中文科總分 32%
.
對 2021 年嘅考生嚟講,寫作卷更加不容有失!
按往年經驗,中文作文卷一般會提供三條唔同類型嘅題目.同學可以從中選其一,然後寫作文章一篇.
中文作文卷最低字數要求為 650 字,如果寫唔夠 650 字係會被扣分.
不過值得注意嘅係,卷二寫作能力並無字數上限,而整份卷嘅考核時間只有一個半小時,所以同學要把握機會,喺有限嘅時間內寫最多嘅字.好現實咁講,字數嘅多少同文章論述嘅飽滿程度係成正比.
當然啦,小編所講嘅字數係指同文章內容緊密相連,同主題息息相關嘅內容,而唔係指湊字數嘅廢話.
既然中文作文咁重要,不如等小編喺度同各位分析下 2020 DSE 所出嘅三條題目,幫大家稍為掌握審題方法,更深入咁了解不同題目類型嘅思考方式.
在我認識的人當中,他最能體現「嚴以律己,寬以待人」的美德.試寫作文章一篇,描述這位人物的言行.
同往年嘅題目編排有啲似,2020年嘅第一題都係「描寫類」嘅文章,但今年唔單止要記敘一件事,更需要透過對件事嘅描述,表現出人物性格.
定義題目
收到題目之後,決定揀唔揀呢條題目嘅前提
並唔係自己文筆嘅好與壞,而係你有無信心完全理解「嚴以律己,寬以待人」
呢個八隻字,以及有無把握諗到一件同呢句描述相關嘅事
.
「嚴以律己,寬以待人」呢個描述嘅意思係:對自己嘅要求好嚴格,但係對別人就好寬容.
因為呢個描述分成咗兩部分,所以有啲同學會認為可以用兩個場景,分別展示人物「嚴以律己」同「寬以待人」嘅一面.由於題目無限定淨係可以寫一件事,所以呢種寫法都可以嘅.
不過,小編呢會建議大家喺同一個場景入面,寫晒人物對自己要求嘅嚴格,但對他人犯下嘅錯誤就會十分理解同寬容嘅表現,因為咁樣文章結構會更緊密.
題目仲有一個成日被忽略嘅字眼,就係個「最」字.題目中寫到「在我認識的人中,他『最』能體現」,所以同學亦需要緊扣呢個字眼.但我哋可以點樣突出個「最」字呢?咁就需要透過比較 (例如同身邊其他人嘅行事進行比較).呢個比較唔需要寫到長篇大論,只需要喺文章入面有意識咁樣勾畫出,例如寫出主角同其他人喺同一情況下嘅處理方式有咩唔同,就已經可以點出呢個「最」字.
描寫文
題目提到「描述這位人物的言行」,所以行文中敘事嘅重點應該擺喺人物語言同行動描寫上,透過呢啲描寫去反映人物性格.透過觀察唔同嘅範文,我哋可以得知,好嘅描寫文行文都要盡量避免平鋪直敘,以及流水帳或者白描嘅寫法.除此以外,喺呢類寫人嘅文章,人物嘅肖像描寫係必不可少嘅.肖像描寫嘅精髓在於,大家需要描述人物特別具有辨識度嘅外表特徵,令讀者可以透過你嘅肖像描寫,喺腦海入面勾勒出人物嘅形象.
再補充一個小小提醒,由於題目入面用咗「他」呢個字眼,所以穩陣起見,你文中描寫嘅人物最好係一位男性.
建議場景:同學可以寫平日學習生活中常見嘅場景,例如同其他同學一齊做小組功課,參加課外活動,又或者籌備活動嘅過程.呢類唔單止係大家都經歷過嘅事,容易令人產生共鳴,亦同時係一啲容易產生衝突或者出現錯誤嘅場景,較易呈現到主角對於自己要求嚴格,但對他人行為比較寬容嘅表現.
在人生路上,面對各種處境,我們都能微笑以對嗎?試以「微笑以對」為題,寫作文章一篇.
呢一題就係所謂嘅「開放題」,淨係比出一條題目,無規定文體,亦無規定題材.
定義題目
呢種題目嘅發揮空間好廣
,同學可以選擇單純咁寫篇議論文
,亦可以選擇用敘事嘅方式帶出對「微笑以對
」嘅睇法或者相關嘅議論.
題目嘅描述只得一句話,所以我哋可以拓展「微笑以對」,講下呢個短語嘅引申意思,以「微笑以對」代表一種人生態度,而唔單止只係一個表情咁簡單.「微笑以對」可以指我哋喺惡劣處境中所保持嘅一種樂觀態度,又或者係一種對他人親切嘅態度.
然後再思考,喺乜嘢場合或者景況之下,我哋會表現出呢一種態度.
面對自己人生嘅低谷嘅時候?
面對自己生活困境嘅時候?
面對他人為你造成各種麻煩處境嘅時候?
他人犯下錯誤嘅時候?
議論文
若以議論文體書寫,同學可以考慮論述「微笑以對」呢種態度對於人生嘅影響 (可以係正面或者負面).喺論述之後,同學可以再比一個同「微笑以對」呢種態度有關嘅生活建議,又或者將呢種態度同當今社會嘅狀況勾連,鼓勵同呼籲大家對於生活都應該 / 唔應該採取呢種態度.
記敘文
若以記敘文體
書寫,同學可以參考上面所提到嘅一啲狀況,然後再建構一個事件作為文章主體
.喺呢件事嘅框架入面,我哋需要強調「微笑以對」
呢四隻字,所以同學不妨採取前後對比
嘅寫法.
例如:
先寫寫之前可能會以比較消極嘅態度對待事件,然後描述一個受他人開導,或者受身邊人行為潛移默化嘅情節,之後再講述自己從中所領悟到「微笑以對」嘅態度,而呢種態度又為事件帶嚟咗咩良好嘅影響.
同學都可以喺寫嘅過程入面,運用神態描寫嘅手法,仔細描寫一個微笑,然後呢個微笑可以成為全文嘅線索.咁樣既能夠扣題,亦都可以令文章嘅結構更加緊密.
喺過往唔同嘅中文作文範文入面,我哋都可以觀察到結尾出現「昇華主題」呢個動作.因此,同學不妨喺文章結尾運用「以小見大」嘅寫法,帶出呢種做法對於人生未來嘅規劃有咩影響;又或者喺整個社會層面而言,如果大家廣泛地都採用此種做法,會帶來乜嘢正面嘅影響,最後再回應多一次你自己對該種做法嘅睇法.
農曆新年,一心收到親戚送來的禮物.
一心說:「每年都送來不合用的東西,不送也罷.」
一心的姐姐說:「禮多人不怪.」
一心的弟弟說:「千里送鵝毛,禮輕情意重.」
各人對送禮都有自己的看法.
試以「送禮之我見」為題,寫作文章一篇.
定義題目
「送禮之我見
」呢條題目需要同學寫出對於「送禮」呢種行為嘅自我見解,即係你自己會對呢種行為有啲咩睇法.其實,呢個只需要同學喺文章入面表達議論嘅時候,寫返多啲「我想」
,「我認為」
嘅字眼,咁就已經可以扣返「我見」呢個題眼
.
面對呢啲有咁多題目解說嘅文段式題目,我哋需要對文段內容字字斟酌,喺文段內容入面挖掘自己可以用到嘅寫作方向,唔好淨係望住條題目,然後大腦一片空白.
以第一句「農曆新年,一心收到親戚送來的禮物」為例,呢一句入面已經可以提到送禮嘅時間,場合,以及送禮原因呢一啲可能嘅思考方向.
從一心嘅評論「每年都送來不合用的東西,不送也罷.」可以分辨到佢應該係一個實用主義者,對於冇實際用途嘅禮物會持負面態度,佢寧願唔收.呢度可以引申嘅方向就係,如果對方係一個理性嘅實用主義者,你送一啲佢唔需要嘅禮物,可以引起對方反感,令送禮嘅效果大打折扣,甚至適得其反;又或者可以諗,如果送對方認為無用嘅禮物,其實係會造成浪費.
比起禮物嘅實用價值,姐姐嘅評論就集中喺禮物嘅數量,禮物本身所包含嘅社交意義,所以我哋可以就禮物本身所包含嘅意義進行議論;弟弟嘅評論就著重於禮物背後所包含嘅情誼,係一啲感情上面嘅感悟.
議論文
同學可以根據返上面比出嘅方法逐步分析.大家會發現其實題目入面已經有好多寫作嘅提示.
除咗傳統嘅議論文體
以外,呢條中文作文題目仲可以選用夾敘夾議
,或者係敘事議論
嘅方法書寫,例如用一件自己親身經歷過嘅送禮事件
,再就呢件事件唔同嘅發展階段
,發表返自己嘅睇法
.但係要留意返,對於呢篇文章嚟講,議論嘅段落先係文章嘅主體
,敘事嘅描述只係為文章嘅議論服務,所以唔係主體.事件情節嘅鋪排亦需要緊扣你所提出嘅論點
,留意返敘述同埋議論嘅比例最好就係五五分,議論嘅部分甚至可以佔六成.
靜研中文
👩🏻🎓 中文科碩士級導師.專科專教👩🏻🏫 多年中文補習經驗.無數學生好評⭐ DSE 中文5**.真正實戰狀元📚 當代影視文學,韻文習作,儒家經典,楚辭奪A/A-成績


text:
踏入八月又係Ocamp嘅季節,近開學梗係有唔少迎新活動啦!相信有好多朋友仔係踏出自己comfort zone嘅時候都少不免會有啲怕羞,又驚dead air會尷尬.想留返個好印象俾新認識嘅朋友? 學左以下5大貼士,包你成為最多friend子嘅freshman!
社交技巧一:眼神的重要性
想留下好印象唔一定要好突出㗎~有時只係一個眼神同一個淡淡嘅微笑就已經足夠!適當嘅眼神接觸俾人一種大方舒服嘅感覺,但千奇唔好閃閃縮縮又或者望實住人唔放喎!只要你表現得自然大方,就自然俾到人好印象.
社交技巧二:黃金開場白
好多人開場白都唔知講咩好,但第一句說話就決定咗對方對你嘅感覺.好多人會揀傾閒計去打開話題,但其實咁樣好快就會dead air㗎啦!準備啲得意嘅開場白去吸引對方嘅注意力啦.唔知傾咩好,搵唔到共同話題?人,背景,興趣呢三個題材就最易入手啦~做足準備,yo人話咁易啦!.
社交技巧三:對方都係主角
同人相處最重要係互相尊重,但點先令人感覺受尊重呢?傾計嘅時候唔好一味得自己講冇人講,表現自己嘅時候都要番意對方嘅感覺.係人都鍾意自己受重視,多啲聆聽,俾對方一種你想了解佢嘅感覺,自自然然對方對你嘅好感就會漸漸上升啦~
社交技巧四:「點解」嘅?
唔想傾計成日dead air?試下用「點解」去延伸你地之間嘅對話啦.你一問我一答,其實個話題好快就完咗. 但如果你問多啲「點解」,人地自然會覺得你對佢講嘅嘢有興趣,更加想繼續傾落去,咁就冇咁易dead air啦~
社交技巧五:做自己
冇人鍾意同雙面人做朋友,所以都無謂勉強自己去迎合其他人.可能你會因為想識多啲fd而去配合人哋,但長遠嚟講都自己辛苦,俾人發現你扮嘢咪仲衰!如果你係一個比較內向嘅人,冇必要為咗識多啲朋友而扮到好外向.大學咩人都有,做返自己,自然會搵到同你志同道合嘅朋友!
如果想俾個好印象啲新朋友,就要記住上面呢五個小貼士啦.除左soft skills之外,個樣都要靚靚咁見人,由內到外都俾個好印象人!肌美精深層美白保濕滲透面膜,幫你補水美白,皮膚滋潤白滑有彈性,個人望落都有朝氣啲,精神啲!自信都多咗,識朋友都冇難度啦!


text:
點解加入咗PrideLab?原來數數下都係2016年7月嘅事,起源係嗰期自己感情嘅空窗期,同其他小眾一樣,失戀康復後開始出返嚟想識人.點知就畀陳驚睇中咗我,搵我幫手拍片.
嗰陣感覺似被選中小孩咁,心諗:「唔係呀嘛?搵我?諗清楚喎!」哈,莫名奇妙嘅受寵若驚,當時仲畀埋自己Instagram,叫佢考慮清楚,擔心我個樣會影響收視無人睇.
聽到邀請嘅原意,再了解PrideLab係一個為小眾發聲嘅組織.好啦,呢世人都無乜機會為社會做咩貢獻,就去做好第一件事先啦.個陣算係我人生第一次上鏡嘛,心情又興奮又緊張,其實得我自己一個喺度緊張.
拍片之後,又唔係拍完就算,後期更被邀請一齊參加PrideLab定期會議.我喎?凡人都加入得?咁又因為好奇心同嗰刻感覺自己受尊重,又或者有種被需要嘅感覺,所以就開始咗參與實現員會議同活動.
呢六年隨咗PrideLab成長,我嘅感情,家庭同事業都轉變得好快,令到自己生活時間好唔穩定,覺得自己參與度好低,感到好抱歉陳驚同組織對自己嘅期望.
喺自己少咗參與嘅時間,一直有默默留意PrideLab動向,好多新加入實現員都好叻,有啲仲好似我當初入組織時咁有熱誠,亦見證住PrideLab幫好多小眾解決問題,亦無放棄過同大眾分享我哋係一班點樣嘅小眾.
一路走來,曾經懷疑自己仲應唔應該繼續留喺PrideLab,但正正係呢班人,我喺呢六年間嘅人生經歷同改變好大,高低起伏都有唔同實現員喺身邊支持,我哋除咗係戰友,伙伴,仲係大家嘅人生導航.
依家生活除咗忙之外,都好珍惜每次能為組織出一分力嘅時間.回顧返自己做過嘅:出樣拍片,出聲去錄音,幫手市集擺檔,做活動搞手,遊行旗手等等,我諗我都係幾享受拋頭露面嘅職位.
PrideLab繼續有嘢需要搵我,就會有(日日教練)嘅存在.
日日,現職跨性別健身教練;2016年受邀拍攝PrideLab影片,隨後加入PrideLab成為實現員至今.


text:
「講座」
每次去啲講「大數據」嘅講座,都有同一個感覺.就係「吹水」多個講實例.第一本人最憎「大數據」嚟幾隻字,我之前都講過數據無分大小.有用嘅數據先至係最重要.好多公司都話想用數據但係就無從入手,個原因係唔知係邊到開始,同唔知個回報係啲乜.所以次次啲講座都無實例,下下講你有幾多數據,分析幾多嘢又如何?聽落覺得好勁,但係最後都係聽到「一嚿雲」!
「表面」
個個講者都講「大數據」可以幫到公司點點點,但係就講一啲好表面嘅嘢.聽得最多嘅就係香港俾其他國家落後,個原因係乜?好簡單,一間企業睇嘅係回報同經濟效益.但係偏偏數據要有回報,其實要配合好多嘢.就算你係數據入面搵到啲有用嘅嘢,但係其他人唔配合,唔改變咁又點會成功?講就當然容易,做係幾難嘅一件事!大家都唔分享同講實例咁大家又點知會有乜嘢回報呢?
「投資」
其實好多公司第一件事係搵工具嚟試圖用數據,而當時希望好快有回報,但係如果你冇一個數據分析師幫手係無用.所以公司第一件事就係投資係人才,而唔係技術.而一般要係數據入面搵到有用嘅數據係需要三至六個月.同時唔好貪心,用少少數據去試下睇下有無得著.因為八成時間係整理數據,而兩成先係分析.而分析嘅時候九成九係反映實況,同制定基準.所以要搵有用嘅數據係需要時間!


text:
舊年,「TVB御用鬼佬」陳振華(Ricky)憑借喺TVB神劇《金宵大廈》成功彈起,佢喺劇中飾演對鄧佩儀一往情深嘅蛙蛙Sir,相信讓唔少觀眾都記憶深刻.
然而喺呢排,陳振華卻遭醜聞纏身,佢畀自己嘅老婆爆料婚內出軌,唔照顧家庭甚至家暴囡囡,玩大牌等一系列嘅丑聞,可以話讓唔少網民都相當震驚.
據悉,陳振華由於呢排都喺大陸做嘢,所以佢老婆更加係通過社交平台向佢喊話:「希望佢可以盡快返香港,因為要同佢搞離婚手續.」睇嚟陳振華嘅老婆對于呢段婚姻已經係徹底死心喇.
唔好睇陳振華表面好老實咁樣,但人不可貌相,佢到大陸出差嗰陣,唔單止攞走咗家中全部生活費,同時家暴囡囡,甚至有一次囡囡畀佢打到當堂流血,場面真係得人驚.
除此之外,陳振華早就開始孭住老婆喺出面花天酒地偷食嫩模,真係令人眼火爆.
其實,陳振華嘅老婆生得好靚女,自然佢哋個女嘅顏值都唔會太低,外界哋似好幸福美滿嘅家庭,其實早已經支離破碎.
喺呢啲醜聞冇曝光之前,相信大家對陳振華仲係好爸爸,好老公嘅人設形象,而家畀曝出婚內出軌,家暴嘅醜聞,的確有D讓人唏噓,唔知大家又有咩睇法呢?
Like MisshkNews Facebook!不出门也能知天下事~


text:
不經不覺前前後後都介紹咗三間唔同嘅曼谷酒店,而我今次去曼谷玩又住多咗另一間酒店啦~雖然暹羅凱賓斯基酒店 (Siam Kempinski) 都開咗一段時間,唔算特別新,不過一直都留意到佢有唔少好評,而且上次食自助餐嘅體驗都幾好,所以今次就決定試一試佢!
Siam Kempinski 嘅位置喺正暹羅百麗宮 (Siam Paragon) 後面,兩者透過天橋接駁埋一齊.搭BTS到暹羅站 (Siam) 之後,穿過商場就到酒店,非常方便~而且本身 Siam Paragon 都幾多舖頭,淨係喺返酒店附近食同買都唔會悶!因為有個商場隔開咗酒店同大街,加上酒店屬於低密度設計,所以環境算清靜幽雅,唔係見到高樓大廈都唔覺得自己身在大城市之內~
今次透過官網訂房揀咗一款叫做 Winter Escapes 嘅優惠,除咗包自助早餐同房內迷你吧之外,仲另外包咗一餐喺 Niche 食嘅三道菜午餐或者晚餐~唔知點解經 Hotelscombined 入官網訂房,比起直接入官網訂房略平少少,所以大家訂房之前真係要認真格吓價先吖!
Siam Kempinski 一共提供9種房型以及11種套房,今次住宿嘅 Premier King Room 屬於第三級嘅客房,平均有45平方米 (484呎) 大,部份客房,好似今次呢一間仲設有露台添.雖然景觀只係園景,不過望返池畔同綠樹都幾寫意,同其他曼谷酒店都好唔同.有啲房就會望返街景,有種房型甚至係直通泳池㗎!
縱使酒店已經開業8年有多,佢哋都保養得好好,唔多察覺到佢嘅實際年齡~房間嘅間隔就無咁摩登,因為廁所仲未採用乾濕分離設計,仍然係比較傳統一間過嘅廁所.設備方面無咁多花巧嘢,不過飲食方面就好闊綽!免費嘅迷你吧有四款飲品,就連泰國啤酒都有,小食方面亦都有成三款,菠蘿乾,芒果乾同椰子蛋卷~仲未完㗎,每日執房都仲會補返果盤裡面嘅生果,周不時仲日日唔同~
剛才提到今次嘅優惠送咗一個三道菜嘅晚餐,呢個指明咗喺西餐廳 Niche 裡面享用.即使係送嘅,都有幾多款式揀,質素亦都相當不錯,無將貨就價~至於早餐,除咗可以去 Niche 之外,另外可以去返專做自助餐嘅 Brasserie Europa !兩個食嘅嘢就差唔多,但用餐環境就唔一樣,各有所好.餐廳嘅員工都好熱情,唔單止會推介唔同嘅食物同飲品,仲會同你傾下偈~順帶一提,Brasserie Europa 喺 eatigo 上有優惠,午市同晚市自助餐都有優惠,間中仲會有半價,以呢個質素嘅餐廳真係相當抵食!
設施方面都好完善,泳池同 Gym 房呢啲基本設施唔多講,我覺得佢哋特別在設有小朋友專屬嘅遊樂空間,幾適合帶住小朋友旅行嘅家庭㗎.唔單止係咁,酒店喺好多位置都設有自助嘅飲品角落,有啲係香茅茶,有啲係班蘭茶,包你唔會口渴~我諗會稱呢度為一個渡假村,多過一間酒店!
Siam Kempinski 交通方便之餘又有渡假嘅感覺,的確係一個放假叉叉電嘅好選擇.喺曼谷云云嘅酒店當中,佢固然唔係超值爆平嘅選擇,不過我相信佢一定係其中一間最優質嘅酒店.
大家如果你有任何關於旅遊嘅問題,亦都歡迎您留言或者Inbox問㗎~
曼谷暹羅凱賓斯基酒店官網:www.kempinski.com
電話:+66 (0) 2162 9000
參考價錢:Premier King 客房連自助早餐及全包迷你吧 每晚9100泰銖 (連稅及服務費,折合約港幣2258元)
地址:Rama 1 Road 991/9, Pathum Wan, Bangkok 10330
交通:乘搭BTS 素坤逸線 (Sukhumvit Line) 前往 Siam 站 (CEN),出站後可通過暹羅百麗宮 (Siam Paragon) M層直達酒店2樓.


text:
甜品兵團又出動了, 今次去的地方就是位於又一城的Rice Paper, 貪佢地方就腳之餘, 最緊要都仲係Tea time 又唔駛等位, 坐得舒服, 如果唔係對住個冰場而係對住個海, 真係又黎左一個短暫旅行一樣咁呀~
檯與檯之間隔得勁開, 咁先可以滿足到我地對甜品的慾望之餘, 更可滿足三個女人一個虛, 暢所欲言的哥懾哥懾心態
餐牌就用左的最鍾意的紫色, 真係未打開都有好感了!
我地當然係一人叫一款食過夠啦!今日就等我地黎睇下餐牌同實物的分別喇!
French Kiss (睇唔到係$38定還是係$58~)
一聽呢個名就知到勁啦! 即係一食就叫人慾罷不能o個種, 好味到停唔到口!!聽大廚講呢個係鎮店的甜品, 銷量係咁多款甜品之冠!!
呢個甜品就係用左紅桑子雪葩+杏仁脆糖雪糕三文治
全部都係新奇的配搭, 梗係要一試啦!!
大家有冇發現到個實物同個真身有咩唔同呢?? (俾你3秒時間, 3…..2……1)
叮叮叮, 夠鐘! 個不同之處就在於個餐牌內的雪葩係應該比個三文治係細, 而個三文治又應該係厚番些少, 依家好似有點妹仔大過主人婆咁 (不過其實呢個都唔係重點黎o既, 食落去好食就得~)
其實我個人唔係好受得那些好fresh, 好酸的野, 所以我第一啖都係試左個底先
塊脆餅都真係好脆, 完全係冇呃你, 而且仲帶有很香的牛油味! 值得俾佢10個Like!
再加埋佢地用上鳥結糖的自家製雪糕, 雪糕香滑帶有濃濃的鳥結糖味, 仲有粒粒碎了的杏仁加強左個口感, 所以真係要再俾佢10個 like!!
大廚既然諗得到用上呢個雪葩, 除左令個賣相睇落去"拎拎" 之外, 都應該自然有佢的道理, 於是第二啖就梗係要加埋呢個雪葩一齊食…(如果叫我就咁食個雪葩我諗我唔得)
一咁食之下, 我個樣就好似咁…..
本來好冧仲沉迷係脆餅鳥結糖的香甜味, 加入左紅雪葩後, 突然俾人叫醒左咁!
好刺激!!!!
個酸味中和左個香甜味, 令人的精神為之一振!!真的是小妹的誠意推介!
(我已經決定左下次我要一個人叫呢個獨食!
)
大家唔好誤會, 我雖然係鍾意食香蕉製的甜品, 不過呢個唔係我叫的!
下一味就係呢個香蕉千層酥配雲呢拿球($48)喇!
老實講呢個真係好普通, 不是太好味, 賣相其實都OK, 我欣賞佢加左少少糖製造左呢個燒焦的香蕉, 不過一切開, 個千層酥皮厚厚的又唔太脆, 我諗呢個位都真係扣左唔少分呀!
先該就提議食個朱古力梳乎喱伴焦糖雪糕冇咁嬲!(最衰都係我, 我一見到千層酥三個字又逃唔出佢的魔掌!!)
最後出場的就是我的椰香芒果黑糯米. 榛子脆糖
睇個餐牌的賣相就不俗喇!
真身都幾討好!! 好似女仔咁都有化妝出街!
食甜品我最喜歡配的飲品唔係咖啡, 因為咖啡有奶, 食完再飲杯就會令人好飽!!!!
所以如果有得揀,我會飲青檸梳打!耐唔耐飲杯有氣的飲品個人會即刻舒服哂!
去完泰國之後,耐唔耐就要食下芒果飯,以一解單思之苦,唔知呢個芒果糯米飯幫唔幫到我呢? 希望佢又華又實,而唔係華而不實啦!
狠狠的一匙切落去!
椰汁不太似泰國,泰國的是杰杰的不似呢個咁稀,有D似水狀, 好彩都有淡淡的椰香味
黑糯米就比較硬身, 唔似泰國那些總是黏黏的很香甜!佢呢個樣雖然係fancy 好多, 但係食落原來同泰國一pack 的真係無得比!
我一路食一路掛住傾, 到食到呢個地步, 我先靈光一閃咁發現唔見左D脆脆, 不過都真係太遲, 唔通呢個時候先問人拿番加番落去咩!
而且我一向都唔贊成食物出左廚房要再叫人拿番入去, 因為你都唔知會加左D咩!
要一讚的係佢的椰汁份量岩岩好! 成個食完椰汁都岩岩冇哂!!真係好!!
黎Rice paper 食甜品真的算是一個不俗的選擇, 食甜品食境就好好, 只是如果食正餐就略嫌有D唔抵食, 因為價錢不算便宜,但食物的水準不是很高!


text:
啱啱過去嘅7月31日喺世界高潮日,故名思義就梗喺提醒下大家要盡情做愛享受高潮.但對好多女性而言做愛時獲得高潮從來都唔喺易事,為數不少嘅女性更從來未嘗試過高潮嘅快感.
唔少人都有用過性玩具,用性玩具的確可以更容易達到性高潮.大部分性玩具都會利用震動或者轉動去刺激性器官唔同位置,帶比用家比性愛更強烈嘅快感.喺香港性商店會經常接觸到嘅性玩具都喺手持或者比較小型,再大型啲嘅性玩具都需要喺「甜網」先見到.
而今日要介紹嘅Sybian馬鞍型性玩具同其他性玩具嘅分別除咗體積比較大以外,入面更內置一個強力摩打,利用強烈嘅震動為用家帶嚟非一般快感.
Sybian機上面可以安裝唔同形狀同款式嘅配件,以滿足唔同用家嘅需要.配件可以分為插入式同非插入式,非插入式嘅配件可以刺激女性陰蒂以及外陰位置,而插入式嘅配件更可以同時刺激陰道以及G點,帶嚟更強烈嘅刺激.
安裝用配件後用家可以因應自己需要去選擇震動同轉動嘅強度.同一般性玩具唔同,Sybian除咗可以提供更強烈嘅震動同轉動以外,用家只要設置完適合自己嘅強度之後就可以安坐喺上面享受快感.
但由於體積同價錢因素,香港好難有地方容納同購買Sybian機.而最近喺中環開業嘅Discreet Pleasure就喺室內設置咗多部Sybian機供女性租用.女士們只需要購買合自己心水嘅配件同埋支付房租就可以喺一個舒適以及隱蔽嘅環境入面盡情享受高潮快感.有興趣嘅朋友仔就記得留意以下資料喇.
Discreet Pleasure
地址:中環史丹利街6號歐亞大廈4樓
Whatsapp: +852 9854 5761
電郵:info@discreetpleasure.com.hk


text:
ecostore 媽媽之星 – Ziggy | Mums of ecostore – Ziggy
1. 最喜愛嘅 ecostore產品係 ? 我幾乎鍾意所有嬰兒同兒童產品!特別係皮膚同沖涼產品.我有一個幾歲嘅小朋友同埋一個初生BB,所以要非常注意佢哋接觸嘅化學物質.我哋身體通過皮膚吸收好多嘢,所以我淨係想我嘅小朋友使用最純潔,最安全嘅產品. 2. 點解鍾意用 ecostore 呢個品牌? 好多原因.我自己本身皮膚非常敏感,所以真係唔係任何產品都適合我用.ecostore 個人護理同清潔產品嘅清潔成分安全,加上功效一流.我另外特別鍾意樽嘅設計同包裝.我一向都盡量減少一次性塑膠嘅消耗,有時亦都唔太肯定塑膠係唔係真正被回收再造.所以,當知道 ecostore 嘅樽係用甘蔗製造,我真係好開心. 3. 你嘅小朋友用緊我哋嘅咩產品? 三歲嘅哥哥,最愛佢嘅兒童牙膏(我都係).佢仲每晚都要求喺佢沖涼時加入 ecostore泡泡 (兒童泡泡浴)! 4. 用ecostore產品時有冇得意嘅經歷想大家分享? 我對漂白劑等化學物質非常敏感,如果我離漂白劑唔到一米,我就會即刻咳. ecostore多功能清潔噴霧對清除油脂完全有效,對我同小朋友一樣咁安全. 5. 你點樣將ecostore產品加入你日常健康護理嘅程序度? 我哋所有個人護理產品都轉晒用 ecostore – 例如洗手液同牙膏,而且我都開始改用番梘沖涼.我真係希望我住喺其中一個 refill 站附近,但幸運地,透過網上商店,ecostore 可以將產品(由其係大 size) 直接送到你屋企! 想同大家分享你嘅ecostore 故事? 電郵比我哋啦. 1. Which is your favorite ecostore product? I love pretty much everything from the children’s range! Especially the …
ecostore 媽媽之星 – Ziggy | Mums of ecostore – Ziggy Read More »


text:
9 FEBRUARY 2014(SUN)
係年初三嗰日,小豬媽專程入流浮山一轉,目的就係去買啲金蠔返嚟,等今日一家人齊齊開心嚟我屋企食飯煮俾我地食.
等左大約一星期,終於食到我地期待已久嘅 - 香煎蜜糖金蠔~
近依幾年,小豬媽都一定會入流浮山金蠔,不過今年依啲又真係比往年嘅又大粒又肥嘟嘟呀~
小豬媽話買金蠔最好就係買啲仍然有少少濕身,即係大半乾少少濕,當然要睇埋佢夠唔夠肥美啦!有齊晒以上條件,咁就係最好食.
依個煮法係那位售賣姐姐教,其實同我地之前整嘅都係大同小異,不過佢教我地加左少少簡單調品,咁就會更加好食.加左啲咩?咪就係每人屋企都有嘅沙糖啦!
好啦...我地開始煮啦!
依啲金蠔係經過一星期係冰格保存,所以要拎出嚟解凍先.由於解凍同埋啲金蠔本身都係濕濕地,所以係煮之前需要做一個步驟,就係焗一焗佢,等佢表面乾身返少少,咁煮嘅時候就唔會爛同易煮啲啦!
不過由於我冇焗爐,所以我就用光波機做依個步驟.先200度預熱5分鐘,之後就每邊光大約2分鐘~
光完之後個表面係會乾身晒啦~
之後就可以開始煎啦!售賣姐姐教我地先煮肚嗰個位置,即係肚位"突"出嚟嗰邊~
油燒滾嘅鑊中煎至大概金黃色,之後就係每一隻金蠔上面放少少沙糖再煎一煎,兩邊同樣做法.不過要小心啲,因為加左沙糖之後係會好易燶,所以真係要好小心,時間要教得好好呀~
煎好之後,將所有金蠔回鑊~
之後再加上蜜糖不停炒,等每一隻金蠔都有蜜糖包圍住.依個時候都係要小心同快手,因為蜜糖亦都係好易燶呀~
就係咁好似好簡單,又其實都幾考廚功嘅香煎蜜糖金蠔就完成啦~
粒粒金蠔都肥嘟嘟,再加埋小豬媽嘅精湛廚藝,真係好味都唔識形容呀!
我自問都冇小豬媽咁好廚藝(真估一成都冇),所以依個餸我都係做食嗰個啦...哈哈哈!
期待我地出年新年再入去買過靚金蠔,又可以再嚟食過啦!


text:
我同小小豬都好鐘意食小籠包,見返興趣班附近開左間新上海食店(又或者可能我,所以就入去食個靚午餐啦~
2017年8月14日星期一
(小籠包控出動)滿足的南小館
9 AUGUST 2017(WED)
我同小小豬都好鐘意食小籠包,見返興趣班附近開左間新上海食店(又或者可能我,所以就入去食個靚午餐啦~
新店環境都唔錯,好在我地早一步到咁就唔洗等位,估唔到未到午餐時間都已經好多人啦~
我同小小豬都好鐘意食小籠包,見返興趣班附近開左間新上海食店(又或者可能我,所以就入去食個靚午餐啦~
小小豬話要自己揀下食乜先~
藍莓乳酪就最啱小小豬口味~
我就簡簡單單嚟一杯豆漿啦~
四式拼盤係自己組合嘅,小小豬就話最鐘意食糖醋排骨,酸酸地又夠入味.我就比較鐘意那個花鵰醉雞,雞肉都幾嫩滑,而且帶有少少酒香添~
小籠包控就當然要食小籠包,我地豪豪地叫左一份黑松露小籠包~
認真我都覺得幾好食,粉皮唔算太厚粉,入面嘅肉又帶有黑松露香味,而且內裡仲保持雞湯肉汁,所以唔覺唔覺小小豬都密密食,我都只係食左一粒~
我只係食一粒就緊係唔夠,所以就叫左小館五福拼滿足下自己~
一籠一件又幾得意,啱晒我依啲想食多花款但又怕食唔晒嘅人呀~
其實五款都好好食,不過我個人就比較鐘意蟹粉小籠包同埋鮮肉帶子小籠包多啲~
最後嚟一個雪菜黃魚麵,依個就一定要俾個LIKE店員哥哥,佢見有小朋友同場,佢就主動提意我將魚肉分開上,因為怕魚仍然有未清得晒啲,如果到時混埋麵一齊,擔心小朋友會易食到骨,估唔到又幾細心哦~
食完正餐就當然唔少得甜品,所以我就南小館甜甜拼,兩款奶凍拼兩款甜點都幾抵食~
小小豬嘅係杏仁奶凍,佢話好好食,轉眼就食晒~
我就食芒果布丁奶凍,估唔到入面有勁多芒果肉呀~
甜點我仲揀左南瓜餅同紅棗糕,兩款都OK,不過小小豬就最鐘意南瓜餅,緊係啦...成個小南瓜咁賣相又靚又好味,我地一人一粒唔洗爭~
開開心心食飽飽,小小豬話下次帶埋DADDY再嚟食過,到時一人一籠小籠包!(係就好呀...我今日真係食唔晒喉,俾隻為食豬食晒呀)
訂閱: 發佈留言 (Atom)


text:
化療
化學療法(英文:Chemotherapy),簡稱化療(Chemo),係用化學合成嘅藥物嚟治療疾病,為目前治療腫瘤同某啲自身免疫性疾病嘅主要手段之一,不過喺治療入面,普遍會為患者帶嚟明顯嘅噁心同嘔吐等副作用,令患者唔舒服.化療係指應用藥物治療癌症.呢啲可以殺滅腫瘤細胞嘅藥物有時被叫做細胞毒藥物.好多化療藥物係天然,例如植物,其他就係人工合成.依家已經有超過50種化療藥物,常用嘅有:表阿黴素,阿黴素,柔紅黴素,絲裂黴素,5-氟尿嘧啶等.呢啲藥物經常以唔同強度聯合應用.
化療係一種全身性治療手段.對原發竈,轉移竈同亞臨床轉移竈均有治療作用,但係化療治療腫瘤時,唔單只會殺傷腫瘤細胞,亦可能將正常細胞同免疫(抵抗)細胞一齊殺滅,所以化療係一種「兩害相權取其輕」嘅治療手段.
由於癌細胞嘅增長比正常細胞快,抗癌藥物嘅作用原理通常係阻斷細胞分裂以抑制癌細胞生長,例如一啲藥物可以抑制去氧核醣核酸嘅覆制.
當然,化療亦可以用喺非腫瘤治療,例如用嚟殺滅病菌(抗菌化療).喺呢個意義入面講,首先應用化療劑嘅係保羅·埃利希,佢喺1909年用含砷化合物治療梅毒.其他化療方法仲有用嚟治療自體免疫性疾病,例如多發性硬化癥,類風濕性關節炎同抑制器官移植後嘅排斥反應等.


text:
前言
十三郎:
今次訪問邀請咗一班參加咗之前舉辦嘅「暑期八回連載小說大挑戰」,主要原因係我自己想了解更多浮浮沉沉係香港網上寫作故事嘅本地作者.而今次我主要係針對故事/小說嘅作品,所以我諗咗好耐,用粵文定係用書面語?叫講故佬定係說書人?因為我本身係男,所以對「講故佬」呢個名係無咩所謂,但訪問嘅人有女作者喎!好似唔係有禮貌咁.所以都係用返說書人先.
我自己係一個香港網絡上做寫作只有兩年嘅經驗,其實都唔係好了解呢個世界嘅玩法,雖然線下都有十幾年創作經驗,但有好多嘢,唔係話老資格就得,有一套日劇叫「不自然死因研究所」,中堂係其中一個法醫.有一次,佢係法庭上被質疑佢提出嚟嘅實驗報告嘅可信性,理由就係因為另一個法醫有佢五倍嘅解剖經驗,於是中堂就好直接咁講:
「啲發晒霉嘅經驗要嚟做咩?法醫係一直喺到進步緊,講嘅實驗結果.」
(大概係咁嘅意思)
當然,係科學上我到可以黑白分明,但係創作上,我哋又可唔可以咁去判定一個故事作品好定唔好?經驗又為作者帶嚟啲咩成就?
沒有名字的人:
關於可唔可以咁去判定一個故事好唔好:咁其實對我嚟講,斷定一個故事並唔可以只靠經驗嚟判斷.我哋身為創作者,無論有幾多嘅經驗,都一定會有人話你嘅故事唔好睇.而係唔同嘅創作挑戰,比賽中,最後睇嘅,都係你所交嘅作品,而唔係你嘅經驗.無錯,經驗可以捭你更加嘅了解點樣掌控故事嘅節奏,人物嘅描寫同小說嘅文采等等,不過如果你自己睇完之後並唔鐘意自己嘅作品嘅話,無論你係新手,定係已經寫咗好耐小說嘅老手都好,都係唔會寫出一個好嘅故事.
十三郎:
點解你會參加呢次連載小說(暑期八回連載小說大挑戰)?覺得連載小說有咩特別?
沒有名字的人:
咁我之所以會參加依次嘅連載小說挑戰,其實係因為當時我無意中係主頁見到今次嘅挑戰,而且我見到漫長嘅暑假我都幾多嘅時間,所以就決定咗參加今次嘅挑戰.
而對我嚟講,連載小說嘅特别之處就係你可以聽從讀者嘅意見,並係下一回入面改善及從中學習.
十三郎:
你覺得香港呢個地方,除咗網上,會唔會有其他途徑發展連載小說?實體書合定本,月刊,閱讀會,教學寫作班等等.
沒有名字的人:
係香港依度,其實除咗網上之外,真係無咩地方發展連載小說.真係要講嘅話,我諗係大學嘅校刊,因為而家嘅香港人唔會同以前一樣特突去買唔同嘅月刊嚟追連載小說.
十三郎:
你係呢次嘅比賽到(暑期八回連載小說大挑戰),想得到啲咩?有咩意見想向作者們提出,鼓勵大家一齊去做某件事/活動/行為?
沒有名字的人:
其實係今次嘅比賽之中,我真係無諗過想得到啲咩.見到自己所寫嘅故事有人去睇,對我嚟講就足夠了.
十三郎:最後,對將來有咩諗法?
沒有名字的人:
我諗我之後都會一直參加唔同嘅創作挑戰,而且會係繼續連載唔同嘅故事.
再一次多謝沒有名字的人嘅訪問!希望大家的訊息也能傳到讀者的面前,能夠讓讀者了解他們更多!


text:
Published November 15, 2008
Friends , Gadgets , Wedding
雖然距離我既大日子仲有成個星期, 不過好多好好既同事已經急不及待送結婚禮物比我啦. 其實經濟唔好, 都唔想大家破財, 不過大家都好有心, 真係好感動. 我冇擺酒, 其實大家親身到賀已經係最窩心既禮物. 聽講當日係超多人結婚, 可能好多人都唔得閒到, 剩係我自己呢兩日都要去飲就知有幾旺, 到時見啦咁多位!
我公司個位, 其中一個CORNER, 有朋友親自設計既wedding card, 又要叮噹水晶! 勁開心!
Published November 13, 2008
Food
上次介紹過好好食既PANCAKE餅後, 唔知係咪因為我介紹既原因, 周圍都冇晒貨. 有貨既都要比平時貴三成. 今日女友竟然買到始祖布丁餅, 嘩! 就算要成$13.6好鬼貴, 都一次過買咗三胞. 聽日送比D好朋友知音人. 其實布丁係最好食既, 不過睇佢既WEBSITE原來已經停賣, 即係名副其實”絕版布丁餅”!
Published November 2, 2008
Family , Wedding
結婚當日相信最觸目既唔係我, 都唔係我女友, 而係花仔小生, 大家睇下佢呢個LOOK, 你覺得點?! 嘩, 係咪好型呢?! 問好友阿朱借咗佢個仔套禮服, (佢個仔當時應該係三歲有多), 但係因為阿生佢大隻 (未到兩歲已經三十幾磅), FIT到呢, 仲著得型個舅父, 咁點得GA 🙂 不過佢唔肯著鞋, 出街通常都係著涼鞋, 搞咗好耐先肯. 到時真係唔知點唔點, 佢仲未識講野, 又唔係拖隻利, 到時都係唔樂觀, 可能一出場就走咗去睇電視都唔定. 好在有經驗豐富又叻女既花女GRACE撐住, 應該冇問題既. 大家當日準時睇野啦!
Published November 1, 2008
Travel , Wedding
成個結婚籌備咁多野搞, 最開心最ENJOY就係準備度蜜月, 其他野都係做SHOW同埋得同煩字, 唯獨是呢樣野係完全屬於我地既. 今次我地會去兩個星期英國同法國 (各一個星期). 真係好興奮, 真係未試過放咁耐假, 次次去親旅行都只係去幾日. 今次英國會住係公司Apartment, 有得煮下野食, 應該唔會餓死, 除咗Standard要去既地方, 當然會去下Cambridge呀遙遠D既地方, 睇下歌劇, 影下靚相咁. 尋日聽講話”倫敦70年來首次10月 落 雪”, 一聽都知大件事, 今日真係要去買件North Face頂住先得, 最緊要係唔好病, Touch wood. 法國就主要係Paris, 都係睇Opera, Disney同shopping咁啦, 詳細既行程都未定晒, 真係好忙呀!
雖然係好忙, 但係女友真係狼死, 竟然係asiamiles換咗兩張下年四月去日本既機票, 可以去9月, 嘩, 真係發咗達?! (經濟差唔好咁好wor:)仲有下年情人節好人阿麟又話係關島結婚,都唔知去唔去到咁多地方. 好似話拿簽證都要成千蚊….祝我好運 :!


text:
上期課程幫大家搞翻清楚 Redox Reactions 最基本嘅概念後,今期將會正式進入 DSE 佔分極重,Redox 嘅其中一大應用:Chemical Cells!
對大部分同學嚟講,Redox 難就難在極抽象嘅概念,特別係當 Chemical Cells 同 Electrolysis 呢兩個完全相反嘅 applications 溝埋一齊嚟問嘅時侯,真係連乜嘢 oxidize 乜嘢 reduce 都完全搞唔清楚,更遑論去判斷相關嘅 observations⋯⋯
所以係呢期入面,我會將呢兩個重點概念先分拆去教大家,以大量自製嘅 DSE 題型先幫大家分開玩熟 Chemical Cells 嘅概念同題型.
然後再進入 "Electrolysis" 嘅部分,一提到 "Electrolysis" 呢個字,好多同學都會覺得好難,睇完題目連佢問乜,發生緊乜事都未必知道.其實大部分同學睇完一個 "Electrolysis 嘅 Set-Up" 都搞唔清以下兩點:
係 cathode 同 anode 度分別邊個 ions 會 preferentially discharge
Overall anode 同 cathode 會有乜改變(e.g. colour change, electrolyte 嘅濃度改變)
而要解決呢兩個問題,你就一定要循序漸進咁掌握翻成個 Electrolysis 嘅基本概念,以及影響 Electrolysis 嘅 "Preferential Discharge of Ions" 嘅三大因素,然後再同大家拆一啲極低能嘅 Electrolysis 題型.當你摸熟咗個 pattern 之後,我再同你一齊挑戰翻啲進階嘅 DSE 題型!
跟住我呢種「肢解式」嘅教學法,你會發現其實《7. Redox Reactions》呢個課題真係無你想像中咁難!
**注意:此課程只針對底子較差,但想把握機會衝星嘅 2023 DSE 同學!** 係呢套課程入面,我會以高強度,高效率嘅方式幫你**極速重溫 DSE CHEM 嘅所有考核課題**,同時將**最強嘅解題思維,實戰做題技巧**,一次過傳授比你! 呢套課程過往已成功將無數同學由 lv 2 直接衝上 lv 5+ 水平,我可以保證你未來所投放嘅時間效益將會最大化,助你係 DSE CHEM 中奪星而回!


text:
原子
原子(粵拼:jyun4 zi2)係一種粒子.喺保持住佢化學特性嘅條件之下,可以存在嘅最細粒子.
原子係由三種次原子粒子組成,即係質子,中子同電子.原子係化學入面幾個最基本嘅概念之一;化學作用入面原子嘅數量唔會變,係研究化學作用嗰陣嘅基本假設.
名稱[編輯]
原子嘅英文名係由希臘話轉化過嚟,原本意思係「唔可以再切分嘅」.早響公元前,古希臘哲學家就講過原子嘅概念.大約喺公元前450年,德謨克利特就創造咗「原子」呢個詞語,意思就係「不可切割」.
到咗17至18世紀,英國化學家道爾吞(John Dalton)提出過:對於某啲物質,唔可能通過化學手段而將佢繼續咁分解.當時重未有質子,中子等等嘅概念.一直到19世紀尾,物理學家開始發現原子嘅內部結構,由此證明原子並唔係唔能夠進一步切分.
結構[編輯]
原子係由三種次原子粒子組成,而呢啲粒子每樣有幾多就控制住粒原子嘅化學特性同埋核子特性:
質子同中子都係原子核嘅成員,合稱核子.中子有好強嘅核力,將原子核入面嘅質子綁埋一齊,防止佢哋因為同性相拒而散開.而電子就喺一團好似雲咁樣嘅電子殼入面,圍住個原子核飛來飛去.
唔同原子嘅分別主要係在於佢哋有唔同數量嘅電子,質子同埋中子.原子序數,即係一粒原子入面有幾多個質子,決定佢屬於邊隻元素.喺同一隻元素入面,中子嘅數量會唔同,而呢個數量嘅分別就係所謂同位素嘅概念.透過核聚變(nuclear fusion),核裂變(nuclear fission)同核衰變(radioactive decay),一款原子可以改變佢個原子核入面質子同埋中子嘅數量,變成另一款原子.而化學作用就會改變原子入面電子嘅數量,電子係三種粒子入面數量最易改變嘅.
如果一粒原子入面電子同質子數目一樣,咁佢就喺電荷上算係中性.如果一粒原子因為化學作用而多咗或者少咗電子,咁佢就變咗做一粒離子.通常原子送畀人嘅電子都係出自最外面嗰層電子殼;而收返來嘅電子都係多數會去最外層嘅電子殼.喺呢個基制之下,原子之間就可以傳送電子或者分享電子,造成共價鍵,離子鍵同金屬鍵.
分子係化合物入面最細而可以保留化學特性嘅粒子.大部分分子都有多過一粒原子,例如一個水分子由一粒氧原子同埋兩個氫原子組成.不過都有啲分子係得一粒原子,例如氦氣分子同埋其他惰性氣體嘅分子就得佢自己一粒原子.


text:
「嘩~男神BB好有型啊~可唔可以教我彈結他啊>_<」相信每一個女仔心入面,都對「結他」呢一樣樂器有獨特嘅情愫.無論係木結他定電結他,彈緊嘅係ballad定係rock,總之拎住部結他就係型!唔少男生係中學嘅時候,相信都會想學個結他耍個帥,務求奪得女神BB嘅芳心!尋補Tutor Circle教大家追女仔,啊!唔係,教大家彈吉他.
結他呢個看似簡單,實際確實不難嘅樂器,的確係初接觸音樂,同埋容易上手又可以型到嘅最佳選擇.所以唔少人都選擇自己揀部夠型夠靚嘅結他,然後自學!自學都學得識嘅話,朋友仔知道左就更加型上加型啦~而家就介紹一下自學結他嘅幾個途徑比大家參考~
目錄
1. 向朋友學習
每個人身邊總有幾個朋友係中意玩音樂嘅,先向身邊識音樂嘅朋友學習基本嘅音樂知識,起碼要識得咩音打咩音,有個音樂基礎先可以開始學習點樣彈結他架!千祈唔好心急求快,想要一步登天!學識睇譜同基本嘅樂理,就可以請你嘅好朋友同你一齊拎部結他出黎,手把手咁指導你正確嘅姿勢,同埋唔同嘅音嘅位置,仲有點掃chord架喇~
2. 上網睇教學文
如果你冇朋友,我嘅意思係咁岩冇識得結他嘅朋友,又或者想靜靜地一個人在家修煉,有成果先拎出黎比大家睇嘅話,網上都有好多詳細嘅教學文,中文嘅又有,想同時練習下英文的話打guitar learning/guitar beginners都有唔少清晰又高質嘅教學文.睇文章嘅好處就係佢可以幫你有個general嘅理解,明白左成個流程係點做,然後再逐part逐part針對性咁練習~
3. 睇YouTube教學片
若果淨係睇文字未能令你明白嘅話,不妨去YouTube果度search結他嘅教學片,一樣係語言大把選擇,但最大嘅問題就係YouTube上嘅片質素比較參差,大家可能需要花多啲時間去篩選有質素嘅片,大家可以留言下views數同堆likes數,正常較多嘅都會係比較好.同埋每個人嘅教學方式都唔一樣,A好多人都中意但未必一定岩你,B可能冇咁高評分但係佢講嘅野更容易令你明白,所以要因番自己黎揀選你嘅老師喇~
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
4. 結他學習App
而家個個都揸住部智能電話,食個飯落單都要用App,連學結他都有App呀!唔係時時刻刻都可以有部結他係身邊,但係download左個App,你就可以時時刻刻都練習結他!有幾個App都非常受結他愛好者推介架,例如Justin Guitar by FourChords, Yousician Guitar, Piano & Bass, Coach Guitar等等,都可以協助你出左門都學到結他,隨時隨地搭緊工又得,去緊廁所亦得,行緊番屋企都得,得左!
睇完仲唔拿拿臨去攞番你部封晒塵嘅結他出黎重新學習!半途而廢嘅話做咩都唔會做得好架,而家科技咁發達,自學結他話都冇咁易啦,唔好嘥左網上資源同你嘅一顆充滿熱誠嘅心,而家就去學習啦!
(延伸閱讀)學普通話– 自學語文系列(1) -「千里之行,始於足下」
(延伸閱讀)自學日文– 自學語言系列(2)「持之以恆,『日』子有功」
此文章純屬 Blogger 個人分享,並不代表本網誌立場.
想追返學校進度?Tutor Circle尋補有超過10,000個三大導師,即日幫你搵一個合適既導師!
DSE讀得咁辛苦,想活用知識黎賺下外快?
緊貼尋補 Blog,Facebook 同 Instagram,尋補?Tutor Circle!
Z世代 修辭手法 Ocamp
英文補習 上莊 中文補習 議論文
slp smaple 補習網 數學補習
大學五件事 綜合格式
活得像天上的雲一樣,無目的,無方向.快樂時和太陽玩耍,難過時讓整個世界陪我哭泣.


text:
《Yahoo人氣關注組》組長 獨家專訪|影壇新人陳伊霖 最想挑戰同性戀角色?
Yahoo娛樂圈新自家製節目《Yahoo人氣關注組》為大家數下每個禮拜十大娛樂熱搜話題,仲搵嚟新生代演員陳伊霖(伊霖)擔任「人氣關注組組長」.出道一年左右嘅伊霖曾經參演《假冒女團》,仲有份參與未上映嘅電影《夜校》 ,完全係影壇炙手可熱嘅新演員之一!
被導演組睇中入行 參演首部電影即被教主壁咚
現年19歲嘅伊霖喺入行前已經有唔少拍攝機會,試過幫中學師兄拍微電影做女主角,又試過參與學校舞會宣傳片拍攝等等,慢慢咁對演藝事業就開始萌生興趣;之後機緣巧合之下更加被電影《假冒女團》導演組睇中,邀請試鏡,最後成功獲得演出嘅機會,更加喺戲入面被教主 Anson Lo(盧瀚霆)壁咚,羨慕死唔少神徒!
諗起當時被邀請試鏡嘅心情,伊霖就話一開始其實有啲驚,擔心會被人呃,所以當時特登搵人陪去Casting(試鏡),去到就發現係製作《假冒女團》嘅公司,好彩之後都成功獲得角色,其後更加簽約成為公司旗下藝人.
對於第一次拍戲,伊霖就話當時其實都唔算太緊張,因為事先已經背好晒啲對白,不過就依然擔心會口窒窒,好彩有教主,李靜儀(Heidi),蘇皓兒(Chloe)等等嘅前輩陪住,陪佢傾偈令佢放鬆,更加介紹唔同嘅人俾佢認識,所以個日好順利就完成拍攝,仲令佢對呢行嘅興趣更大!另外,講到被教主壁咚,伊霖就搞笑咁話:「梗係爽啦!」,不過就擔心電影出街會被神徒討厭!
新戲《夜校》戲份大增 最想挑戰同性戀角色
喺《假冒女團》入面,伊霖就以客串形式登場,不過之後佢亦都以主演之一嘅身份參演咗《夜校》,聯同MC張天賦,凌文龍同李靜儀等演員打造呢套喜劇.伊霖就話今次嘅經驗好特別,見到好多電視上嘅人,可以同佢哋一齊合作覺得受寵若驚,至於新戲就預計會喺下年上映,暫時唔可以透露太多,到時記住留意喇!
除此之外,伊霖就透露今年佢會繼續集中喺演員路發展,而加最想挑戰嘅角色原來係同性戀角色:「因為身邊都好多朋友係同性戀,而且唔知點解即係好似好開通咁,但係仲係有一部分人反感呢件事,例如會話『 我唔係討厭/歧視佢哋,但真係覺得好核突』,我聽到呢啲會覺得唔太舒服,所以想拍呢類議題,想大家知道其實同性戀都係兩個人之間嘅愛情!」
計劃進軍樂壇 向唱作歌手道路邁進
除咗演戲之外,多才多藝嘅伊霖原來仲有學唱歌同樂器,好似係小提琴,鋼琴同結他!佢仲透露公司計劃緊下年俾佢進軍樂壇做歌手,而佢亦都有嘗試作曲,希望可以做個全能嘅歌手;而佢亦都話自己比較鍾意抒情啲嘅曲風,好似台灣歌手魏如萱嘅作品咁,聽完好舒服好療癒,所以嚟緊都希望有機會可以向呢類曲風發展,當然佢亦都會嘗試唔同嘅曲風,做個更加全面嘅歌手!
愛心貓奴 自細與貓貓結緣
不時都會喺社交平台分享愛貓短片嘅伊霖原來屋企同時養緊5隻貓貓.佢就話其實由細到大都同貓貓相處,以前其中一隻貓貓由細陪到自己大個,仲好似哥哥咁,不過早2年以19歲嘅高齡離開咗佢.
伊霖而家屋企仲有5隻貓貓,分別係包包,毛毛,脷脷,膏膏同豆豆;佢哋嘅來歷都好唔同,其中有隻係因為被人欺負所以接返屋企,有3隻就係其他人屋企貓貓生咗太多,所以佢同屋企人就接返屋企照顧,仲有一隻就係經過屋企樓下偶然遇到,所以就接返屋企照顧,愛心爆棚!
作為一個貓奴,佢分享其實有唔少窩心時刻,好似係自己曾經因為唔開心大喊,其中一隻貓「包包」就會好嗲好黏人咁陪住佢氹返佢,令佢開心返!至於仲會唔會再養,佢就話覺得5隻都已經夠,不過如果遇到有需要嘅貓貓要人照顧,佢相信屋企人都會同意再養!
踏入20歲 我最想⋯⋯
下年就正式踏入20歲嘅伊霖,當被問到有咩生日願望提前許願嘅時候,佢就講笑話想望落後生啲,因為試過喺中六嘅時候俾人問係咪返緊工;佢仲話自己唔算係第一眼就好靚女嗰啲類型,而係比較耐看型,再加上入行後發現其實有好多靚仔靚女,所以淨係會俾自己5-6分(10分滿分).
另外,佢仲想自己各方面都可以進步,亦都想自己可以更加有自信.佢直言入行之後最大嘅改變係覺得自己好平凡,因為覺得自己唔係一個好高分嘅人,由以前成日會被人讚,到而家覺得有好多比自己更加好嘅人喺呢行,間唔中會有啲自卑,所以希望自己唔好咁自卑唔好覺得比唔上其他人!


text:
今日哈姆仔同哈姆爺爺係度煲一部哈姆太郎嘅動畫片,哈姆爺爺覺得裡面嘅哈姆太郎有點似佢以前後生嘅時候一樣咁靚仔,爺爺大聲笑,我就跟住佢一齊笑.
哈姆爺爺今日同我上咗一堂課系關於哈姆家族裡面好多肢體語言係如何表達出來我哋自己嘅意思,同埋可以傳達俾朋友仔知道.
如果哈姆們係被竇度搞搞震,不停咁樣將木屑挖完呢邊挖另一邊,代表哈姆們好開心係度玩或者好興奮佢尋找之前收收埋埋嘅小零食;但如果朋友仔睇到哈姆們直住耳仔咁望住你,表示哈姆們以一個冷靜淡定嘅姿態,對於嗰陣發生嘅事情有少少好奇;
當朋友見到哈姆們耳仔突然企定定,面部上揚嘴張開表示驚訝,可能因爲有事嚇親哈姆們,朋友仔最好搵到哈姆嚇親嘅原因,以後儘快避免出現呢種情況;而見到哈姆們收返自己嘅面珠墩嘅時候,係因爲對於嗰陣時感到冇安全感而會選擇逃避或者哩埋一邊;
哈姆們嘅耳仔往後同眯眯眼係表達出對事情表示懷疑;或者沿着自己屋企慢慢移動,係因爲唔熟悉周圍嘅環境,想嘗試搵返自己而加嘅位置;有時候哈姆們故意唔郁,其實係扮聽唔到;
朋友仔發現哈姆們係度清潔梳理,可能係哈姆們日常保持衛生或者對於發生嘅事想自己尋求一種安心嘅方式覺得滿足;而伸展動作係哈姆們喜愛嘅動作之一,表示哈姆們對現狀感到非常好,同時覺得非常輕鬆;
唔知朋友仔有冇學到嘢,哈姆們由細到大,最後到咗哈姆爺爺嘅年紀,哈姆們嘅語言就係想多滴同朋友仔交流彼此瞭解.


text:
搬屋搞到頭都大埋?唔使緊張,以下嘅8間搬屋公司一定會減輕你嘅負擔.
大箱細箱,咁多嘢執,搬屋真係夠晒呢 hea!無論你係要搬 office,定係屋企裝修,抑或是換季嘅時候想將啲衫褲鞋襪留喺倉庫,以下呢幾間香港同國際性嘅搬運同搬屋公司都會滿足晒你所有需要.
香港最佳搬屋公司
1. Unigroup Asia
成立咗超過60年嘅 UniGroup Asia 通過 FIDI 獨立認證,一直係香港最適合外籍人士嘅搬屋公司之一.無論你係喺香港境內搬屋定係移民外國,由包裝同運輸到清關同儲存貨物,Unigroup Asia 都會喺每一步為你提供幫助.公司嘅團隊甚至可以幫你嘅搬遷打造更加可持續同環保嘅方案,服務周到之餘仲會顧及環境,簡直冇得彈啦!
UniGroup Asia,葵涌興芳路223號新都會廣場第一座26樓2612室,電話:2418 4333
2. Gogox
前身為 Gogovan 嘅 Gogox,係香港最值得信賴嘅物流公司之一.Gogox 提供咗一個適用於 iOS 同 Android 嘅 app,俾你可以即刻搵到附近合適嘅車嚟幫你運送物品.車嘅尺寸由小型貨車到9噸卡車不等,夠晒大架,你仲可以加額外嘅費用攜帶寵物添!
了解更多有關 Gogox.
3. 人人搬屋
人人搬屋自1960年起服務香港,係一間屢獲殊榮嘅本地搬屋公司.除咗有免費嘅包裝材料同PVC膠膜之外,公司仲會提供專業嘅家具組裝同拆卸服務.只要喺佢哋嘅網站上面填寫一個簡單嘅表格,你就可以獲得即時報價同埋公司嘅確認.
了解更多有關人人搬屋.
4. 嘉栢搬遷 (Crown Relocations)
講起搬屋公司,我哋又怎可以錯過國際性嘅嘉栢搬遷 (Crown Relocations) 呢?呢間公司提供一系列嘅搬運前嘅準備同售後服務,包括視像諮詢,物品包裝,家具設置等等.嘉栢搬遷嘅業務遍布全球,係移民搬遷嘅最佳選擇之一.
了解更多有關嘉栢搬遷.
5. 高永搬屋
高永搬屋透過唔同種類嘅搬運服務嚟提供價錢合理,高效率而且安全嘅物流.除咗本地搬遷同國際移民之外,高永搬屋仲可以幫你進行傢俬存倉同家具轉售添.團隊會親自上門報價,估算搬遷所需要嘅時間同成本,兼且留低包裝物資俾你.
了解更多有關高永搬屋.
6. Asian Tigers Group
喺虎年搬屋,可以搵 Asian Tigers Group 幫手喎!作為全球數一數二嘅搬屋公司,Asian Tigers Group 服務範疇非常之廣闊.由綜合保險到溫控倉儲,Asian Tigers Group 都會為每一位客人提供專業嘅個人化服務.更重要嘅係,呢個集團會利用可回收材料,最大限度咁減少搬運同包裝所產生嘅碳足跡.
了解更多有關 Asian Tigers Group.
7. 七海國際 (Seven Seas Worldwide)
喺90年代中期創立嘅七海國際係最負盛名嘅國際搬屋公司之一,喺香港都設有業務.憑藉著自己集團佈滿全球嘅航運網絡,七海國際無論係幫客人搬屋,抑或係存放個人物品,家居用品同超重行李方面,都堪稱專家!呢間公司提供一系列嘅服務,包括托運行李,國際搬屋,甚至會為學生提供額外嘅優惠.另外,七海國際獨有嘅迷你海運集裝箱「移動木櫃」(MoveCube),可以幫你搬運唔同嘅大型物件同傢俬,提供省錢又省力嘅點到點搬屋服務.
了解更多有關七海國際.
8. 實德搬運有限公司 (Setia Movers)
靠口碑而迅速崛起嘅實德搬運有限公司提供一系列嘅搬運服務.落單之後俾三成訂金,其餘嘅款項就可以喺搬屋當日先計.另外,呢間公司標榜迅速嘅客戶服務,亦都可以根據客人嘅要求提供唔同尺寸嘅紙箱同膠箱,十分之方便.
了解更多關於實德搬運有限公司.


text:
堅尼地城
堅尼地城(粵拼:gin1 nei4 dei6 sing4,英文:Kennedy Town,以前寫堅彌地城,簡稱堅尼地或堅城)係喺香港香港島西環最西面嘅地方,行政上歸中西區.
堅尼地城因為喺維多利亞城四環九約嘅西環裏面,所以亦都係維城一部份.皆因響西環最尾嘅部份,所以又叫西環尾.
歷史[編輯]
堅尼地城以第7任香港總督堅尼地命名,佢喺1872年至1877年管治香港.
地理同環境[編輯]
堅尼地城東面係石塘嘴,南面近薄扶林,西面係摩星嶺,呢處有馬路上去山或者去大口灣,沙灣同薄扶林,再出啲已經係海,而北面就係維多利亞港嘅西端,可以望到九龍西部.向西北望有青洲同小青洲兩個島.
雖然佢嘅氣候同香港其他地區差唔多,冬天一般嚟講都冇新界咁凍,但係因為佢嚮正港島嘅北部,對住海之餘,北面又冇乜嘢擋住,所以冬天一有偏北嘅季候風就食到正.
由於嗰區比較早開始發展,而家入面重有好多唐樓同其他舊樓,好多樓齡都有成40年以上,其中觀龍樓亦都係喺呢區.不過,隨住啲舊樓慢慢咁拆,近年都有一啲新樓例如泓都入伙.
同時,因為港鐵起港島綫西延,嗰區有好大轉變,例如有啲樓要就番地鐵啲工程要拆,入面個泳池都因為咁而要拆,不過地鐵公司就話佢地會搵個地方起好咗個新嘅,先至拆舊嗰個.另外亦有人話地下鐵通車會帶旺嗰區.
交通[編輯]
嗰區因為響市區邊邊,所以有電車同埋好多條巴士綫嘅總站,亦都有唔少小巴去九龍同埋香港島其他地方.雖然嗰度啲車開得都算幾密,但係佢人口密度都算高,喺繁忙時間搭車可能都會有啲難,有啲慢.
香港行政會議喺2005年6月通過地鐵開始規劃起港島綫西延,條綫由上環向西伸延,經西營盤同大學去到堅尼地城,西港島綫堅尼地城站經已喺2014年12月28號通車.


text:
由當初好擔心小小豬冇得讀PN,都終於有學校收佢(仲要係上午班..YEAH!!),唔覺唔覺原來仲有半個月小小豬就要開始返學生涯啦!
其實我嘅心情都真係好矛盾,有得返學過啲群體生活,等小小豬學多啲嘢名識多啲朋友當然係一件好事,不過我又真係好擔心.小小豬返學嘅時候,都只係剛剛好足兩歲,所以真係好擔心佢返學會唔習慣,唔適應咁狂喊又扭計,仲要咁細個人仔就要搭校車返學,所以都真係好緊張.不過....我都應該要相信小小豬嘅適應能力,加上又有老師嘅幫助教導,我應該要放鬆啲.
雖然仲有半個月就返學,不過原來我係未為小小豬準備啲返學用品,所以就趁今日有時間加上吉吉島又有開學特價,同大肥豬去幫小小豬準備吓啲返學用品先.
先嚟一對黑色皮鞋,雖然個款就麻麻(唉....男仔又點會有好多選擇呀!),不過位SALES姐姐聲稱係真皮嚟哦~
波鞋仔~
白襪仔,我都曾經搵個好多地方,都買唔到咁細隻嘅純白襪仔.不過原來吉吉島就有,早知唔行咁多地方啦~
茶點用品,點解買紅色.....原因只得一個,就係紅色+兔仔係旺小小豬嘅,所以雖然比較似女仔都照買,等小小豬返學都可以旺一旺嘛~
除左去吉吉島買嘢之後,之後係網上訂左啲『姓名名貼』都係今日收到~
一種係熨係衫內嘅衫貼,另一種就係鞋貼,貼好一定唔會同其他小朋友攪亂啦!
今日都可算話買得七七八八,不過其實....最重要嗰樣校服我都仲未有時間去買,應該要等下個星期日先再出去買,到時就真真正正了左件事,開開心心等返學啦!


text:
韓國旅遊: 最近睇完浣熊食棉花糖條片之後就迷上咗呢種傻傻嘅動物.即刻去片:
想同佢地進一步作近距離接觸? 去韓國旅行嘅時候記住到訪呢間位於富川市嘅浣熊Cafe喇! Cafe內養咗7隻浣熊,鍾意浣熊嘅朋友終於有機會親近佢地喇!
一入cafe,就見到門口貼滿晒7隻小浣熊嘅profiles,等客人可以多啲了解每隻浣熊嘅性格同喜好.
只要點一杯咖啡,就可以喺呢度同浣熊玩成日,都咪話唔抵! 而咖啡嘅味道都唔錯架!
浣熊超活潑,特別鍾意爬到客人嘅衫入面.
Cafe仲出售浣熊零食,客人除咗同佢地玩之外,仲可以以食物互動.
呢度嘅浣熊都好free咁走嚟走去,唔只同客人,連Cafe內嘅狗狗都打成一片呢!
Bonita Di Cafe
地點:富川市松內大路19號 (松內站1號出口)
營業時間: 10:00-23:30
來源:資料整理
遊韓必裝APPS
全新三天任搭火車證
Yama Boys & Girls必讀! 台灣賞櫻兼露營熱點
即飛台灣! 同步賞楓葉&櫻花
台灣旅遊: 新景點 快D去朝聖
台灣旅遊: CNN評選2016地標 台北2建築上榜
台灣佛光山 CNN認證2016全球新興旅遊景點
台灣旅遊:三井Outlet明年0127開幕
2016年12個必到旅遊地區 台灣入選


text:
故事啟發自真實事件,一班露宿者喺食環無預警底下被清走家當,輝哥(吳鎮宇)等露宿者決定控告政府,提出申索同要求政府道歉.訴訟期間,街友們嘅命運會係點樣?…
sowhatmovie
《 一秒拳王 》故事講周天仁呢個中佬面對自己人生嘅「中年危機」,可以點樣用自己睇到一秒後發生嘅事呢個特異功能,去扭轉人生呢?所謂有危就有機,入咗英毅拳館會創造一條點嘅路?故事流暢有意思,有熱血有笑有淚.配樂有心做,又有首好聽好入腦嘅主題曲.攝影無論環境大與細,都能夠拍到好好睇嘅鏡頭.…
《 60分鐘招魂直播 》講幾條八婆無聊搵埋個通靈師玩zoom招魂招出禍,引咗隻猛鬼返嚟然後一獲熟.最後尾有驚喜!雖然唔係彩蛋但估唔到佢加插段咁嘅嘢落去,都幾好笑.…
深信好多人由日本片方宣佈渡邊直美飾演坦克版貂嬋之後就有留意《 反轉三國志 》呢套戲,終於香港都上映了,但好可惜錯過咗聖誕同新年檔!…
好啦但其實我肯肯定不是做編劇的料子,對劇本指手劃腳就有份.但我真係好欣賞《Palm Springs: 戀愛假期無限loop 》成套戲嘅節奏夠明快,On_得嚟好好笑,好多情節睇落九唔搭八但出嚟個效果又唔突兀,同場觀眾都笑得好開心lol.咁樣嘅mix & match其實好少可見到,唔拍出嚟,就咁睇script可能會係套好risky嘅投資.…
故事講喺郵局工作,天生做嘢快到甩碌嘅楊曉淇本身高高興興同曖昧對象劉文森共渡情人節,點知突然之間成個情人節無咗,一醒已經係2月15日!而平時成日喺郵局搵曉淇寄嘢,手腳慢到不堪嘅阿泰則下定決心準備寄出最後一封信⋯⋯兩人看似毫無瓜葛,背後卻埋藏住一場牽引咗幾十年(?)嘅約定.…
《 無聲 》講述失聰少年張誠(劉子銓)轉到啟聰學校就讀,遇上心儀嘅女同學貝貝(陳姸霏).有日,佢發現校車最後一排,貝貝被人強迫「玩遊戲」,對於聾人學校嘅黑暗感到非常恐懼.面對學長小光(金玄彬)喺學校長期霸凌,漸漸成為下個欺凌目標嘅佢決定拉貝貝去搵老師(劉冠廷)幫手.與此同時,加害者與受害者嘅界線慢慢變得模糊⋯⋯…
1979嘅呢套經典《 現代啟示錄 :終極版》讀電影嘅時候呀Sir都有介紹過,但由於播一播就無咗成堂嘅關係,佢都係叫大家返屋企睇.然後今年俾我見到佢重映呀媽媽!我就同大學同學9衝買飛去睇了,開心!呀Sir我睇完喇!(遲咗5,6年)…
首先,《 怪奇默友 》故仔係講有自閉症嘅小朋友奧利要靠手機軟件同人溝通,所以俾同齡小朋友排擠,但父母都仆心仆命, 希望佢病情好轉.手機入面嘅怪物Larry睇中咗佢,想拉佢入第二個世界,喺嗰個世界Larry可以同佢做朋友⋯…
欣賞有人肯投資拍呢類鬼靈精怪題材(例如近年嘅《救殭清道夫》),擴闊返香港電影嘅戲路,只可惜明顯哋無budget.望就望《 冥通銀行特約:翻生爭霸戰 》回到本,可以日後有投資肯繼續泵水落去拍.…


text:
牡蠣任食放題$398起 中環新開居酒屋 日本蠔場直送
香港人聽到放題任食就開心,仲要係牡蠣任食喎今次,不得了!中環新開嘅一間居酒屋,原來大有來頭,係由日本北木島喜多嬉牡蠣養殖場開設,供應自家養殖嘅牡蠣.除咗有得任食牡蠣外,亦有多款牡蠣料理.牡蠣迷準備好朝聖未?
牡蠣放題先會有一客九品嘅頭盤,然後就可任食牡蠣刺身同鐵板烤牡蠣.60分鐘 $398/位,90分鐘 $498/位.頭盤菜品會因應時節而改變,暫時呢季會有日本直送象拔蚌刺身,喜多嬉牡蠣茶漬飯,二色燒活白鰻,天婦羅秋葵,手工月見燒鳥串,天婦羅紫蘇葉吞拿魚蓉,喜多嬉牡蠣刺身,時令沙律同日式漬物.其中個茶漬飯,係以牡蠣高湯製作,啖啖都食到淡鮮嘅蠔香;象拔蚌刺身則爽口鮮甜.手工月見燒鳥串點埋蛋黃一齊食,夠晒惹味.
新鮮到港嘅牡蠣大大隻,口感爽滑,肉質肥美,帶海水鹹香,主廚更特意配上土佐酢啫喱,辣蘿蔔蓉同蔥花,提鮮之餘亦可消膩,食多幾隻都唔怕.
餐廳設有大鐵板,放上牡蠣後再冚蓋煎烤,一開蓋嗰陣,即刻傳出陣陣蠔香.煎香後嘅牡蠣帶有微溫,另外仲有6款醬汁配搭,分別係秘製酸汁,XO醬,芝士醬,蒜蓉醬,泰式辣醬同孜然醬.不過部分醬汁略嫌口味太重,有機會搶咗蠔嘅鮮味.比較推薦秘製酸汁同蒜蓉醬,二者均較融入同有提鮮作用.其實牡蠣本身好鮮甜,就咁原隻進食都已經好滋味.
如果想試多啲牡蠣嘅可能性,更可單點其他牡蠣料理.例如牡蠣天婦羅,外層薄脆,一啖咬落去中間嘅牡蠣仲會爆汁,口感又juicy又豐富.
烏冬有湯烏冬同撈烏冬揀,烏冬較平時食開嘅幼細,同時亦更滑身同彈牙,索湯力唔錯.湯烏冬當然都係用牡蠣高湯製作啦,仲有粒粒細蠔肉食到添;而撈烏冬嘅味道比賣相驚艷,每條烏冬都吸收晒牡蠣高湯嘅濃縮精華,啖啖濃郁惹味,大滿足.
鰻魚牡蠣便當啱晒貪心仔,一次過可以食晒三河灣鰻魚同喜多嬉牡蠣,將兩地盛產嘅海鮮集埋一齊,滿足海鮮控嘅願望.
地址: 中環擺花街1-7號一號廣場地下9號舖
文,相:Kar


text:
阿富汗打緊仗,阿仙奴踢緊波,瓦努阿圖係我想住嘅地方,但香港人就冇得周圍飛,可以講嘅說話越嚟越少,香港人壓力如何宣洩?
本地設計師Andrew Chan就設計咗件屌晒世界T裇,遠睇就係一幅平平無奇嘅世界地圖,但如果行前一步睇真啲,原來全世界都充滿個屌字.原來係呼應緊連登討論區表達最大怒氣嘅一句:「我屌晒全世界!」
Andrew 話,特登設計呢件衫低調而不失態度嘅衫,係方便啲人返工著,開crew著,行街著,對住男女朋友著.本身讀生物醫學嘅Andrew話:「有科學實驗試過,搵好多人將手擺喺冰水入邊,講住粗口嘅話係可以擺得耐啲,因為講粗口令人更加有忍耐力!留喺香港嘅朋友,都可以靠住粗口保持態度咁撐落去!」
設計師仲話,呢件衫絕對唔係喺大陸印製.唔係驚審查問題,而係因為啲「屌」字咁細隻,需要師傅好精細嘅工藝先係印到,團隊試咗好多間香港廠先做到理想嘅效果!
咁潮嘅T裇只係賣$150咋!而家喺港語學網站購買,憑住電子coupon折價券「DIUTHEWORLD」仲即可享有每件減$20嘅折扣.快啲揀啱自己個size啦!
零售店:港願樹 深水埗西九龍中心6樓蘋果商場6067號舖
營業時間:1200-2000


text:
法利賽人
法利賽人 (Pharisees, 希伯來文 perushim, 嚟自parash,有「分離」嘅意思) ,係公元前 2 世紀猶太教入面嘅一個派系,主要由文士,律法師組成.喺政治上佢地代表住一個保守嘅宗教集團,反對希臘化,同擁護馬卡庇 (Maccabi) 起義(公元前168年),喺羅馬管治時期,對於羅馬政府雖然無積極反抗,但採取不合作態度,但由於佢地最關心嘅係宗教而唔係政治,所以喺羅馬政權之下,只要唔干涉佢哋嘅宗教生活都可以相安無事.佢地又好強調維護猶太教傳統同猶太人生活規範,如果唔係自己友嘅話就唔可以群埋一齊.又相信靈魂不死,肉身復活,神罰,天使,精靈.
佢地認為上帝畀摩西嘅律法係分「成文」同「口傳」兩種,成文律法《妥拉》係對人嘅神聖啟示,但同時要靠先知嘅教誨同歷代相傳嘅口傳律法補充,所以人應該用上帝賦予嘅理性去解釋《妥拉》,而唔應該盲從《妥拉》入面嘅文字,喺解釋律法嘅時候,會著眼喺入面嘅精神,所以佢地好識得將《妥拉》入面嘅精神配合時代需要而賦予新嘅意義.而喺公元 70 年耶路撒冷聖殿被毀後,喺猶太教嘅承傳上,法利賽人一直都擔當住一個好重要嘅角色.
背景改
其實喺馬卡比起義之前,法利賽派都重未出現.馬卡比起義即係講喺公元前 165年,嗰陣時統治巴勒斯坦1嘅塞流古王朝強行推行希臘化,激嬲晒啲猶太人,結果引起反抗.喺呢個時期入面,猶太社會為咗同希臘文化抗衡,而出現咗兩個派系,分別係以代表祭司同貴族嘅撒都該派教徒,同埋由社會中層猶太教拉比 (Rabbi) 組成嘅法利賽派.
最後以馬卡比為首嘅起義推翻咗塞流古王朝,建立咗哈斯蒙尼王朝嘅獨立時期.
而喺呢段猶太人嘅獨立時期入面,撒都該派喺政治上比較有權,因為佢地負責管理聖殿嘅財物,所以佢哋比較屬於上層貴族.而法利賽派因為係由猶太社會中層嘅文士組成,佢哋反對知識只屬於祭司呢個特權,強調學習同實用性,所以佢哋比撒都該派更認真去了解塔納赫嘅精神,反對逐字逐句咁去解經,強調要由經文原意去理解,同時要求要喺生活上能夠實踐為原則,所以受大眾歡迎,因而形成佢哋同撒都該派成日有拗撬,尤其喺宗教同法律上,其中最明顯分別係法利賽派相信口傳律法,即係指後期編成嘅塔木德,而撒都該派就認為口傳律法係廢.
除此之外,撒都該派由於掌權而變得腐化,亦係法利賽派喺猶太人社群裡面較受歡迎嘅原因之一.法利賽派認為金錢財富係罪惡根源,所以拒絕任何財富,除此之外,因為反希臘化而出現嘅法利賽派,亦好排斥異教徒,佢哋類似一種兄弟團嘅組織,只會侵自己友玩,唔會同第二啲信仰嘅人坐埋一張枱食飯,唔單止咁,就算係猶太人,但思想唔得淨潔,佢哋都唔會視為自己人,呢個亦係點解希伯來文入面,法利賽 parash 解做"分離"嘅原因.
羅馬時期改
希律王改
猶太祭司議會改
大流亡時期改
基督教觀點改
參考改
- 猶太教學 ISBN 7801152999
- 古猶太教II 韋伯 遠流出版事業股份有限公司 ISBN 9573255162
- 天擇-猶太人的故事 臺灣商務印書館 ISBN 957051695x
註解改
相關網頁改
- Resources > Second Temple and Talmudic Era > Jewish Sects The Jewish History Resource Center - Project of the Dinur Center for Research in Jewish History, The Hebrew University of Jerusalem
- Jewish Encyclopedia: Pharisees


text:
低頭族經常對住手機,電腦,頸背酸疼經常出現,如果屋企有張按摩椅放工之後日日鬆一鬆你話幾好呢?上星期 INADA 稻田體驗中心開幕,我依莉詩就第一時間去試坐按摩椅瞓個晏覺啦!
左右獨立加壓按摩
相信唔少人都好似我咁,平時拎手袋或者做運動都習慣一邊身發力,所以其中一邊身特別繃緊,而今次試坐嘅第一張按摩椅叫 W Engine,外觀上同其他按摩椅差唔多,都係大大份,軟淋淋,未算太時尚,但特別在雙引擎設計,「8軸智慧按摩滾輪系統」令左右兩側滾輪可單獨運作,可以針對上半身嘅左右疲勞程度分別加壓按摩.按嘅時候唔怕一邊身太大力,一邊身唔夠力了,按完之後身體兩邊感覺更加平衡,肩頭鬆晒!而下半身使用「循環式深層按摩系統」,六個旋轉指壓球按壓施力,按摩腳底穴位,下下到肉.
▲ W Engine 按摩椅體積都幾大,有 86cm x 140cm x 108cm,外觀上同其他按摩椅差唔多未算太時尚.
▲ 上半身左右兩側滾輪可單獨運作,方便分開調校適合自己嘅力度.
▲ 前臂可以放係兩邊,氣袋會輕柔地握住消除手臂繃緊,加上「手部溫熱器」令手部溫暖,達到全身放鬆作用.
▲ 下半身使用「循環式深層按摩系統」,六個旋轉指壓球按壓施力,按摩腳底穴位,下下到肉.
▲ 遙控器可以放喺椅旁嘅遙控器存放袋,不過遙控器嘅線唔係自動回捲,收納有啲麻煩.
重整曲線,告別駝背
除咗左右兩邊身用力唔同,低頭族經常都有駝背問題,而 Medical chair 3S 按摩椅就利用 32個氣囊,達到從頭到腳的全身包裹式按摩,以拉直身體,恢復背部 S型曲線.初初按嘅時候頸同背都會有少少痛,按摩椅會不斷攤開同摺埋身體,讓橫膈膜得以伸展及鍛鍊腹部核心肌群,不過慢慢習慣之後呼吸會暢順咗,成身好似啱啱拉完筋鬆晒.頸,背直咗,人都高啲!
▲ Medical chair 3S 體積為 83cm x 128cm x 106cm,同 W Engine 差唔多大.
▲ 肩頭位置有兩個枕頭,俾你兩手舉高拉筋.
▲ 按摩椅會不斷攤開同摺埋身體,讓橫膈膜得以伸展及鍛鍊腹部核心肌群. ▲ 「按摩穴位」偵測系統會自動找出身體穴位,並進行指壓,腳板底嘅感覺就特別明顯,好似俾人一下一下篤咁.
依莉詩:「按完即刻高咗!」
雖然今次試坐嘅兩張按摩椅外型都唔太討好,而且相當大舊,對於我呢 D 住屋邨嘅窮等人家根本無可以放咁大張喺廳.不過 Medical chair 3S 伸展式嘅按摩方法相當特別,拉完筋真係成身鬆晒,頸,背直咗,人都高啲啦!


text:
1 DECEMBER 2013(SUN)
終於嚟到今日最後一個節目,再一次多謝 WESAHAREHK送我地入場卷,等我可以入場睇Yahoo Buzz Awards 2013,個位仲好正,勁前呀~
WESAHAREHK嘅PR姐姐好細心,送左三張入場卷俾我,等我地可以一家三口去睇SHOW.
不過,因為小小豬一朝早就返主日學,之後我地又入左海洋公園玩,小小豬嘅體力都已經冇晒,所以就臨時拉左我兩個好友"糖糖"同"車人"陪我入場睇呀!
今日個SHOW係由森美同胡蓓蔚做MC,我都係第一次現場睇森美,不過佢真係勁攪笑,又可以帶出個氣氛,總之有佢係度就冇悶場啦~
其實今日總共頒左成六十幾個獎,係度我唔續個講啦,如果大家想知道邊啲歌星拎到奘,就去以下網址睇啦:http://hk.promotions.yahoo.com/buzz2013
同大家分享吓我嘅小小深刻地方啦!
第一個得獎者係梁漢文呀....曾幾何時我都好鐘意佢呀,仲好記得有一次去睇SAMMI個MINI SHOW,佢做特別嘉賓,身穿白色西裝唱住纒綿遊戲時,嗰一刻真係好型呀..哈哈哈~
GIN LEE都有得獎,我好鐘意聽佢唱歌呀,不過今日個打扮好似出出地事,攪到好似肥左啲啲添~
狂舞派拎左好多個電影獎,戲入面啲舞蹈員為我地表演,真係好正呀,等佢出DVD時一定要買返嚟睇呀~
另一個得獎者係沈震軒,估唔到佢只係一個藝人,但都唱得兩咀,佢首歌又幾好聽.不過...講個秘密俾大家知,原來"糖糖"係好鐘意佢呀,一聽到森美講沈震軒得獎,佢興奮得尖叫呀...哈哈哈~
今日第一個攪笑位,就係彭家麗拎到合唱歌獎,當然那位王主席係冇到場,不過就有另一位男士扮王主席,仲扮得幾神似,真係笑C左我地呀~
YEAH...FRED拎左人氣票王獎,不過佢唔係香港,所以冇得現場聽佢唱歌添~
翠如BB呀,佢同洪永仁拎電視獎,佢地電視獎,佢地兩個原來都好攪笑呀~
全場另一個攪笑位,就係杜汶澤出場,佢先代阿田拎電視女藝人,之後就自己拎個人獎,佢語出驚人,所以一出場大家都笑唔停啦~
全晚最瘋狂,最興奮就當然係佢嘅出現,Running Man嘅金鍾國呀~
坦白講,我都好似冇乜點睇過Running Man,所以對佢都唔太熟識,不過見同行兩位好友一見到佢都勁HIGH,相信佢都係一個勁人物啦!
開開心心又過左一晚,希望下年都可以有機會再參加依個活動啦!


text:
上個月男友無套入咗陰道,但冇射.不過佢當時係有前列線液,我知道入面系含有少量精子 過咗幾個鐘之後有食72小時內服用嘅事後丸 安立婷,過咗6日之後嚟咗m,一共7-8日.
而家仲有幾日就嚟今個月嘅m,但係呢幾日有啲乳漲同痛,分泌物多,小腹痛,全部都係懷孕症狀,之前經前都未試過有,所以好驚會唔會有咗🥲因為見到網上有啲經後仲會懷孕,好驚🥲🥲.
上個月男友無套入咗陰道,但冇射.不過佢當時係有前列線液,我知道入面系含有少量精子 過咗幾個鐘之後有食72小時內服用嘅事後丸 安立婷,過咗6日之後嚟咗m,一共7-8日.
Hello~多謝你嘅提問首先想問吓你上個月食嘅事後丸喺邊度購買嘅?因為事後丸喺香港係醫生處方藥物,要通過正規嘅渠道,例如家計會,公立或者私家醫生購買,先至可以保證其質量.如果你係喺以上嘅地方購買嘅話,咁可以保證避孕嘅成功率有97%以上.加上你食完之後已經嚟咗月經,所以係唔需要擔心懷孕嘅.
另外,你講嘅乳漲同痛,分泌物多,小腹痛,其實都係嚟月經之前嘅先兆.你話之前嚟月經嘅時候未試過有,可能係因為之前個感覺冇咁強烈,所以冇意識到.而因為你上個月食咗事後丸,事後丸係高劑量嘅荷爾蒙藥物,所以有機會擾亂你嘅內分泌,令到你經前嘅症狀明顯咗.而家要做嘅就係放鬆心情等待月經嘅到來
喺攞咗牌嘅藥房買的同埋補充番,嗰陣係月經遲嚟嘅第四日🥲,嗰陣時屬於排卵期嗎?🥲再之前係冇試過性行為
如果盒事後丸係喺藥房度買,而唔係醫生處方嘅話,咁我哋未必能夠確認到佢嘅藥效同質量因為我哋唔可以保證到盒藥係邊度嚟同埋係咪有效.而月經周期係好受其他因素影響嘅,例如壓力大,飲食或者運動習慣改變,都有機會影響月經周期,所以我哋冇辦法判斷你月經嚟嘅第四日同排卵期有冇重疊咗到.而就算你係第一次進行性行為都好,只要冇用到安全套,懷孕嘅機率都係存在嘅.
因為你距離上一次唔安全嘅性行為,已經過咗成個月,所以建議你可以先去萬寧或者屈臣氏購買驗孕棒進行驗孕,基本上驗一次就已經可以得到準確嘅結果.如果結果係陰性嘅話就可以放心啦
同埋想問一下,而家隔咗一個月驗孕係咪會較為準確?🥲
同埋本身食咗藥之後過咗幾日已經嚟咗M 所以懷孕嘅機率仲會唔會有?🥲
係咪代表已經唔會懷孕了?
係啊,你而家隔咗成個月,如果你真係有根據指示正確咁進行驗孕的話,咁驗孕結果已經係非常準確㗎啦.因為基本上性行為之後7日驗孕,就會有初步結果,11日之後就會有準確嘅結果,一個月嘅話,結果係極為準確.你而家驗到陰性,所以都唔洗擔心啦.
有關月經個到,其實如果你確保已經嚟咗月經嘅話,其實即係月經出現前所發生嘅性行為都並無導致懷孕.
但如果Touch wood之後又有相類似情況,就唔好再去藥房自己買啦,最好就去返家計會或者私家診所睇醫生,因為事後藥係要有醫生處方,自己去藥房買嘅話,係無辦法確保到個粒藥係咪真係事後藥,同埋確保唔到粒藥嘅效果係咪真係可靠嘅.
同埋最後都提醒返,事後丸其實係極高劑量嘅人造荷爾蒙,對身體會帶來一定嘅副作用,所以都唔建議作為恆常嘅避孕措施.如果下次再發生性行為嘅話,又冇生育嘅打算,都建議做返適當嘅安全措施,例如用返安全套,咁就唔洗事後咁擔心啦.
Hello唔好意思,想再問一問
上個月24號嚟m,
但今個月冇嚟,已經成個月,想知係咪因為個人因素所以冇嚟定係?因為我keep住有下腹痛,乳房痛但係又冇嚟再加上自己比較擔心會唔會有機會有咗
Hello 如果你對上一次性行為,就係呢個post之前講緊嘢講一次嘅話,咁就唔需要擔心係有懷孕嘅風險架啦,因為你驗孕時都已經驗到係陰性.
至於你提到嘅個啲症狀其實都係一啲常見嘅月經前症狀,好多人「谷M」時都會有呢啲情況.而仲未嚟M嘅問題,其實都有好多因素會影響經期不規律,令到經期提前或者延遲,例如生活作息,飲食習慣,情緒壓力等等.而且如果你食咗事後藥嘅話,之後果一兩次嘅月經都可能會受影響,呢個都係食事後藥嘅常見副作用之一.另外都有機會因為你一直仲好擔心自己會唔會懷孕,而影響咗情緒,令到經期遲咗.
明白好多時月經前症狀都係同懷孕症狀好相似,會令人好擔心,但都唔能夠單憑呢啲症狀就判斷到有冇懷孕.但而家嘅科學發展都好昌明,可以比到一啲客觀嘅指標同結果,所以都要相信驗孕棒嘅結果,如果係性行為11日後驗孕,又真係有按指示正確使用到驗孕棒,而又驗到係陰性嘅話,其實就唔需要再擔心係有懷孕㗎喇.
希望可以幫到你啦


text:
時下手機潮流興玩Smartphone,唔論你iOS好,Android好,Symbian又好,大陸山寨機都好,冇個好鏡頭比你影下野拍下片你就更係周身唔聚財.嗱,你唔好話電話係攞黎打出打入既姐,攪咁多野做乜呢?計我話齋打出打入咁又何苦比多左錢買智能手機呀,去鴨記買部$169既阿伯用LG打飽佢囉!不過依本瘋影所見,絕大多數山寨機個相機質數都唔多掂,影阿婆同影磨豆出黎都差唔多(咁曚),如果你話搵到部得既,麻煩你影果部機個樣黎睇睇.吓,點解唔問你個牌子?喂阿哥仔,你都知你見到或你用緊果部機既「嘜頭」可能全球得果一百幾十部!話明山寨機啦,個牌子貼上去或印上去之嘛,話左比人知都係有99.9%可能搵唔到,係咪認樣好過呢?
講返正題,點解手機鏡頭咁重要呢?大家成日係youtube搵野黎睇,實記得幾年前既「巴士阿叔」啦,「雞巴男」啦,最近有「頭文字B」,「港童喪罵老豆」同「野蠻夫婦」等等,上哂新聞雜誌兼且好多noise添!呢個全部都歸功於手機有個鏡頭比我地去做實地拍攝,唔好話要去影人D衰野,至低限度有事發生時可以保護下自己先.如果個部手機拍得蒙查查,人家又點可以幫到你呢?就算自己睇返都少左好多樂趣啦!
重有就係自拍成風後,女女男男都會隨時自拍一翻,有手機既情況實多過有相機架啦,雖然前置鏡頭多數都差好遠,用返機背果支斷估都會影到掛!咁自拍左之後又點呢?更係上去facebook或者微博分享比D老友同埋傾慕者睇啦,你話個鏡頭唔得又點夠膽upload先?
講開鏡頭好唔好,首先大家要知道既野,就係像素唔代表一切既,一部韓系同一部山寨機都係300萬像咁有冇分別呢?更係有啦,分分鐘重好大添!本瘋影唔係話Made in China既機唔掂,iPhone都係Made in China啦,咪幾好;而係講山寨機,即係價錢平到笑,功能人有佢又有,連人冇佢都有既不知名手機.對於華為呀,中興呀呢D去到國際級既大廠,「理論上」呢兩年既機應唔會差得去邊,但有時某D型號本來用黎援助第三世界,而咁啱又比你買得到就真係祝你好運喇!
你問靚鏡有乜實際用途先,求先講既都好實際丫係咪?嗱,我再舉個真實個案喇,某人有次扐部手機去試嘟嘟碼,點知部手機近D就老花,完全對唔到焦;到對到焦時又細個粒豆,鬼嘟到咩,攪到拉牛上樹唔知點好!萬一當時剛剛係2012洪水上到喜瑪拉雅山腳,個嘟嘟碼係要黎開鎖入去娜亞方舟避難既話咁就大鑊喇!好在本瘋影明察秋毫既話,知道唔關個Apps事,唔係間開發公司又要食一隻大死貓!
我知你又會再問,乜野手機既鏡頭好呀?iPhone4S囉!蘋果發覺之前部4落後左,4S集中哂去谷個影相同拍片功能,唔得既話實比人話佢老坤.好喇,你話瘋影咁講即係同人講阿媽係女人一樣.嗱,又講多個幾個牌子比你聽下喇, HTC,Samsung,索愛既手機影相拍片都OK架,某D型號重好正添!不過事先聲明,機價有平有貴,銀碼細果D就更係會掙咁少少啦,呢樣野唔駛講大家都知好正常既.
好喇,係時候要同我果十部八部電話差下電先,Byebye!
(一代瘋影)


text:
5大伯爵茶甜品推介!伯爵茶焦糖布甸,特濃伯爵茶日式卷蛋
講到最受歡迎嘅甜品口味,其中一個一定非伯爵茶莫屬~香甜之餘帶茶香,就算食晒成份都唔會膩,難怪咁多人都係伯爵茶fans.今次介紹5間伯爵茶甜品fans要搵機會去朝聖嘅餐廳畀大家,有伯爵茶傳統班戟,伯爵茶焦糖布甸,特濃伯爵茶日式卷蛋,聽到都已經心心眼!
伯爵茶傳統班戟 蟲二
呢間咖啡店位於經活化後嘅旺角上海街618號,有室外同室內位置,啱晒女仔們去傾偈.人氣甜品伯爵茶傳統班戟,班戟係傳統風格較厚實,不過亦夠鬆彈,而且內餡仲藏有麻糬,口感煙煙韌韌.味道方面伯爵茶味道都幾突出,上面有燒海鹽芝士忌廉醬,牛乳雪糕,百花蜜,鮮果同脆脆,燒海鹽芝士忌廉醬表面香脆裡面Creamy,帶焦香同海鹽嘅鹹味,平衡返雪糕同pancake嘅甜度,層次勁豐富.
伯爵茶無花果拿破崙 Neko Puff
拿破崙蛋糕通常都係芒果或其他水果口味,呢間餅店有供應呢款伯爵茶無花果拿破崙,店主曾經喺世界大賽拎過獎,食材由法國直送,難怪咁高質素喇.為咗保留酥餅香脆,拿破崙即叫即焗,所以係無現成嘅賣,想食就要等一個鐘喇~三層金黃酥皮面頭鋪上無花果,與忌廉層層相間,賣相已經非常吸引.酥皮酥香鬆化,啖啖牛油香,忌廉混入Twinings伯爵茶,入口細滑輕盈外亦散發陣陣茶味嘅芬芳,加上無花果嘅清香,好fresh呀.
特濃伯爵茶日式卷蛋 Nonsense
主打日式西餐,卷蛋都係佢哋嘅得意之作,特別推介特濃伯爵茶日式卷蛋,蛋糕好綿密一啲都唔乾澀,裡面嘅伯爵茶忌廉真係好濃郁,入口帶甘苦,質地亦幼滑唔膩,配埋較淡味嘅蛋糕啱啱好,伯爵茶fans一定要試.
伯爵茶焦糖布甸 Tuned Coffee & Roastery
呢款伯爵茶焦糖布甸都好特別,布甸質地軟滑,一入口已經感受到伯爵茶香氣,伯爵茶味好突出,布甸唔算太甜,加埋焦糖都幾平衡,不過蛋香就相對無咁出.面頭仲灑咗茶葉碎,咬落會有苦澀嘅感覺.
純素伯爵茶蛋糕 齋啡
大自然風格嘅純素cafe,喺度食嘢真係好chill~除咗鹹點都有供應唔少純素甜品㗎,好似伯爵茶蛋糕,口感溼潤而且鬆軟,對比起其他伯爵茶甜品味道唔算好濃厚,係偏清香嘅茶味,怕甜膩嘅朋友應該會比較鍾意呢款蛋糕.
文: Yanica


text:
上年八月糯米雞用緊MINI SIZE嘅寵物尿片,仲要有鬆,要用髮圈加固~嗰時佢成身凍冰冰,四肢肉枕都係凍嘅,就好似一隻就瓜就走嘅貓仔一樣.
當時因為我初接觸呢類大小便不受控嘅貓,連去邊度買尿片都唔知…淨係靠棄養者攝喺袋入面嗰幾塊尿片得知原來呢個世界有啲咁嘅嘢.
嗰時喺屋企附近行過見到有寵物店就入去問『請問有冇貓用嘅尿片買呀?』,十個有十個都會以為我係講尿墊…我一講明係好似人BB用嗰啲尿片,其中一間有位店員反應好大問我:「你做咩要咁做呀?貓會屙尿係正常㗎!你唔可以因為佢屙尿而咁樣包住佢㗎!」
我解釋:「因為佢係大小便失控…佢個病一世都係咁…」
佢:「咁都唔可以咁呀!」
…咁唔影響大家生活質素嘅大前提,又可以減少互相傷害嘅程度下,你有冇咩好提議?
冇.於是佢只繼續講住一句:「唔可以咁呀」
冇咩事我都係走先.行咗好多間,都搵唔到尿片,行去超市時,望見一堆人用嘅BB尿片…我拎起一包初生BB嘅望,啊~要3KG啊.糯米雞先得嗰0.7KG…即係冇機會用到啦~嗰時其實真係好失望好有挫敗感.甚至會諗我呢啲新手照唔照顧到呢隻貓.
到今日二零一八年三月!佢用到初生BB嘅尿片啦!仲非常之咁FIT SIZE!佢以後可以唔駛再用淘寶嘅粉紅色寵物尿片!可以用到市面上不同牌子嘅BB尿片,飛甩粉紅色!向白色藍色進發啦~今日我開心嘅程度簡直係好似有幾千包薯片充滿我間屋咁!


text:
想知道你小朋友有冇畏高?! 今日同哥哥去咗青年廣場Just Climb開放日參加攀石活動,一個又有得玩又可以訓練小朋友自信心既好去處
呢個免費活動早喺我大半個月前就要上網報定名, 只要喺Just Climb的facebook專頁留言Like+Share+Tag, 最快的朋友就可以被選上
我嗰朝早就一路捕住佢個post, 所以我就第一個完成所有指定動作!
等咗兩個星期終於到咗呢一日, 我哋今日三點幾先至出發, 去到柴灣青年廣場啱啱好4點
我哋搭電梯上到六樓! 轉左就見到Just Climb個Reception, 原來只係一個好細小既空間!
見到個招牌以為佢黐得咁核突, 之後媽咪話人哋想扮個攀石牆, 我睇睇吓先覺! 哈
轉過嚟呢邊就係Just Climb既Area! 今次個活動係完全免費, 只適合4-6歲小朋友參加
參加既小朋友先一字坐喺地下, 聽教練講解!
芊芊今日冇份玩, 所以只好喺側邊望哥哥同佢加油! 家長就只可以喺兩邊影相觀看
一個鐘頭既活動只係分為兩部份, 頭同尾15分鐘俾小朋友徒手打橫爬, 教練及助手會從旁協助
哥哥見過唔少世面, 所以一定冇問題, 再高D都試過! 去樹屋都玩過兩次, 爬嚟爬去絕對難唔到佢
[video]
教練讚佢爬得好快, 但係其實如果唔係扶住佢就一早跌咗落嚟!
然後過咗15分鐘大家都熱哂身, 可以開始玩真嘢喇, 大家先戴上安全帶
哥哥係最尾一個, 所以坐喺度睇住前邊既小朋友玩, 佢開始有D緊張, 雖然佢知道自己唔駛驚
終於開始爬啦, 哥哥好快就爬到中間位置! 但係跟住就開始唔知隻腳放邊度!
全程教練係唔會點幫佢手!因為想俾小朋友自己嘗試, 只會係下面鼓勵同埋用紅外線點俾佢知應該踩或掹住邊一塊石!
除非個小朋友真係好驚半天吊咗喺度先上去幫佢哋, 否則都係等佢哋上到去最高, 先叫佢哋落嚟!
最後哥哥就嚟到最高個塊石, 就踩都唔踩離地咁去掹住塊石!
原來有個cam一路喺高處拍攝緊, 希望可以拎到D相望吓啦
卸下安全裝備之後教練同小朋友做番D手部運動, 等手指關節可以鬆一鬆!
剩番最後15分鐘, 然後再嚟多一次向橫爬, 就差唔多五點喇!
最後唔少得係大合照啦!
落到青年廣場地下見到有個鋼琴, 哥哥就要過去露一手!
Photo by CANON 5D Mark III, Len | EF 24-70mm f2.8L USM
呀劍評分: 8分


text:
因為粵語片女星嘉玲,喺11月21號於睡夢中離世,死訊傳出後亦令嘉玲同資深藝人黃栢文嘅母子關係曝光,身為長子嘅黃栢文喺11月23號同囡囡現身機場啟程泰國奔喪.
黃栢文透露當地親友send咗啲相畀佢睇,話媽媽嘅喪禮儀式已經喺當地嘅廟內進行緊,所以佢同囡囡抵步之後會即刻趕去見媽媽最後一面,黃栢文又指囡囡好唔捨得嫲嫲喊咗兩日.講到嘉玲嘅後事安排,黃栢文話喺當地完成頌經儀式後,就會火化遺體,至於骨灰會安放喺泰國定帶返香港就未知道,都要視乎細佬細妹嘅安排.
同嘉玲嘅母子身份被揭後,外畀對黃栢文嘅身世就有唔揣測,呢日佢就主動表示唔想講太多媽媽嘅私隱,所以希望外界可以畀返啲空間佢哋,並表示自己絕對唔係想利用媽媽離世一事去為自己增加曝光率.至於講到嘉玲嘅心願,黃栢文話因為疫情關係已經有兩年幾冇見過媽媽,所以對方成日都話好想見香港嘅親人,但黃栢文就唔知呢個係咪媽媽最後嘅心願.
黃栢文機場赴泰奔喪 透露女兒不捨嫲嫲痛哭兩日
正在使用小窗口模式播放
加載中...
因為粵語片女星嘉玲,喺11月21號於睡夢中離世,死訊傳出後亦令嘉玲同資深藝人黃栢文嘅母子關係曝光,身為長子嘅黃栢文喺11月23號同囡囡現身機場啟程泰國奔喪.
相關推薦


text:
(開心親子行-帶B全走麥徑100公里 最終章)
行完針草帽有啲攰,一樣夜晚買完嘢食就快啲瞓覺休息,第二朝唔覺意瞓晏咗少少,煮完買完上到荃錦坳都已經10點,起步嘅時候都有啲擔心,因為今日係全段行得最遠距離嘅一日(之前最遠都係20K左右),今日就要行26 K,仲要係最遲出發嘅一日,不過都冇辦法啦,唯有儘量行快少少追返啲時間.
由於今日絕大部份嘅路段都係石屎路,而最崎嶇嘅都係環湖路段(係,我哋決定行返舊麥理浩徑,即係環水塘,皆因風景較靚,同埋自己第一次行毅行都係行呢一段路段,想回味一下)所以就用返秘密武器-BB車!唔同嘅係,今次我哋用另外一部較堅固,同埋四條呔可以打氣嘅BB車,咁水塘路都唔怕啦!
坦白講,有行過毅行者嘅朋友都應該知道,最尾呢3段上落差雖然細,而且大部份係石屎路,不過就悶到飛起,不斷上上落落上上落落跟住就係咁落落落落落就會去到吉慶橋,中間都有個小插曲,話說途中爸爸需要開一個電話會議,咁媽媽為咗趕時間當然快步行先啦,點知聽完15分鐘之後足足追逐半個鐘頭先至追到推緊一部車仔嘅媽媽,所以真係不能睇小女士嘅毅力!
(一路追, 追到氣咳)
經過吉慶橋之後就向水塘出發,開始環湖之旅.大家要留意,如果你真係打算推BB車行呢段路,最好揀平日!因為而家呢度已經改成越野單車徑,即使係平日都有唔少嘅單車友喺度練車,好彩路段都算闊,同埋某啲較為狹窄崎嶇嘅位置就立刻收車手抱.所以一架摺疊方便輕巧而且用充氣呔嘅BB車都幾緊要!當然如果你帶住BB推住車仔,又唔打算行麥理浩徑,比較好嘅做法就係選擇一路行石屎路出大棠.
(BB好乖要自己行)
環湖嘅一段風景相當靚,湖中間有個島有啲哈利波特戲入面嘅影子,雖然未至於話參天巨木,不過形態同埋成個氣氛都好有歐洲嘅湖光山色.去到中段又係時候午餐,同琴日一樣都係食菜飯同少少魚蛋牛丸,由於要趕路所以好快食完就繼續起步!
去到環湖路段嘅尾段就有一條超長同崎嶇嘅樓梯,如果家長們真係決定要推車仔嘅話,就要預咗孭住架車仔去行呢段路,都幾唔容易㗎!不過整段路500米以下,行一陣就行完,好快就上返石屎路,跟住就一路推推推推推推到終點.過咗掃管笏之後就開始慢慢天黑,去到接近黃金海岸一帶,睇埋成條路最後一個日落,大家都不約而同停咗喺度慢慢享受,成個旅程其實大家都好唔捨得,好難得一家人全心全意咁過呢六日.尤其難得嘅係,BB一路都冇乜喊過,好享受成個旅程,成程仲牙牙學語咁同爹哋媽咪傾偈,呢六日大自然媽媽幫手教識BB好多嘢,BB無論行路講嘢同自理能力都好似叻咗好多咁!咁當然自己同好享受同太太嘅時光,雖然平時好多時間一齊,不過今次咁心無旁鶩好純粹地一齊經歷,實在係一個好難得嘅旅程.
睇完個日落已經天黑,慢慢一步一步行到最尾一段,BB好叻咁樣自己行哂引水道落山嘅樓梯,最後行麥理浩徑終點睇到影一張大合照,呢個旅程就真正完成啦!完成一刻真係好感謝太太同埋上天有個咁好嘅機會俾大家一齊享受同學習,希望我哋嘅經歷都可以感染到各位讀者多啲花時間同身邊人享受大自然啦!


text:
今年有幸響友人屋企食過北海道石狩川大閘蟹,原來又唔貴又多膏!仲要好易整!
多謝寶達,先至可以足不出戶可以買到北海道嘅大閘蟹,仲要港九新界都有唔同門市可以響現場睇貨,由佢嘅官網仲可以知道大閘蟹嘅小知識.
真係咁大個人先知道,原來公蟹嘅蟹黃係呈啫喱狀,入口幼滑.而蟹乸嘅蟹膏係好似鹹蛋黃咁結實嘅,蟹黃味濃.蟹嘅size分大中細,大嘅5-6両;中嘅4-5両;細嘅3-4両.
喺佢官網度,每幾個鐘會更新一次供貨數量,可以見到公蟹嘅銷量強勁,大公成日都缺貨.亦都問過客服如果想邊一日拎到新鮮嘅蟹,只需要前一日下午五點前落單(當然落單嘅時候要仲有貨啦),咁就可以保證有貨,開心.
我哋都係心急人上,所以提早咗三四日落單,一蚊都無比過,然後預約咗星期六拎蟹.由於門市數量多,所以行去門市都好方便,拎貨當日去到門市佢會直接響雪櫃入邊提取我哋想要嘅六隻大公,隻蟹雖然凍到暈左,仲係生勾勾架.
寶達唔會免費提供紫蘇葉,但可以$10買一包,對於六隻大公來講,夠用有突.
拎到返屋企就放住喺雪櫃先,將隻蟹打平放,再用條濕毛巾(我用咗廚房濕紙巾)幫佢冚被,百佳見到嘅蟹櫃一樣.
然後到煮食前,拎佢出嚟,浸落冰水15分鐘,好似係想浸暈佢.但可惜當日雪櫃整唔切冰,我哋就咁放咗落凍水,然後放返入雪櫃.點知其中有一隻大公,可能溫度同北海道嘅海水差唔多,好生猛地掙扎開黎,響個雪櫃度爬來爬去⋯⋯
多得長輩出手,將走甩咗嘅蟹仔五花大綁.準備入獲啦!
隔水蒸佢20分鐘,有人話紫蘇葉要放喺隻蟹下便,又有聽過話要將紫蘇葉鋪響隻蟹蓋上邊,再喪心病狂啲咁不如攞紫蘇葉包住隻蟹嚟蒸囉.就這樣,就食得啦.
各位女士們,享用之前最緊要要剪走蟹鰓,蟹胃,蟹心,避免過分寒涼.其實我全部都有做足,可能個人身子太潺弱,食完一隻個胃就開始寒寒地.以前細個以為係唔消化,依家就知道係寒涼得滯.已經煲咗大片大片薑嘅紅糖水,飲完都仲係唔係好舒服.仍然都係大飯糖嘅番薯糖水,夠堅揪,兩啖落肚,即刻乜嘢寒都驅晒.
在線相關閱讀:
日式蕨餅 @sakitchen
台式芋圓 @sakitchen
寒天果凍 - 蜜桃味 @sakitchen
香蕉煎餅(應該算是)@sakitchen
厚切梳乎厘班cake @sakitchen
師奶的日常 – 帶飯
鰹魚汁流心蛋 @sakitchen
分子料理之火山爆蛋 @sakitchen
滑溜溜的芫荽茶碗蒸@sakitchen


text:
(健身BB班) 運動如何改善圓肩?
唔少都市人長時間喺辦公室對住電腦工作,放工之後就成日低頭玩電話,久而久之就好容易有圓肩嘅問題.
可能你覺得圓肩冇咩問題啫反正咁多都市人都有,但係圓肩好多時都會伴隨住寒背,凸肚腩呢啲同伴一齊出現,試諗下縮膀背曲肚腩凸有邊個會鍾意呢個外型?而且圓肩嘅問題一路持續落去,肩頸就會好容易出現痠痛,進而影響到日常嘅工作同生活.
要知點改善圓肩首先要知道圓肩係點形成.圓肩其實係由於胸肌同後頸嘅肌肉習慣咗用力,令到肌肉太過繃緊,結果令肩胛骨,頸椎同脊椎向前彎曲咗.所以要改善圓肩,重點係在於放鬆番胸肌同後頸嘅肌肉.以下會教兩個簡單嘅動作俾大家放鬆自己嘅胸肩.
首先係要透過伸展運動去放鬆番胸肌,呢個其實可以喺平時都好容易做到.具體嚟講就係擴胸運動:首先搵幅牆靠住企,然後將手前臂平貼喺牆面,之後用固定貼喺牆上嘅手臂將身體前傾,直到覺得膀頭同胸肌有拉緊嘅感覺,30秒之後再換手做.
另一個動作需要用到瑜珈墊,首先將瑜珈墊擺近牆邊,面朝上瞓喺瑜珈墊度,然後抬高兩腳,膝頭彎曲到90度,再將腳掌貼喺牆度.擺好姿勢之後就將左手向上舉高,右手擺喺左手前臂嘅上面,然後將左手向腳嘅方向壓過去.做呢個動作嘅時候會感覺到膀頭向後縮.維持20秒後就換另一邊手,然後重複呢個動作10次.
其實除咗呢兩個動作之外,你亦都可以依靠一啲輔助器材例如彈彈帶去幫你達到更好嘅放鬆效果.不過記住要解決圓肩嘅問題係要靠長時間嘅耐性同恆心,堅持運動嘅習慣,同埋要多啲留意自己平時嘅姿勢,先可以徹底消除圓肩嘅問題.
文字及照片來源於網路若有侵權請聯繫刪除


text:
Aiko Musea 藝術館頻道
(GUCCI 返工行街袋推薦 )
呢個大象灰好襟污糟,仲有佢一年365日都好容易襯嘢,內裏嘅空間非常充足,大銀包,電話,冬天嘅頸巾,化妝袋⋯⋯通通都放到.佢個手柄做咗竹子嘅設計,有GG 系列嘅元素.除咗可以手提,仲陪一條長帶可以上膊.
(Valentino 常用手袋分享 )
最鍾意Valentino上面嗰啲釘釘,好有辨識度🥰今次介紹就係呢兩個袋,一個係粉紅色,一個係藍色配白色.
粉紅色呢一個實用率好高,除咗可以用來做出街袋,佢仲可以手提,佢仲有一條長鏈,係可以拆嘅,拆咗佢就可以變咗一個可愛嘅手提包👜
藍白色嗰個,除咗可以做宴會包之外,佢上面條帶係可以拆,你亦都可以用佢做一個銀包👛
兩個都勁新淨,有興趣火速聯絡我哋🥰
(Prada 粉紅小可愛 )
推介兩個Prada 粉紅小可愛,一個可以用來返工,容量大,又新淨,另一個桃紅色,適合可愛小女生,輕巧可愛❤
兩隻嘅款式差唔多,但顏色就有少許唔同,大啲嗰個係屬於淺粉紅,無論打側揹,打斜揹,手提都係咁靚🉐,容量大,適合返工,上身好斯文
另外嗰隻係桃紅色嘅小可愛,輕巧,顏色鮮艷,離遠一望都望到你拎住個咁可愛嘅小手袋,增添左幾分可愛,冬天着咁臃腫嘅衫,如果呢個太大嘅袋整體好累贅,呢啲小包包就幫到手啦
(LV 小廢包推薦 )
今次推薦呢兩個LV 小廢包,係一個非常實用嘅小廢包🤣🤣,第一個係酒紅色嘅漆皮,佢除咗係可以用來做手袋,仲可以做手提包,做埋銀包都得.佢條金鏈係可拆,所以佢一包多用☺內裏格數好多..直接放錢同信用卡入去就可以啦,銀包都唔使帶.😉
另外嗰個有多種揹法,有條小短帶可以手提,佢亦配有一條長帶可以打側揹.呢個款係好襟興‼
(入門級手袋推薦 Garden party 30 vs 36 )
入門級手袋推薦 😎低調優雅,兼且容量大😄呢個品牌嘅入門手袋都非常受歡迎,如果大家都喜歡Shopping Bag 系列,大家都可以考慮吓呢garden party..佢有全皮革,或者帆布配皮手柄,Size仲有好受歡迎嘅30 ,36
前者手提,有一種休閒嘅感覺,後者可以上膊,適合去旅行或者行街血拼😍放喺行李箱上邊,攞證件購物都好方便👍🏻
喜歡佢嘅帆布顏色多變,有時拼色令到有一種不一樣的感覺,我喜歡喺手袋上邊綁上twilly ,增加佢個人獨特性😉亦可以擺啲小配件喺上邊😄
(Garden party 全皮,帆布併皮風格)
比起全皮,帆布相對會較休閒,就算日常配搭比較隨意,咩上去一樣咁好睇,而全痞款式就係不少OL別搶之選,全皮款式有少少霸氣嘅感覺㗎! 可以喺手柄位置梆上絲巾twilly ,令到手袋更有個人特色,如果平日鍾意帶好多嘢出街,呢款garden party 一定適合你,亦有喜歡去旅行嘅朋友,就算勁買嘢都裝得到.
(Chanel Boy 究竟選擇大定選擇細?大同細上身嘅分別係邊度?)
手袋我個人喜歡boy款,因為貪佢夠型格,唔會好似其他系列咁比較成熟,所以呢隻一出已經成為我入手的第一個目標. Boy 有幾個唔同嘅size,分別係20 cm,25 cm,28 cm,同30 cm,我自己就比較喜歡用20 cm,因為我比較嬌小,用25或者28個比例會冇咁靚,如果如果156以上,建議大家用25或者28呢個尺寸. 至於容量,大家可以睇吓片中嘅示範😊 Boy 款佢哋選用左牛皮,羊皮,亦都有選用過珍貴皮革,譬如鱷魚皮,蛇皮,魔鬼魚等⋯⋯但自從2018年年尾他們公司宣布停止使用珍貴皮革,呢啲皮革,將成為收藏級別了.
(EVELYNE 究竟選擇大定小好?)
Mini Evelyne 顧名思義就係Evelyne嘅迷你版本,佢有標誌性嘅H 字係中間,,加上斜揹帆布肩帶,簡單設計大方,比起佢哋其他成熟嘅風格,佢係比較隨意休閒,襯T恤牛仔褲甚至裙都唔會出錯.
(今日帶俾大家使用Lindy 小帖士)
佢條背帶揹得多容易會造成手柄皮質損毁,所以通常我都會建議大家喺手柄度加上twilly ,一來可以增加手袋嘅獨特性,二來又可以保護手柄😉
Lindy 最靚嘅袋型就係因為佢有垂墜感,但如果鍾意正正方方嘅朋友,可以喺袋內加一個硬身啲嘅內袋,咁個袋就會有立體感.又可以增加手袋空間嘅收納,又可以令袋身有立體感😉
Lindy 最受歡迎係26同埋30 size .至於揀邊一個size就視乎你高度或者帶出街嘅容量.
至於金扣或者銀扣嘅選擇,通常黑金係保值不二之選.如果想比較後生啲嘅,可以選擇銀扣🥰❤
(Herbag 31 你揀外縫定係內縫?)
Herbag 外型雖然好似Kelly ,但係佢卻親民易入手好多,搶購熱潮絕對不遜色於其他經典手袋款.
https://www.aikomall.com/products?query=Herbag
Herbag 但生於1998年,佢嘅設計同Kelly 非常相似,可以話係平民版嘅Kelly ,手袋係用牛皮同埋帆布組合而成,質感好輕盈,佢仲有特別配搭,防水布料‼
Herbag 另一個特色就係佢可以將手提,掀蓋同手袋本身可以自由組件,如果你有幾個唔同顏色嘅herbag ,你可以自由配搭出自己專屬嘅風格,佢曾經係2006年一度停產,直至2009年先再出全新版本.
呢款手袋,至今仍然係我頭號喜愛用嘅手袋之一‼😉
(愛馬仕實用第一名!百搭大容量的2WAY名媛款Lindy)
走名媛風格❤🔥Lindy 可以上膊,亦可以手提,以多功能主要做賣點,佢嘅立體感同佢嘅辨識度非常之高,一出嘅時候已經成為搶手貨,到今時今日都要排長長嘅waiting list .
佢拎起上嚟嘅時候好舒服,拎起佢中間會自然凹陷,好似吊橋咁嘅形狀垂墜感成熟得來又端莊大方,將佢手提,就要帶點優雅嘅感覺,將佢上膊頭,就營造到休閒嘅感覺.
所以話,佢係任何場合都係一個不可缺少嘅手袋.
最熱賣嘅有兩個size,26 size , 30 size 好多人喺兩者之間好難選擇,如果比較高嘅女仔, 30就係一個最好嘅選擇,如果需要外出工作, 30都係一個唔錯嘅選擇.
至於26 size適合160以下女生,感覺小巧可愛❤
(隱藏保值斷貨王 Mini Evelyne )
隱藏保值斷貨王 Mini Evelyne
講到入門級嘅手袋,第一時間可能大家會諗起herbag ,picotin ,garden party ,但係呢一個Mini evelyne ,呢個絕對係隱藏級保值嘅手袋.
每一個手袋嘅製作時間都好長,所需嘅人工亦都好高,唔可以大量生產,所以先令到佢哋嘅手袋變得更加珍貴同埋稀有.
呢個Mini evelyne,好適合配搭小清新,隨性嘅打扮,絕對適合年輕嘅女孩子,佢嘅可塑性好高,無論配搭斯文返工,或者行街休閒,都冇違和感.
可拆式肩帶令到佢增加左佢嘅獨特之處,雖然佢迷你細小,不過非常實用.而家迷你手袋大行其道,呢一個Mini evelyne,絕對係入手嘅第一選擇😉
(大容量熱賣Garden party 入門必備款!)
大容量熱賣Garden party 入門必備款!
除咗birkin ,Kelly ,Constance 呢啲大熱款式,其實仲有其他入門款嘅手袋一樣值得投資,今次介紹嘅係garden party 入門必備款.
比較受歡迎嘅size係30 ,之後就係36 , 30比較適合唔同高度嘅女仔,如果選擇36 ,佢可以手提,手挽,同埋上膊,選擇30 ,可以手提,手挽.呢款手袋採取嘅有全皮革,亦都有輕巧耐磨款嘅帆布配皮革手柄,兩個款式揹出嚟都有唔同嘅風格,帆布嘅款式相對比較運動休閒,就算着得好隨意,揹上去一樣咁好睇,全皮革就係好多OL喜歡嘅款式.
我自己比較喜歡喺手柄位置擺上twilly ,可以增添個人嘅風格😉
(HERMES愛馬仕 Picotin 點解咁受歡迎 !?)
有菜藍子,水桶包之稱嘅 Hermes Picotin Lock Bag,曾廣受皇室貴族們喜愛嘅馬具製造商品牌於2002年以馬用飼料袋為靈感設計推出嘅系列,外型好似一個水桶線條,令她看似小巧,但又裝到非常之多物品,手柄設計,可以無負擔咁方便攜帶.
手袋上配上經典代表標誌Kelly Lock金屬鎖,可愛精緻嘅小小鎖頭,低調中盡顯奢華.
最受歡迎嘅尺寸18,22 size ,18尺寸適合160以下嘅女生,22 尺寸適合161以上.
其實兩個尺寸飛出嚟嘅感覺都會有唔同😉 Picotin Lock 變化多端,手柄上有編織帶選擇,亦都有鱷魚皮touch選擇,手袋上亦會出現拼色效果,所以喜歡這品牌的通常屋企都會有幾個Picotin Lock看門口😉
(HERMES愛馬仕 Kelly,birkin分別究竟係邊度?!🤔)
Hermes 愛馬仕 Kelly , birkin ,同樣搶手,每一款都有佢自己嘅魅力,而且辨識度好高,佢哋品牌當中歷史最悠久嘅就係Kelly ,birkin ,雖然外型有幾分相似,但其實有好大分別㗎.😊
喺佢哋品牌家族中,出世最耐嘅其實就係Kelly,喺1935年推出,大約20年後,經過當時嘅王妃用手袋遮住肚仔,比傳媒一拍之下,這一幕成為了經典,後來經過皇室批准,手袋正式改名為Kelly bag.
佢哋分別之處,Kelly,birkin 一樣有分為外縫和內縫,前面嘅方法就係喺出面皮革外面縫合,所以外縫嘅方法比內縫更加令袋新堅挺,縫紉方法不一樣,都足以令袋嘅外型甚至氣質有所不同😊
如果要分別兩款不同嘅手袋,最簡單嘅方法就係睇手柄位置,Kelly 只有一個手柄,配上一條長帶,birkin 手柄係有兩個.
至於尺寸,Kelly 有 25 ,28 比較受我哋香港人歡迎,birkin 有25同埋30,不過而家世代已經大行其道,所以一般25比較大熱👍🏻
(HERMES愛馬仕 究竟買mini Constance 好定mini roulis?)
今次同大家做一個詳細介紹,
Constance 喺1959年推出,因為呢款手袋需要有一位工匠花16個小時人手獨立完成,正因為這個繁複的工序,所以Constance 嘅產量一直比Kelly ,birkin 少.但佢中間嘅H logo 令呢款手袋彰顯左氣質,所以成為佢哋家族中其中一款夢幻手袋❤
Roulis 相比起Constance 年輕得多,roulis 同Constance 結構有相似嘅地方,分別最大嘅就係袋扣由H 變成馬鞍扣,我自己就覺得Roulis 可以算係Constance 嘅妹妹,而佢嘅價錢可以話係Constance 嘅一半,CP值其實大家都各有好處.
唔好睇佢係迷你size,但內裏體積驚人,空間感力好大❤除咗可以打側揹,仲可以斜揹,仲可以花少少心機令佢變成一個短帶😃
(全新 Gucci 提花針織圍巾(9色選擇))
佢除咗夠薄身新可以放喺手袋仔,仲可以雙面用,顏色仲好多選擇,夏天出入冷氣地方可以當佢係一個披肩,圍巾,冬天嘅時候就可做頸巾🧣,所以呢個係一年四季都必須放喺手袋嘅小單品.送俾朋友或者自己用,都大方得體😎


text:
「文字」
由細到大係香港返學讀書寫字都係用英文同中文,而中文就當然係以繁體為主!而講真有啲繁體字係比較複雜,筆劃又多,但係中文字本身係像形文字,所以繁體字係由簡單圖案慢慢演變到今時今日嘅中文字.而其實每個字都係有好多意思係後面,所以唔可以咁輕易就話要用簡體字去取替.講真我真係唔明,因為有時啲簡體字真係無咗原本個意思,估都估唔到原本個繁體字係乜.
「繁簡」
如果我仲係中國做嘢,我見到簡體字嘅嘢我覺得冇問題,因為我身處中國.但係如果係香港,我哋係用繁體,無啦啦用乜鬼簡體?係唔係又要中國化?點解要用繁體字?因為繁體字先至有本來個字嘅意思.正所謂中文博大精深,而其中一個原因就係一個字代表咗好多嘢.「親不見,愛無心,產不生,廠空空,麵無麥,運無車,導無道,兒無首,飛單翼,湧無力,有雲無雨,開關無門,鄉里無郎,聖不能聽也不能說,買成鈎刀下有人頭,輪成人下有匕首,進不是越來越佳而往井裏走,只有魔,還是魔.」
「文化」
每一種語言係代表一個種族嘅文化,而好多時我真係唔明點解中國要用簡體字.當然我記以前係中國做嘢嘅時候問過,好似係因為太多筆劃同寫嘅時候太嘥時間.而其實點解有簡體字係因為想解決文盲嘅情況.但係講真,起初去大連做嘢嘅時候,有啲簡體字真係估佢唔到,係要啲時間去習慣下.到咗而家其實係中國仲有好多人無得返學,無得讀書,有無簡體字都唔一定可以解決文盲嘅問題


text:
「理念」
係工作上面,有時真係睇下你好唔好彩,因為要遇到同你理念一樣嘅人其實真係十分之少.而如果你所管理嘅團隊同你嘅理念唔一樣嘅話,有時真係會幾吃力.其實理念係啲乜嘢?簡單嚟講其實係一個願景或者一個共同嘅使命標!當然人嘅目標同理念通常都係相輔相成,而且亦都會隨著時間而改變.但係如果經常改變理念就會令人覺得模糊同無可適從!
「選擇」
我相信我一定唔係一個生意人,因為好多時我都真係會同你講理念!當然我過去嗰七年嘅理念係圍繞住數據分析而行,而好多時好多人同公司都唔覺得數據嘅重要性,甚至乎覺得我哋所做嘅對佢哋嚟講無用.所以通常我會選擇放棄,因為無謂晒時間係一啲理念唔一樣嘅人同客戶身上.因為到頭來你辛辛苦苦做嘅嘢,就算做得幾好佢哋係唔會識得欣賞!
「靈魂」
好多時創業係好講求理念,因為無理念嘅話其實就等同間公司無咗個靈魂!所以每一間公司都需要一個理念!而我嘅理念係希望透過數據分析可以等唔同嘅企業可以更加了解佢哋嘅客戶.與此同時透過數據作出一個科學性嘅營運同發展模式!所以首先佢哋相信數據,如果唔係其實可難同佢哋合作.慶幸嘅係依家大部份我哋嘅客戶係同我哋嘅理念一致!
Also published on Medium.


text:
湊自由行熱鬧分一杯羹
馮仁昭四圍超:賭王,四姨太二千萬搞雜誌
賭王何鴻燊嘅四姨太梁安琪成立咗間多媒體公司後,呢輪正密鑼緊鼓搞一本自由行雙周刊,因為呢本雜誌係免費派發,創刊號會印十至十二萬本,𠵱家佢公司已經請咗四,五十人搞呢本雜誌,預計投資二千萬.
賭王全力支持
四姨太咁落本,睇嚟佢真係好有心想搞起間多媒體公司,聽聞自由行雙周刊成功嘅話,四姨太可能會再發展其他類型雜誌,佢似乎對傳媒業都好有興趣.
佢本自由行雙周刊預計農曆年開始出版,到時會有香港同澳門兩個版本,四姨太喺香港澳門都有生意,相信佢搞呢本雜誌,唔多唔少都會幫到旗下生意做吓宣傳,雖然呢間多媒體公司賭王冇份,但賭王背後就好支持四姨太搞呢本雜誌.
蕭正楠屎橋教蘭子
蕭正楠噚日去咗鑽石山,出席義賣曲奇活動.對於早前陳淑蘭唔見咗電話簿,蕭正楠就提議蘭子以後入電話可以用化名,就算下次再俾人執到電話簿,都唔會知道個電話號碼係屬於邊個嘅!
但係睇怕要打電話搵人時,連自己都唔記得佢係邊個,咁咪死火.
Rosanne唱歌撞爆牙?
商台噚日喺新元朗中心舉行「叱咤樂壇生力軍展望日」,一班有份競逐生力軍獎項嘅新人2R,吳浩康,林一峰,Sky,Boy'Z等都有出席,2R喺台上準備表演嘅時候,Rosanne被工作人員拍打頭部,手上嘅咪高峯撞親個嘴,事後問Rosanne有冇撞傷,佢話:「冇,我撞到啲門牙啫!」
舒淇為侯孝賢做波妹
舒淇繼《千禧曼波》之後,明年又將會同侯孝賢合作新戲《最好的時光》,原來早排佢哋兩個已經再見過面,當侯孝賢話想再同舒淇合作嘅時候,舒淇即刻表示非常願意.聽講新片中舒淇會做五,六十年代桌球室嘅計分女郎,但至於幾時開拍,以及男主角究意係邊個,目前就重未決定.
陳冠希何去何從?
陳冠希呢輪正忙緊錄唱片,英皇打算出年幫佢出碟,而最近就有雜誌話陳冠希會轉投EMI,經理人合約就由紅館公司同黃栢高嘅金牌公司共同擁有,噚日馮仁昭打電話畀紅館負責人,佢話:「冇咁嘅事,佢依然係英皇歌星,經理人約要同金牌公司瓜分就更加聞所未聞,陳冠希嘅經理人約只係紅館擁有啫!」
甄妮情傷愈再戰紅館
原本上月喺紅館舉行個唱嘅甄妮,因為同男友分手,要返美國療情傷,而將演唱會押後,點知後來甄妮同製作單位恒藝亞洲負責人丘亞葵鬧意見,搞到演唱會幾乎搞唔成,但馮仁昭聽聞甄妮同丘亞葵已經傾掂數,出年五月喺紅館開三場.不過,甄妮重會唔會搵番西城秀樹做嘉賓,暫時重係未知之數.
自從開放咗自由行後,不少內地遊客亦喜愛來港消費同娛樂.


text:
- ClubONE Wedding Planner 共 114 篇分享
-
發表日期:2015-12-14 11:58:48
《 Kelly @ ClubONE Wedding Planner 》
愛的宣言幾乎係接新娘必備環節,要娶靚靚新娘梗係要講返啲啱新娘聽嘅說話啦! 但坊間嘅愛的宣言未必句句都啱,款式都比較大路.如果想搵啲中point得黎連款式都custom-made嘅價錢又相當暴走,所以我綜合左過往經驗,係呢度教大家自製愛的宣言啦!
首先,先上網搵一搵有冇啱用嘅愛的宣言sample,唔一定要句句都中point ,唔中point嘅句子可以改一改,記得記得要押韻!咁樣新郎讀出黎就會順好多.
原句:唔嫖唔賭唔食煙
改成:唔嫖唔賭唔打機, 唔煙唔酒落club
內容定好就可以整整個外觀喇!
通常見到嘅都係比較中式,因為要襯返著裙褂既新娘子.如果當日已經定好明確主題,當然襯返主題就更good-fit啦!有次婚禮新人主題係war game,所以我地用左迷彩做底色,出黎嘅效果都好靚架!
另外,大家可以善用電腦黎排版,例如我地今次就print左A3 size,當然大家可以print自己鐘意嘅大小啦,我個人建議大幅d影相出黎效果會靚d!
之後可以去文具店買一塊珍珠板,將print好嘅宣言用雙面膠紙貼上,再慢慢修飾好d邊邊.提提大家,唔一定用長方形,圓形心形都冇問題架.
就係咁,就可以簡易地完成獨一無二嘅愛的宣言板喇!


text:
(杜拜生活)杜拜究竟有幾貴?!之 無車無朋友?
我只想透過個人經歷帶出一個事實,喺杜拜,無車牌,無車揸,就等於斷了雙腳.
上個禮拜咪同大家講完杜拜有幾貴嘅,大家覺得呢?睇落應該都仲可以吧!但我尋日同朋友食完個Brunch,計一計,餐Brunch好貴啊……(荷包流血了)我哋依家一齊嚟研究下點解會咁!?
嗱~ 杜拜食個飯唔係天價,搭個的士亦都唔係貴,但係當你好似我咁,無車牌,下下出街要的士代步的話,其實飲杯咖啡都可以係天價!尋日,我去咗Bluewaters人工島食Brunch,其實唔太遠,距離住所不過18分鐘車程,但係如果搭其他交通工具的話,就要搭車又搭船先去到,時間上要花多1個鐘頭(當中仲要涉及至少15分鐘戶外或室內嘅步行路程).要幾經周折先去到嘅目的地,基本上我會選擇搭的士.尋日的士來回總共230蚊港紙,午餐大概每人240蚊港紙(原價320,用咗crew member 25%OFF discount),你睇睇,圍返咁樣半日就洗咗470蚊港紙.夜晚出街食飯飲埋杯cocktail當然更貴啦,的而且確,我哋可以選擇近啲嘅地點,但要知道,其實18分鐘車程嘅距離都係一件好合理嘅事.
杜拜鐵路並不如香港那般發達,有三條主幹線(包括無人駕駛鐵路同輕鐵),睇圖你會覺得似乎有覆蓋主要景點,然而,有啲目的地並不是出地鐵站就可以直接到達.除此之外,巴士路線亦不是一個方便嘅代步工具,路線規劃更遠遠比不上香港,唔會行個三五步就見到巴士站,同時班次亦十分稀疏.可以揀,出門都係搭的士(或者叫Uber/Careem).
嚟旅行就無所謂啦,但係如果要搬過嚟住就真係要考定個車牌啦!之前仲有做小紅帽嘅時候我完全唔覺得無車牌係一個問題,因為返工放工有公司巴士接送,間唔時放假先出街食個飯,一個月啲的士錢使極有閒.而家過返“陸地生活”,出街食飯,返工放工(有工開的話)無㗎車真係好唔方便,的士錢絕對會佔去日常開支一個好大嘅比例!
若你手持香港駕駛執照,喺杜拜拿個車牌原來都係十分容易的事情.不用重新上堂考試,只要做個視力測試,帶備相關文件就可以,執照轉換費用大概係港紙1800左右.除咗便於出行,杜拜養車比香港也要便宜多了.先莫講車價起碼平香港一半,車位亦唔使用幾百萬去買,油又平,出街食飯“cup”個印仔,分分鐘泊車又免費.就算係普通泊街都係大概4至8蚊港紙一個鐘(視乎zone而定),每逢禮拜五同節假日泊街免費.講到泊街,大熱天時架車泊戶外,我都幾肯定你可以喺㗎車頭喥煎熟隻荷包蛋.四五十度,泊㗎車喺戶外,莫講話荷包蛋,上車嗰刻真係覺得自己都熟埋.
講到呢喥,我都想即刻考返個車牌.平時揸開Mario Kart,有一定駕駛經驗,報堂學車可否打返個八折?!
最後回應下個題目,杜拜無車真係可能會無朋友㗎. 之前做crew嘅時候,如果同啲特別好傾嘅同事飛完,大家都會交換下IG或者聯絡電話.事實上,如果大家都無揸車,宿舍距離又遠嘅話,基本上再約嘅機率係等於零.想當年,我嚟杜拜住嘅第一個宿舍,方圓幾里得間Carrefour,去Downtown都要成40分鐘的士,我頭半年嘅生活真係dry到不能.到最後好好彩咁搬咗去「省城」,生活先叫做有返啲色彩. 如果大家都無揸車,一個住東,一個住西都做到朋友/情侶嘅話,要記住,呢啲絕對係真朋友/真愛!


text:
今時今日,技師三圍震撼,技術過人未夠架,仲要有對銷魂眼至得!好簡單,有對淫眼即可吸引人客入房玩,冇得入房獻技,技術再超凡都冇用,而澳門利X水療竟出現位有齊以上條件嘅妹豬,聽聞人客一見到佢,個個都虎虎生威添!
作為夜場女當然想有對銷魂眼啦,可惜雙眼係天生,點至可以練到電暈啲麻甩佬呢?利×水療技師姚姚就教路話:「簡單啦,多啲練習鬥雞眼咪得囉!」阿妹你都好搞笑,鬥雞眼人見人笑,莫講話唔得男人歡心,仲要避之則吉,你擺明玩嘢啦!「我嘅意思係透過鬥雞眼練習挑逗眼神,練習得多,自可掌握銷魂又具震攝力嘅眼神啦!」阿妹愈講我愈唔明,究竟初學者應該點由鬥雞變銷魂呢?「咁起初就要工具輔助嘞!記得我過往閒時無聊係用手指練習,焦點集中喺手指度,日練夜練,漸漸就發覺眼神好凌厲,人客見到我都驚青,及後我就調校一下眼嘅力度,結果人客就覺得好迷人,冧到不得了,因此每次選美我都會用呢種眼神,勾晒班男人入房!」
姚姚講得簡單,問題係邊種眼神係惡死,邊種係放電呢?「以我經驗,當人客望到你時嗰度有所反應,就必定係勾魂,假如人客表現厭惡,咁當然係討人厭啦!咁講好廢話,但初學者可以透過測試訓練,不妨試吓喺前奏替人客口舌服務時,雙眼練習望住人客肉棒,然後抬起頭望佢,若然人客忍唔住要入正題,就可算成功,相反開聲叫你繼續服侍,咁即係失敗囉!」用咁嘅測試方法又真係有啲根據喎!
之不過姚姚的確有啲本事,阿妹一經施展淫眼,但凡雄性動物,無論你軟弱無力抑或有心有力,統統都走唔甩,與其話要訓練雙眼,不如話阿妹夠投入工作,享受高潮,否則阿妹入房唔High又點有咁好表現呢?實情佢鍾意同男人搞嘢,有得爽又有錢搵就真啦!
三圍:34-24-33
身高:5呎4吋
撰文:祖
攝影:昌


text:
位於尖沙咀黃金地段,麗晶殿佔地達7,600米,全廳無柱兼可容納48席,連接三間麗晶廳讓宴會安排更有彈性.酒店設有華麗水晶吊燈和最先進的LED燈光效果,配合MERRYME三種不同特色的婚宴主題迎合您的個性.花藝主題將禮堂變成漂亮的花海,洋溢浪漫情懷,適合感性,崇尚自然的您.主張簡約,率性的準新人則可選擇以幾何線條和汽球營造出活潑隨意的氣氛.若前衛的現代風格是您的那杯茶,我們亦可應用配置各款迷人飾物,讓場內處處閃爍耀眼,金光璨爛,保証您的婚禮完美無暇.
AWARDS
一開始留意到Holiday Inn係聽朋友講同上網search到嘅,覺得佢哋個幾靚,無柱嘅,因為我擺嘅圍數唔多,佢哋嘅minimum charge就啱晒我嘅要求,所以最後就揀咗喺佢哋嗰度擺夜晚嘅中式wedding啦😆.我一開始係send email同佢哋聯絡嘅,之後就約睇個場再聽佢報價,員工解釋得好清晰,用埋ipad俾我哋睇成個flow,又同我哋講埋要準備啲咩,唔會好hard sell咁.
最貼心嘅係成個過程好多嘢佢哋會幫我搞掂,相同歌嗰啲原本佢哋有要求某個格式嘅,但我整唔到,佢哋都幫我整埋,又幫我編埋位,做咗半個wedding planner咁.圍數嗰度佢哋無要求我一定要擺幾多圍,可以好彈性咁幫我安排.
Big day嗰日有個assistant會全程跟住我嘅,佢都好貼心,會喺我後面配合我,知道我想點,咁我就完全唔洗擔心啦.場地方面,原本我淨係book B同C廳,但因為A廳無人book,佢哋就俾晒成個場我,所以個場都好大,完全唔會迫狹.佢哋又有幫我佈置,candy corner嗰啲擺返中間.最後賓客都有讚個場好grand好靚,雖然Holiday Inn嘅門口有啲舊,但係估唔到佢哋嘅ball room會咁靚😍.
嘢食賓客都話好好食,尤其係隻乳豬,佢哋去其他地方飲過比較過,都話Holiday Inn嘅嘢係最好食嘅.當晚我喺嗰度住多晚嘅,佢哋都會考慮到可能我哋無乜時間食嘢,pack咗每款一盒嘅嘢食上房俾我哋食.成個wedding我真係好滿意🥰親戚朋友都好鍾意,我有啲同事飲到醉咗喺張檯嘔,啲員工都一樣好好service.
我都已經介紹咗Holiday Inn俾好多人啦,佢哋真係物超所值啊,想擺比較少圍數嘅新人就會比較適合佢哋啦,但係可能因為我嗰陣係開全場先會咁大,正常情況都係會間半場咁嘅,都要留意返呢一點啦.
我哋係去Holiday Inn嘅開放日接觸到佢哋嘅,一開始就已經target咗想搵酒店,咁比較咗幾間都覺得佢哋嘅性價比最高,所以就揀咗佢哋啦👍🏻.一開始去傾嘅時候佢哋都解釋得好清楚,都唔會hard sell,confirm咗之後負責我哋嘅Stephaine都好好service,我哋問啲咩佢都答到,都會覆得好快,rundown同佈置方面都有俾到啲專業意見我哋😊.場地係無柱嘅樓底又高,我哋擺30圍都無問題.去到big day嗰日都有個assistant跟住我太太,我哋係咁要影相,佢都會周不時斟啲嘢飲俾我哋,又會pack埋嘢食俾我哋,都好貼心.Service manager Peter都好好,都好清楚成個rundown,因為我哋想早啲完場,佢都會提我哋幾時就要做啲咩,唔係就唔夠時間啦,都好彈性咁幫我哋安排好,都令到我好安心😊.佢哋仲送埋light food同包big day當晚嘅住宿,因為我哋當晚無咩食到嘢,咁佢哋都有room service準備好多嘢食俾我哋,都會照顧埋我哋飲宴之後嘅事,真係非常周到👍🏻.我覺得後生啲嘅新人就會適合佢哋啦,因為佢哋整體都幾young.
- 尖沙咀彌敦道50號


text:
今次係第二次同外母去旅行, 之前一次就係去新加坡, 不過嗰次就全程做團友, 乜嘢都有八姨打點, 專心去食玩瞓. 但今次由於係我做領隊, 外母又唔係太行得耐, 所以行程上都會編排得比較 hea (其實不嬲自己一家去都係 hea). 從外母話一齊去旅行之後, 就開始 plan 行程, 搵酒店, 務求今次旅行唔好要外母覺得辛苦, 要輕輕鬆鬆.
衣
理想: 上網睇過, 四月份天氣大約都係 21 – 29 度左右, 即係唔會太涼, 又唔會太熱, 不錯. 仲同外母講話會去沙灘或者喺酒店游水添.
現實: 天氣不似預期, 原來四月份天氣嘅 21 度都好鬼清涼, 加埋有一兩日雨, 根本無可能落水……. 外母因為比較怕凍, 所以成個 trip 都覺得凍, 而兩小妹就好失望, 無得落水玩!!
食
理想: 儘量都安排一啲有熟食嘅餐廳食. 可以畀外母同兩個小朋友食熟食, 自己同老婆又可以食魚生, 海膽飯咁. 最重要係一早安排好晒啲早餐畀外母, 唔怕會餓親佢.
現實: 由於實在食得太多, 外母成個旅程都話我哋不停咁食, 邊可能食到咁多嘢, 所以見佢只係早餐食得多之外, 其他都唔太食, 驚食得太多會頂住個胃. 不過好彩臨尾老婆帶佢去食嗰碗拉麵, 佢話勁好味, 都叫做有嘢佢啱食.
住
理想: 如果只係自己一家去就會搵民宿住, 但係今次為咗唔想外母住得唔舒服, 全程都係住酒店. 仲要 book 埋有早餐供應嗰隻添. 真係驚佢會早起身走去附近搵嘢食. 真係驚會餓親佢, 到時畀佢話去旅行食唔飽就唔好啦.
現實: 酒店有酒店嘅好, 位置首先都叫唔錯, 設備, 食物水準都 ok. 外母都應該滿意嘅. 而且好彩係 book 家庭房, 臨出發時, 外母都問係咪佢自己一間房, 佢話自己唔可以咁樣一個人, 所以好彩我 book 嘅係家庭房, 大家一齊住, 唔駛分開住.
行
理想: 租咗架七人車, 畀佢舒舒服服坐車車去旅行, 點對點景點服務, 完全唔需要行太多, 又唔需要諗搭乜嘢車. 一跳上車就出發, 一跳落車就去參觀, 食飯, 玩….
現實: 七人車係一定要, 實在太多行李, 3大2小, 五人車一定坐得唔舒服. 雖然大部份都可以點對點, 但係景點裡面都要行嘅, 外母都有時會表現出攰嘅樣. 但總括嚟講都唔會去太多地方, 一日都係一個半個景點, 都有足夠時間佢休息.
圖片取材自 jpninfo.com


text:
Club Med Sahoro
近年越嚟越多人選擇到北海道度假兼滑雪,今次小編試玩新裝修咗,坐落於北海道嘅 Club Med Sahoro,一齊睇吓有咩玩啦!
住喺Club Med Sahoro,一個價錢就已經包好曬每日嘅衣食住行,唔洗擔心安排行程,可以真正咁享受假期~
滑雪體驗
(Gondola Station佐幌滑雪場)
冬天嚟到北海道,唔係唔滑雪嘛?度假村有免費穿梭巴士直達Gondola Station佐幌滑雪場,班次唔算多,但亦可步行約15分鐘前往.入住Club Med會包咗滑雪場Ski Pass,可無限次乘搭纜車及吊椅!
巴士班次可提前喺Reception睇到〜
呢座雪山有成21條唔同階級嘅滑雪道,但斜度都有返咁上下,建議有學過滑雪先上去!呢度人流唔算多,識滑雪嘅朋友就可以盡情咁滑雪啦!
滑雪道分為三個等級:7條黑色滑雪道(高級),5條紅色滑雪道(中級),9條綠色滑雪道(初級)
另外,佐幌滑雪場有纜車可以上落山頂,只要持有Ski Pass (包括在Club Med入住費用內) 就可以無限次乘搭!
(Club Med 免費單板,雙板滑雪課程)
唔識滑雪或者初學都唔洗咁愁,因為住客可以每日參加呢度嘅免費單板,雙板滑雪課程,你可以根據返自己嘅程度去上堂,每一節都有大約兩小時,而且每堂人數最多12人,會有1-2位教練用英文教授,所以都唔洗太擔心上堂人數太多嘅問題〜
通常新手學滑雪都冇完整裝備又或者唔想帶太多野嘅你,呢度就可以加錢租借雪具,雪衣,雪褲,Check out前先還都得,好方便!而且小編所見,主要都係用上法國品牌 Rossignol 嘅產品,亦非常新淨.
度假村餐廳
(主餐廳 DACHI 雪景自助餐)
呢度有2個主要用餐地方,主餐廳DACHI提供自助餐,主要為亞洲及西式美食,晚餐更會每日有唔同海鮮提供,好似係生蠔,燒龍蝦或者刺身!而且餐廳落地玻璃可以望住外面雪景食野,好嘆啊〜
帶小朋友嚟嘅家長都唔洗擔心,呢度嘅寶寶專區就可以方便父母為小朋友準備餐點.
(Mina Mina 日式火鍋)
另一間餐廳Mina Mina就主打地道日式火鍋,由於佢哋係同北海道當地農場合作,所以可以食到北海道新鮮食材,但食物選擇唔算多,肉類就只有海鮮(三文魚,蜆等),想食牛,豬等肉類就要另加錢.
另外,想食呢間就記得要提早係早餐時段book定位.
(Wakka 酒吧)
小編最鐘意就係呢度嘅酒吧 – Wakka,唔單只環境舒適,呢度全日(早上10點到晚上12點)都會供應唔少種類嘅紅白酒,Cocktail 同日本酒,小朋友都有唔少非酒精類飲品選擇!
全日活動
食完晚餐仲可以Join佢哋嘅Party同G.O.表演,大人,小朋友都啱玩!有好多小朋友會跟埋家長一齊玩同跳舞,氣氛超開心啊!
滑完雪,仲有咩玩?住客可以玩埋佢哋嘅室內AR互動攀石,嘆吓戶外加拿大浴,溫水泳池等等,真係有排玩啊!
而且全日都有唔同活動可以參加!平時有學開瑜伽嘅小編仲玩埋呢度嘅瑜伽班,由朝玩到晚都真係唔成問題!
兒童俱樂部
呢度嘅兒童俱樂部分咗唔同年齡組別,會有專人帶小朋友去參加唔同活動,家長就可以放心自己去玩吓或者休息吓啦!
雪景住宿
呢度嘅住宿位置於雪山腳下,房間全新設計,充滿北海道原住民特色.一打開窗簾就見到好靚嘅雪景,真係令人好放鬆!
機票+住宿套票組合
Club Med Sahoro離新千歲機場大概120分鐘車程,如果購買包括機票嘅套票組合,就會包埋專車接送來往機場同度假村.
預訂呢類型一價全包嘅度假村可以慳返唔少時間準備行程,無論一家人定係幾個朋友一齊嚟,都一定係一個非常好既回憶同旅遊體驗!
Club Med Sahoro
地址:KARIKACHI KOGEN SHINTOKU-CHO
KAMIKAWA-GUN – HOKKAIDO
081 0039
Hokkaido Japan
官網:https://meethk.net/2EMuEaS


text:
我知仲有好多人好愛香港,我知依幾日每一個出嚟嘅市民都希望集合到自己嘅微弱力量去推翻依個不公政權.二百萬人為同一件事行出嚟唔易,但你亦唔好抱住二百萬人會同你行為理念一致.就算大家用嘅方法唔同,最終目的都係為香港好.
和平理性非暴力嘅人數夠多,係創造氣勢嘅一大功臣;勇武自製防具企喺前線硬食所有攻擊嘅勇士付出最慘烈,被黑警報復式檢控亦以佢地為最多,但正正因為有佢地,一大班冇反抗能力只可以出嚟行嘅市民先可以喺依個抗爭入面相安無事.再加上醫護,唱聖詩念佛經嘅宗教人士,運送物資嘅一眾市民,律師同社工用專業知識同職權之便保護大眾,先可以造就依個繼雨傘後最有希望成功,最為民心所向嘅抗爭運動.
我明和理非會覺得勇武太衝,勇武又會覺得和理非唔肯再行前一步.唔緊要架,大家各司其職,識做咩就做咩,可以幫咩就幫咩.我同樣用返踢波做例子,一隊波要有前鋒中場後衛同守龍,大家做好自己嗰Part先可以講戰術,講贏波,十一個人踢哂同一個位一定會輸.有人攻,有人接應,有人幫手,有人坐鎮大本營,只有咁樣我地先可以繼續守護我地嘅地方,繼續為完成我地嘅目標而努力.
建制個個龜縮,林鄭愈退愈後,黑警唔敢再打人(住),一切都係各不同理念嘅人合作而成嘅結果.唔好再下下講邊個係鬼,唔好再互相猜疑,出得嚟同一個地方,大家都係帶住同一個目的.方法唔同,目標無異,政府成日話香港夠多元化,我地就係依場抗爭好好表現出嚟.
我地未贏,甚至形勢都未必有講嘅咁好.但我地有嘅係鬥志,我地有嘅係堅持,場抗爭一日未完,只要我地唔放棄,就肯定有贏嘅可能.
波係圓嘅,而香港就係香港人嘅.
大道之行也,天下為公,選賢與能,講信修睦.──《禮運.大同》


text:
#ParentLicenses2008
想搵個途徑快快公開某生態園對待動物嘅惡行
因為錯過咗學校個親子團,所以打算自己帶小朋友入去玩一次
去生態園嘅原意係放下電,睇下動物,點知眼見個園啲動物真係好可憐
兔仔全部被困喺個只有50x30x30cm嘅籠,佢哋冇得伸展,冇得郁動,冇得同同伴一齊,甚至有隻兔仔個籠成大個蟻竇都冇人處理,重慘過人類住籠屋
鴯鶓(別名澳洲鴕鳥,世上第二大的鳥類)個牌簡介都寫住佢哋跑得超快,然而竟然被困喺個約400呎嘅空間而已.睇住佢哋剩係可以不斷跑兩步停一停
孔雀又係咁,幾十隻一同困喺個唔夠大嘅籠
總言之,動物嘅住所環境污糟又惡劣
最離譜係魚池
池入面痴線勁多膠樽膠袋,係咪餵完魚糧,順手餵埋膠袋?
睇住隻黑天鵝不斷食個膠袋(當時已經見咬到個袋爛咗),我細路同啲職員講:「天鵝食緊膠袋啊」
職員佢哋竟然發自內心地笑,然後話:「由佢哋啦,食唔死哋,放心」
我心諗:「下?!」
其實以上各點都係由我個充滿好奇心嘅3歲細路發現後再問我,而我用有限嘅急才解答完佢,回程我倆都重係成個問號嘅疑難
平時同我細路睇書時都教佢膠袋會害死啲海洋動物,啲海龜標本係點嚟等等,估唔到去到呢個所謂嘅「生態園」,原來係咁樣做生態教育,定係其實叫「做生意教育」?然後啲親子KOL同班家長繼續推介,繼續支持呢個園,話親親動物
見識完一次後,真係送飛俾我都想燒咗佢
圖片來源@Christopher Golebiowski
讀者投稿@路人甲


text:
Hello,大家好,我係香港媽媽Kylie,我本身係唔識煮嘢食,更加好討厭食粥嘅人,所以當諗起就嚟6個月要幫BB加固食物真係好煩惱呢!我今次純粹想分享下個人感受同意見,係我人生以來第一次會上網打評論.
有一次機緣巧合之下,喺Facebook 無意中發現日本媽媽介紹裸廚房嘅寶寶粥,首先好明顯係被Kitty包裝吸引我,然後留意內容去對比日本同台灣嘅分別同成份,竟然台灣比日本還要好,當時已經諗好等BB,可以加固時就要買呢個寶寶粥比BB試,咁我就唔識煮都唔使怕(當然我都有盡我努力學習煲粥啦!).作為一個媽媽,點都會想將最好嘅食物比BB食,所以我就揀咗台灣的不同牌子,日本的通通都買嚟試,結果係裸廚房嘅寶寶粥,我自己試食完竟然覺得好味,一直討厭粥比嘅我完全無諗過可以心接受到,無論材料,口感,質感同味道都感覺好好.
而家到BB一歲啦,我見到裸廚房推出大寶寶粥系列,即刻唔使諗,買嚟試吓啦!嘩!一打開箱,就發現好貼心送咗條西瓜雙面圖案手工造嘅口水肩比BB,然後諗起台灣人好鍾意送一啲小禮物或者明信片之類,收到好開心,又諗到其實好有意思,預備比BB食粥要圍口水肩唔好整污糟啲衫,哈哈!跟住打開咗包裝盒,首先見到透明嘅包裝,好少有透明,市面上見到嘅都係密封鋁紙包裝,所以今次透明包裝就非常好,可以一眼就睇晒裡面有咩材料,真係好多料,肉眼睇比kitty系列起碼多三倍,透明真係好有意思,即刻聯想到同產品名字「裸廚房」好配合,裸~透明,名副其實,好貼切,而且睇得清清楚楚,倒落碗一滴都唔好浪費,哈哈!因為價錢都唔平,但見到咁多材料就覺得貴係有原因,比起其他品牌,真係有分別,而且都幾明顯.如果要跟足買齊材料自己煮,應該計落條數差唔多,分分鐘仲貴(例如買靚啲嘅有機食材或外國進口蔬菜,肉類).而且我有留意材料成份都有營養師計算過,令我覺得好放心呢!有時想偷懶唔煮或者要出街,帶寶寶粥都好方便,熱水浸幾分鐘就食得.
先講材料,份量一睇就有好明顯嘅對比,食材嘅新鮮度都顏色好好唔同,唔信嘅可以買嚟對比下,而翻熱後倒出嚟嘅質感好好,唔會有睇到好多水嘅感覺,通常粥食到尾都會出水,但呢個寶寶粥無發生出水情況,真心要讚,而且真係唔需要攪拌,已經好均勻,唔會有材料同粥偏差埋一邊嘅情況(某台灣品牌,真係好失望,價錢平都無用),要攪拌先食得,仲要得好少材料.
至於味道方面,真係諗唔到會咁好味,一直以為BB食物都係好難食嘅觀念影響.但因為比BB食嘅嘢最好都要自己先試吓味同有無問題,所以我唔鍾意食粥都要試吓.另外對比其他寶寶粥,你會發現,其他品牌有標示嘅食材喺包粥入面未必會睇到全部,但裸廚房嘅寶寶粥就全部睇到晒,同埋我發現好味嘅其中一個原因係佢所有款式嘅粥都會用唔同嘅肉類或蔬菜高湯去燉煮,所以啲米入晒味.
打開包裝,就聞到好香嘅蕃茄牛肉味道,放入口試,我完全無諗過粥可以有咁嘅味道,感覺好似飲緊羅宋湯一樣,而且有好香嘅菇味(我本人最鍾意食菇類食物),包裝寫嘅每樣材料都食得出味道,紐西蘭牛肉口感豐富,牛蕃茄果肉膠質多,豐富維他命C同茄紅素,重點係有營養師計算過足夠BB嘅攝取營養成分.之後比BB試食,好快就食晒啦!非常好!
打開後聞到有魚味,係可以接受嘅味道(因為本人十分怕魚腥味),然後倒出嚟用匙羹刮出一絲一絲嘅魚肉,滿滿的好多魚肉,食落口感似食緊蟹肉趴時蔬嘅感覺.鯛魚嘅營養價值有幾高,應該唔使我講啦,大家都知道.因為質感又有啲唔同,BB未試過,所以食得比較慢,攤到凍晒,諗住凍咗會唔肯食啦,點知竟然凍都全部食晒,證明凍咗都仲係好味道.
一啲肉都無,全部都係素菜,打開即刻又聞到好香嘅菇味,無諗過食齋無肉都咁好味,又有我最鍾意嘅薯仔同香菇,食落幾清新,而最特別係選用咗毛豆,營養豐富好有益,一般市面嘅寶寶粥都係選用青豆,好少會用毛豆,真係要比個讚.其他蔬菜嘅膳食纖維相當高,幫助腸道蠕動,真係各方面都照顧到,今次BB第一次食毛豆,無抗拒,都係全部食晒!
總結嚟講,真係好滿意,比我想像中還要好,尤其係「蕃茄牛肉燉粥」真係有驚喜呢!真心值得推介寶寶粥比其他媽媽們試吓.另一個值得推介嘅原因係可以幫到好多新手媽媽嘅煩惱,常溫方便儲存,翻熱方法又簡單,重點係可以節省時間,唔使自己花好多時間同功夫去煮,媽咪又可以輕鬆啲減少壓力,可以留更多時間去照顧同陪伴BB.
雖然有啲長篇,但希望我嘅分享可以幫助到其他媽媽們啦!感謝大家耐心睇晒全文,謝謝!
跨境免運專區:https://www.nakedkitchen.net/pages/oversea


text:
個個都買同一樣嘢,唔通每個人都要畀同一樣嘅價錢落同一件貨度?近年嘅科技發展令到網上購物愈嚟愈方便,可以令商戶免卻鋪租同倉租嘅支出,再加上受疫情嘅催化網上購物愈嚟愈普及.跟住落嚟港究專員會教大家一個方法,令到大家唔會成為畀多錢嘅一份子.
個方法就係利用 Rakuten Rewards ,佢係一個公司位於美國同加拿大嘅回贈網站,係由日本樂天集團全資擁有嘅一間公司,如果你係諗呢個網信唔信得過嘅話就可以免卻一個煩惱喇!
回贈網站其實係咩嚟?
佢係可以令你喺網上購物嘅時候可以慳多啲嘅一種手段,透過用特定嘅方法,例如使用專屬嘅鏈結去買嘢或者使用唔同嘅推廣代碼,就可以有唔同嘅回贈或者優惠.就好似之前港究專員介紹過嘅 iHerb 咁,利用港究嘅特定優惠碼,就可以有特定嘅折扣!不過補充返:港究專員所推介嘅唔會有賣個人資料嘅可能架.
如果你想知多啲關於唔同嘅網購回贈平台,可以參考吓:
咁你可能會問港究專員,邊有咁大隻蛤乸隨街跳?個網點可以經營落去?洗唔洗好似某個專門抄襲嘅國家咁,要賣自己嘅個人資料嚟換一啲著數?咁當然喺網絡上乜事都有機會發生,以上嘅事都有發生過.不過,港究專員所推介嘅當然唔會發生呢啲事或者係有方法解決嘅.
點拎 Rakuten Rewards 呢 HKD150?
首先你要經過下面嘅連結去到網站.
入到去一定要見到同上邊截圖一樣(淨係個價錢)唔同嘅頁面,即係有大大個 $20 嘅字先可以繼續.如果你係見到 $10 嘅話就記得重新嚟過,因為你咁樣最後只會有 USD10 而唔係 USD20 嘅回贈架!
跟住你可以喺中間嘅部份輸入一個電郵地址同埋設定一個密碼就可以完成註冊嘅程序.
其實去到呢一部份已經完成晒所有關於註冊嘅嘢,想拎到 HKD150 嘅就係要經過去唔同商戶嘅連結再消費滿 USD20 就可以回贈 USD20,間接係送價值大概係 HKD150 嘅物品或者課堂畀大家,呢度純粹係一個 Cash Rebate 嚟.至於想知有邊間商戶係抵買嘅,就要睇到落最後喇!
如果你係注重個人資料私隱嘅話,一定要留意埋跟住落嚟嘅每一個步驟,好好保護自己!如果你係無咩所謂嘅話就可以跳過跟住落嚟嘅部份,直接去點樣用今次推薦嘅回贈網站.
之後你要用一個有 ad block 或者一啲有阻止第三方 cookies 嘅瀏覽器,例如之前港究專員之前推介過嘅 Brave Browser,如果想知多啲,可以參考吓 :
你做好以上講嘅嘢之後就可以再繼續,跟住落嚟會用港究專員推介嘅 Brave 嚟做示範.首先開返 Brave Browser 嘅無痕模式或者 tor 瀏覽器,上返 Rakuten Rewards 嘅網站同埋登入返自己頭先開設嘅用戶.跟住可以透過唔同嘅網站類別搵吓有無一啲啱用嘅物品,例如:行山戶外用品或者想買書去沉淀吓喺呢一個咁荒謬嘅世界嘅自己.
以上8個網站都係港究專員用過而回贈比率都唔低嘅,唔知大家有無其他心水貨品或者其他值得推介嘅網站呢?港究專員會喺Telegram討論區入面分享更加多要注意嘅點,包括更多抵買嘅鋪頭同其他嘅資訊.
如果想快啲收到港究嘅著數介紹就記得訂閱港究telegram channel 同埋加入新開嘅 Mewe 專頁,有啲嘢係手快有,手慢無架!
另外歡迎入嚟港究Telegram討論區,我地已經有 1200 人入嚟討論唔同嘅資訊 ! 一齊慳,一齊脫離買同一件貨但係畀貴啲嘅一群.
想知多啲關於 NordVPN 或者 Mountain Steals 嘅話可以睇吓:
(VPN介紹)2020 最新NordVPN優惠@比官網3折更著數
如果你想保障你平時嘅瀏覽記錄,搵到你想買嘅物品同所用嘅網站之後,就一定一定要用返一個平時無用嘅瀏覽器,例如港究專員平時唔會用 Firefox 咁呢個時候就大派用場喇,就用呢一個唔用嘅瀏覽器登入平台同搵返喺回贈平台中想買嘅網站.如果你係無所謂嘅話就可以跳咗轉瀏覽器嘅步驟.
即係好似港究專員想喺 mountain steals 買嘢,就喺平台上面搵返mountain steals 嘅相對頁面,好似上面咁.然後要撳左手邊橙色嘅 Shop Now ,之後就可以好似平時咁繼續你嘅購物喇!
溫馨提示:如果你要拎今次嘅優惠,你要買夠 USD20 先至可以回贈到 USD20 架!
如果你見到呢一個頁面就記得要熄咗ad blocker或者其他阻截程式!
除此之外,你仲可以用官方提供嘅插件
點先可以拎返啲 Cash Rebate?
平台係有3個方式回贈,包括有
- PayPal 轉賬
- 支票
- American Express MR Points
喺香港嘅大家,所有回贈都會經由 Rakuten 發放去到大家嘅 PayPal 賬戶,咁回贈咗落 PayPal 就可以自己決定用嚟下次購物或者轉賬返落自己嘅銀行戶口.
咁幾時會收到回贈?
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!唔好漏咗Follow Kong’s Cult嘅 Facebook 同 Instagram 專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
男人的Fantasy(七十二)靈魂相認(上)
圖片來源:互聯網
我叫阿祺,今年三十四歲,我想講一個兩個鐘頭前發生嘅故事俾大家知.
個故事應該由我喺中環畢打街度講起,我自己一個人向公司方向行緊時,突然間,見到十呎距離前有一個好熟悉嘅女仔背影.
「小茜.」我唔知邊度嚟嘅勇氣,向住個背影就大叫咗出嚟.個女仔轉身,呢一刻我幾乎喺人來人往嘅中環入面喊咗出嚟.
我冇認錯人,佢叫小茜,我三年前拍拖三個月嘅女朋友.不過同時喺三年前拍拖後三個月嘅一日,佢跟住父母去咗澳洲.之後,我再冇見過佢.
佢家族未至顯赫,但尚算有個錢.而三年前嘅我,只係一個更生人士,冇錯,我曾經坐過監.我哋喺一個朋友聚會入面相識,我哋好投契,投契嘅意思唔係我哋會鍾意同一樣喜好,而係對方鐘意嘅人事,我哋都會好自然咁受落.
我由一個一年睇唔到兩套戲嘅悶人,變成三個月睇十三套戲嘅電影迷;而小茜亦由一個十指不沾陽春水嘅小花,變成一個識煮飯嘅女人.我坐監時曾經被編去做廚房,最後我將坐監時學到嘅烹飪功夫,教到一個千金小姐手上,真係奇妙.
我哋好鍾意一齊去唱卡拉OK,小茜唱歌好好聽,我仲好記得佢第一次望住我唱嘅一首歌,係謝安琪嘅「載我走」
還好有你在 讓我喘息悠閒下來
就算身處洪流中 安然能無礙
喺小茜面前,我從來都冇自卑.佢脾氣唔好,好多時小小事就會想發脾氣,但喺我面前,佢仲會記得我教佢想發脾氣時,要深呼吸一,二,三…個世界好快就會變返好靚,唔會想發脾氣.
呢一招都係我坐監時一個老前輩教我,佢話入面咁多惡人,你發得幾多次脾氣?我亦同小茜講,呢個世界咁多蠢人,你又發得佢哋幾多次脾氣?
我哋去過一次長洲,夜晚我攬住佢,望住整個海景,我覺得個世界係我嘅,因為我攬住小茜,感覺就係咁簡單.我自細都覺得自己欠缺好多,單親家庭,冇人照顧,誤入歧途…但都唔重要,我覺得可以同小茜一齊,以前唔見咗嘅一切已經變得冇所謂.
當年我三十一歲,我唔係冇拍過拖,亦見過好多女人,蜜月期嘅事我好清楚,但我更加清楚我同小茜嘅故事係點樣寫出嚟.係稱身,你可以隨便搵到個人拍拖,但你唔可能隨手搵到一個人令你可以放低所有武器,暢所欲言而有信心對方會毫不介意.
但世界冇童話,小茜最後將我同佢嘅事講俾佢屋企人知,佢屋企人知道我坐過監後,反應係前所未有咁大.佢哋收起小茜所有電話,唔俾佢出街,唔俾佢見我.
足足一個星期,小茜好辛苦先喺佢一個朋友口中,將呢件事話俾我知.
小茜媽咪曾經遇過一次劫案,一個啱啱出監嘅男人因為走投無路,將小茜媽咪身上所有錢搶走,所以聽到我身世之後,小茜全屋企人都非常反對我呢個人嘅出現.我會影響小茜一生,而且係壞影響…
小茜係一個孝順嘅女仔,佢冇辦法處理佢媽咪每一日嘅軟硬兼施.最後我知道佢會跟屋企人去澳洲,我唔覺得自己有咁大影響力,可以將佢哋一家人嚇走,但已經冇所謂,最後小茜的確係走咗.
走之前我寫咗一封信請朋友交俾佢,我讀書唔多,而根本喺呢件事上面我已經冇任何說話可以表達.係時間定係天意,好多人事根本返唔到轉頭,我永遠都係一個坐過監嘅人,一個佢屋企人最討厭嘅身份.
信入面我只係寫咗三個字:我愛妳.
而小茜亦都寫咗一封信俾我,信入面都係有三個字,但呢三個字係:一二三…
小茜總係比我諗得更多,佢走咗之後,每次我諗起佢,我都會默默咁唸呢六個字…
一二三,我愛妳.(待續)
薛可正Facebook Page
http://www.facebook.com/sithoching


text:
專業嘅拍攝團隊當然需要專業嘅拍攝器材,加上各種後備器材,淨係呢隊crew已經要一架車,一個唔小心真係會計漏咗!
而值得留意的一點,28座車身會太高,對於拍攝花車裏面的人會更為不利,而拍攝團隊選擇車的兩大條件.
1.司機控制車速,跟主花車的司機溝通.
2.車身高度盡量跟主花車平排.
大喜日子就梗係要熱鬧,但人多就自然要花額外時間安排配合接送,有咩方便得過一架28座接晒男家女家伴郎伴娘兄弟姊妹?
唔駛重覆指示每架車司機時間地點;香港交通情況咁多變化,少一架車就少一個擠塞風險;而且婚禮宴會場地車位供應有限,一架車一個車位,齊上齊落,簡單快捷,計計埋埋慳返好多時間!
出門時間,一定好急忙,但都唔能夠忽略一件重要嘅事,就係成班兄弟姊妹齊齊喺花車前面影大合照!
畢竟都係呢一日入面嘅重要記錄,但往往會因為其中一啲兄弟仲要負責物資物流,一啲就要安排其他事項甚至要幫手揸車,最後都係有部分人影唔到呢張珍貴嘅大合照!
兄弟姊妹,缺一不可,我哋就提供最直接嘅解決方案俾你!除咗新郎新娘架主車之外,配搭一架28座就perfect池!
我哋建議喺女家斟茶時候,兄弟們就可以計劃好大約嘅物資流程,集中運送到28 座之後,就可以立即到花車前面集合,想影大合照就變得輕鬆無難度.


text:
「媒體」
每次當社會有大事大非,媒體都扮演一個好重要嘅角色,就係將事件如實報導.不過當媒體選擇性報導,自我審查同利用唔同方法去不實報導嘅事後,好多只接收單一資訊嘅市民就會慢慢被洗腦.亦因為一啲單一聲音同畫面,好多時都扭曲咗件事嘅事實.所以我哋不咁心被洗腦,所以頭腦清晰嘅市民會利用唔同嘅媒體同渠道去了解事實嘅眞相.所以邊個洗邊個腦?某啲媒體一定係.
「警察」
以前大家對香港警察都好有信心,好尊重佢哋.不過近年你會發現佢哋處事,好多時係唔做唔錯同唔想煩.你舉報好多時大你話好浪費時間等等嘅借口.我通常見到啲被洗腦嘅警察都係後生個班.個個當市民係賊咁看待,得啲老柴骨會對市民好啲.見到新一代嘅警察被洗腦至嚟個地步真係可以話將市民對警隊過去建立嘅形象係一兩個月內被摧毀.真係有啲反咗去六七十年代嘅警民社會!
「學生」
需然個政府不斷想去洗啲細路個腦,但係好彩有一班好成熟穩重嘅學生明白咩嘢係獨立思考,不被洗腦.亦都係因為佢哋,令好多成年人醒覺.如果唔係,香港嘅學生就會好似日本咁,將一啲本應係歷史事實嘅嘢慢慢咁逐少逐少刪除.咁下一代就會對發生咗嘅事同物一無所知,就正如「八九學運」,竟然有大學生會講嚟件事無發生過一樣.所以我哋要好好保護嚟啲資訊同唔好被政府去洗我哋下一代個腦!


text:
澳洲住宿全方位大解構 (內含Homestay, Sharehouse, 學生宿舍, 租屋經驗分享)
已更新:2021年1月5日
無論你係準備嚟澳洲移民,工作抑或係讀書,都一定有搵屋同埋唔知住邊區好嘅煩惱!🤔 普遍喺香港都會因為昂貴屋租同埋唔合比例嘅尺數而即時打斷咗搬出去自住嘅諗法,所以係租賃方面都唔太熟悉.如果你係準備嚟澳洲讀書嘅Roodies,好多時候agency都會推薦你先入住homestay試吓,畢竟人生路不熟,有locals照顧到你起居飲食,又教到你基本生活所需同埋當地文化好似都唔錯!但如果你唔想住homestay,其他選擇又有咩優缺點呢?🔍 值得注意嘅係喺澳洲,你見到嘅租金通常只係一星期嘅價錢,而通常都係每兩星期/一個月咁交租.今次呢篇文相信一定幫到各位Roodies,等小編用個人經驗同大家逐一拆解各類住宿嘅優缺點:🕵♀
Homestay
相信大部分嘅香港留學生同小編一樣都係經由agent申請嚟澳洲讀書,而且未試過隻身一人喺外國生活過!對於未知嘅生活加上屋企人嘅擔心,一般都會聽agent講,試吓住homestay先.點知中伏多過開心,對於小編嚟講,住homestay絕對係一個惡夢😵.雖則話homestay有相關機構做審核,但並唔係每個都合符標準,而且同住嘅更未必係locals.小編當年就俾人分配咗住係斯里蘭卡人嘅屋企,價錢包早晚餐,但係就經常俾隔夜飯我哋食,有時連食物過咗期發咗霉都唔理!另外,當地雨量低而且試過經歷缺水,所以澳洲水費偏貴.如果你習慣係沖一個鐘涼,咁住homestay就未必啱你喇.因為小編就試過俾屋主要求限時5-10分鐘沖好,最癲仲試過沖耐咗俾佢發現,之後就要set timer沖涼😓.不過當然亦都有聽過好似皇宮生活咁嘅homestay,所以都係睇你夠唔夠運氣!
價錢:250-400澳紙per week - 包食住及水電煤,上網費可能會另計,而且有限制上網流量🚫 (價錢視乎州份地區而有所調整)
Sharehouse
Sharehouse - 顧名思義即係你要同一班唔識嘅人合租一間屋,而你就係租住其中一間房嘅住戶.☝ 而且住喺sharehouse你係冇得揀同住嘅人,亦即係你有機會同嚟自世界各地嘅人一齊同住.另外,你需要同大家share所有公共設施,例如廚房,飯廳同廁所等等.話晒大家住喺同一屋簷下,基本打招呼都需要有,而且生活習慣需要互相尊重同適應.
根據小編個人經驗,sharehouse嘅質素都可以好參差,有啲可能同時租俾好多人,甚至連客廳都係有人住.有啲可能唔做家務,搞到公共設施都污糟邋遢.但有啲可能係屋主包清潔,你只係需要清潔自己間房.小編以前住過一間sharehouse就係嚟自唔同國家嘅international students,有時會一齊煮飯食,又會搞吓party都幾開心!😆
價錢:100-500澳紙 per week (價錢視乎州份地區,房間大細,有冇個人廁所等等而定)
學生宿舍
如果喺香港讀u,住hall係享受u life最直接嘅方法,個個都覺得hall life生活多姿多彩😍!但其實係澳洲好多香港留學生都未必揀住hall,事關住hall分分鐘貴過自己係外面租屋住.雖則價錢係包水電煤,任開冷暖氣,有清潔姐姐清潔所有公共設施.但係根據個人經驗,佢哋清潔大部分都係hea做,分分鐘抹咗等於冇抹🥱.而且好多時候啲外國roommates覺得有清潔姐姐執屋,食完嘅碗碟直接放喺到唔洗,如果你有潔癖應該會頂唔順...🤦♀ 當然有住hall嘅香港人會約埋一齊玩,同香港讀u住hall嘅生活無異!
除咗傳統嘅u hall,喺澳洲有好多私人發展商興建嘅學生宿舍,而房型一般有6-7人房,4人房,2人房同studio.通常全新嘅私人student hall價格都偏貴,但環境設計上都比較時尚,而且有好多公共設施,例如free gym,game room,室外BBQ場,自修室,公共廚房,各類免費活動,有啲更設有電影院!🎬
學校提供嘅學生宿舍價錢:150-400澳紙 per week - 包水電煤及清潔費 (價格視乎學校而有所調整)
私人學生宿舍價錢:330-504澳紙per week - 包水電煤 (清潔費另計,價格視乎發展商而有所調整,此價格為Atira Melbourne)
整租House/ Apartment
如果你有一班朋友一齊去澳洲讀書,喺外面take晒成間house/ apartment住其實比較經濟實惠.通常可以經兩個途徑租,第一係搵當地嘅地產公司,第二係上網搵業主直接放租.喺澳洲經地產租樓比較麻煩,需要準備好多證明文件去睇你經濟上係可以應付租樓開支,加上好多屋主都未必想租俾留學生.除咗經濟考量之外,最大原因係驚學生比較多機會開party,影響隔離左右而被人投訴,不過經地產租樓就相對比較有保障.而另一個方法就係搵業主放租,優點係比起經地產公司租,成功率會大啲同埋選擇多啲.而缺點就係多數肯租俾留學生嘅屋主都係中國人,但中國屋主有好有唔好,有啲淨係收租然後咩都唔理,要你自己俾錢維修.另外,無論經邊一方租屋住,都要預繳一至三個月不等嘅押金(Bond),視乎地產經紀同屋主份約點訂.小編建議Roodies係inspection嘅時候一定要check清楚屋企所有環境狀況同設施,問清楚所有細項,因為當你搬走又或者喺住緊嘅期間有任何損壞,都可能按比例扣bond,唔問清楚分分鐘仲會成份扣晒!遲啲小編會出一篇澳洲租屋教學,記住留意返啦☝😏.
價錢:400澳紙或以上 per week (成間屋) - 唔包水電煤上網 (視乎州份地區,新舊程度,房間數目及包含嘅設備而影響價格)
無論住喺邊都好,最緊要自己覺得舒服開心,做多啲research咁就萬無一失!😎 而且離鄉別井並唔係一件容易嘅事,反正都決定去澳洲讀書,就咩都試吓可以見識多啲,共勉之!🙌
記得Follow/Share我哋 Facebook 同 Instagram!!!
FB:https://www.facebook.com/KongarooHK
IG:@kongaroo_au


text:
維園-一個大家都知,大家都去過,大家依家都未必會去嘅地方!可能大家每到假期都會搵吓有咩好去處,不過有陣日時都可以反樸歸真,我哋今天就簡簡單單的在這裡野餐玩玩!
今日主要嚟探吓BB所以就到附近維園大草地玩玩
BB腳真係好得意,哥哥同我一樣咁鍾意仲走去聞聞!
可能維園實在太經典,相反大家去野餐都一定唔會揀維園,所以今日非常少人!全個大草地任我行
就算拎條繩出嚟跳都唔怕哥哥會「發」親人
呢一下好明顯係會「Cake」親
之後再踢埋波,大大空間點踢都唔會踢親人!真係好爽
可能大家如果去佐敦谷或者迪欣湖,又唔就腳又多人...哈哈
芊芊出盡全力準備抽射
玩Bubble一樣咁開心咁興奮,兩個玩到鞋都除埋!(不過臨走前有個小插曲,正因為佢哋除哂鞋咁玩,妹妹跑跑吓喊起上嚟,原來佢腳板踩到撳釘....!!!!!!!! 喊到佢飛起,不過好在唔係流好多血,我一時忘記平時維園咁多Event,一定會有好多呢D危險物品遺留喺草地上,所以溫馨提示切記唔好赤腳喺草地行)
玩到攰就坐低食嘢!小食亭同洗手間就喺草地對出附近,所以實在好方便!
維園就冇好特別嘅嘢要介紹,大家可能仲熟過我,不過唔講唔知道,原來維園個小食亭係可以攪生日會㗎喎!
以人頭計原來只係$50一位,最少30人就攪得成!食物都係炒飯,三文治,魚蛋燒賣及菠蘿腸之類,不過記住只係得星期六及日可以咁包場!
Photo by CANON 5D Mark IV, Len | EF 24-70mm f2.8L II USM
呀劍評分: 7分
呀劍評語: 去玩唔一定要新地方,唔一定要去好遠,其實有時攰攰地,近D又易去嘅地方,都一樣可以令小朋友好開心,因為只要有你哋喺身邊就得㗎啦!


text:
是咁的,我阿媽知道我在茶餐廳同人烚氣之後,苦口婆心地勸我要小心為上.在規勸我之前,阿媽自己就非常激動地提到示威者被如何對待:打至骨折,非禮,唔俾見律師……「佢哋有啲得十六七歲咋,我睇見真係好心痛.」阿媽如是說.
阿媽可能唔記得咗,我之所以會喺茶餐廳同人嘈,其實都有一半原因係因為佢嘅家教.阿媽好似未讀完小學,十二三歲就出嚟做童工,但係係我記憶之中,佢係會成日去圖書館借書睇嘅,有時借下食譜,園藝書,有時借下歷史書,心靈雞湯哲理書等等.佢呢幾年同我講得最多嘅,係《陳寅恪的最後二十年》,同季羨林《牛棚雜憶》.
我人生中嘅第一次遊行,都係同我阿媽一齊去嘅.我哋呢一代廢中,大部份都係喺1989年接受政治啟蒙.我仲記得大遊行係我會考考經濟科之前一日,我哋全家都照出嚟.人群中我哋迫呀迫,行呀行,我阿媽突然好勇武咁嗌咗一句「打倒中國領導人!」可能句口號太長啦,印象中冇乜人跟機,而我又正值敏感嘅青春期,嗰一刻都有啲尷尬癌發作.但無可否認阿媽個下係型嘅.關於嗰一次遊行,我仲記得當年只係得十二三歲嘅細佬,係隊伍見到白姐姐,狂笑佢個妝化得好濃.實在我屋企嘅基因除咗嗌交染色體外,爛gag指數都唔低.唔知白姐姐而家嫁咗比前朝西環契仔之後,對當年嘅妝容有冇些少反省呢?
之後,入大學讀過兩錢書,基本上揀咗和理非條路——呀唔係,唔可以話「揀」,因為嗰陣時衝衝子都未係option.後來做動物權益,自己都叫做籌辦過唔少遊行集會,誓估唔到今時今日,莫講話籌辦,就算係參加民陣遊行,都令我緊張非常.一來自己年紀大,精神體力都唔是下下應付到;更重要嘅係,而家集會就算攞咗不反對通知書,都可能變非法集結,甚至會俾人打俾人拉——我人生前半世學到嘅常識已經用唔着㗎啦.我唔敢話自己會華麗變身成勇武派,但係對前線嘅行動都會盡量理解和支持.
年中啲藍絲嘅歪理其實都聽唔少;之所以我終於忍唔住會喺茶餐廳同人開拖,首先係因為佢提到荃灣擋在拔槍警員前的阿叔,覺得佢唔知咩人喎.咁咁橋我又真係識得呢一位阿叔(其實佢仲細過我),佢係傳道人兼動保友.唔敢話同佢好熟,但係我肯肯定佢嗰一刻絕對係出於正義同勇氣.咁我就忍唔住頂番阿師奶轉頭,並且開展左一連串火爆對話.雖然講嘢係大聲咗,但我都堅持唔講粗口唔人身攻擊,一來係因為咁多年來嘅自我制約,二來家陣白色恐怖蔓延,如果我俾人拍片放上網,好可能會有人揸住條片向敝公司施壓,而結果我亦好可能被炒的,我無奶油咁笨啫.一四年之後我真係成長左好多架.
當然,仲有一個最重要同最自私嘅原因:我唔想我個仔係一個充滿大話嘅環境中成長.我身為佢阿媽,可能阻止唔到每一個大話,但見到一個都要駁一個丫.嗰日佢全程睇住我同人嗌交,我真係唔知佢有咩感想,可能佢都尷尬癌發,又或者體內的嗌交基因被啟動.遺傳同家教係一樣好奇妙嘅嘢,可能你曾經用盡氣力去抵抗佢,克服佢,但係到最後你又會發現自己以佢為榮.不過any肥,大家唔需要覺得我或任何人好型好威好英雄,畢竟呢個運動冇人要做英雄,而一個健全嘅社會需要嘅唔係英雄,係公平嘅制度.
都係果句啦,大家有力出力,有錢出錢,唔一定話喺現場向前衝,喺日常生活中擋住啲大話同謊言,都要功力同勇氣.我同我阿媽講你唔使擔心,我唔會主動撩交嗌,但係殺到埋身亦都唔會怕,因為恐懼本身就是最大的恐懼.所謂「為母則剛」,呢個夏天所有香港人都變成老母,我哋係唔會驚架.
〈本文內容僅代表作者個人觀點,並不代表「虛詞.無形」及香港文學館的立場.〉


text:
上午玩完春花落,三支香,食緊飯時大家講起,都覺得好似冇乜點踩過車,諗下下半場去邊好. 最後決定不如call van 上大山玩返轉純踩路線爽下,見最近好多車友都玩牛徑,好似好正好好玩咁,就試下. 之前都成日上網睇片見師兄踩牛徑GEE路,其中有D路段都幾斜,今次可以試試.
搭VAN上到大山巴士站,著好PAD就出發.先向河背體驗徑入口進發,一如以往要上試練之石,依家大機過到啦. 去到分岔口齊人就繼續落河背,同朝早路線係兩種唔同體驗,上午係郊遊睇景點.依家就順落山,有速度感,真係好玩!! 一路落到英國仔,英國仔由來我都仲未知點解!!??上網搵過都搵唔到,真係要有返一定山車年齡先可能知道~ 不過依個分岔口就去不同地方,右邊方向就係甲龍林徑,右前方就係上轆牛嶺,而左邊就可以上返直升機坪,直行就繼續河背越野單車徑.
今次要去牛徑,牛徑入口就係河背越野單車徑,過左英國仔前少少右手邊,平時因為車速快可能會留意唔到. 今次過左英國仔,大家都慢慢落望住右手邊,最後留意入口啦. 牛徑平均都斜度都唔少,比起元朗仔,河背斜,但比蜘蛛略緩,整體都好好玩,但新手就唔建議. 開始左唔係好耐就有個考牌位左手髮夾彎,冇膽量去試,但其實有帶PAD同頭盔都好安全,跌都係泥路黎.Calvin好野夠Guts試左,不過差DD,都係未成功. 見到大雄佢地D片入邊個個都輕鬆過到,果然個個都高手,但原來實際見到係斜好多...哈哈~~
下次再玩會試下,我諗要煲下先有少少機會成功!!繼續踩中途都路況都係泥路加D碎石為主,牛徑仲有一大特色就係條路夠原始,比起官方路線窄,同兩旁都滿怖植物. 如果落雨後就唔太建議去玩啦,因為睇條路濕度都幾高,好難乾得返. 牛徑大部份路段都係落,有少量上斜位,我都係推車上去多,上網睇片好多師兄都踩到上去,但當然要量力而為. 踩左大約十分鐘左右,接近牛徑中段,會見到左手邊有條落斜路,路左手邊有繩,所以都證明依段路有D斜. 大家都有踩落去呀,仲有拍片,但條路真係幾斜下,仲幾粉.華哥係我前邊,踩到沙塵滾滾,我食住塵咁慢慢落,落依D斜以前唔識,依家知道主要係用頭brake,身體就要向後,PATPAT就貼近尾軚, 咁會比較安全.尾brake 就用2成左右,因為用得多會冼軚,依個係慢落方法.快落就唔識未夠班去試. 落緊果陣都幾緊張,中途有2-3個樹根位,快加速,好少踩D咁斜路所以未適應. 落完條斜就係電塔,電塔後路冇之前咁斜,要上一小段.之後繼續,今次路右手邊有繩,都係慢慢落. 落完要推一段仔路上斜,之後繼續都係泥路好快就去到引水道出口.


text:
睇新聞見到首日喺香港同九龍會展大排長龍拎紀念鈔,真係嚇嚫我,好驚我都要咁輪隊!我被安排今日到大角咀匯豐中心領鈔,因為正正就喺 Charmaine 屋企隔離,所以之前已經約好今朝一早同佢上完堂我先行過去匯豐,但因為早咗成廿分鐘就到達大角咀,又唔敢太早上去佢屋企,於是就決定先行過去視察一下,睇吓條龍長到有幾恐怖!
總站落車後已經見到有匯豐職員企喺中心入口攔途截劫,唔係領鈔嘅應該唔俾入,我問比預約時間早到可唔可以拎,佢哋話可以,再問清楚條龍有幾長,諗住如果真係要排好耐的話都係教完琴先返轉頭再拎,無謂阻住學生時間嘛,點知個職員同我講,查實係唔使排隊!嘩,咁正,即刻拎完走人!!首日啲人就日曬雨淋排幾粒鐘先拎到,我就可以舒舒服服涼住冷氣兼唔使排隊,前後幾分鐘就攪掂.教完琴去搭車時見到多咗好多人,仲有個警察喺度維持秩序㖭,我真係超好彩囉!!
Charmaine
媽咪問我做乜唔賣俾沿途啲 "收賣佬",我話唔過 $1000 都唔賣,
況且企喺嗰度嘅好多都係講話唔正,睇個樣就知道係內地同胞,我話
賣俾佢哋的話,分分鐘收番張假銀紙都唔知,無錢賺不特止
仲連本都無埋!!嗱,如果你哋收到消息升過千
的話就記得通知小弟喇,哈哈哈哈!!


text:
11 FEBRUARY 2014(TUE)到左夜晚,當然係搵食時間,由於小豬爸話想去食自助餐,所以我地今晚就去左食自助餐啦~
澳門嘅酒店真係好多,要搵一間自助餐都真係幾難,有啲好嗁就有太多內地人,我地又點夠佢地嚟呀,所以我之前都上網搵過好多間,最後睇左好多OPENRICE嘅介紹,終於決定去英皇酒店入面食自助餐啦~
睇啲朋友仔介紹,話依間嘅嘢食都尚叫OK,都係比較斯文同靜嘅一間(即係比較少內地人),就係因為依啲原因,我選擇左去依度食啦!
哈哈...原本我地係六人出發,因為細路係澳門返工,所以就可以嚟JOIN埋我地一齊食飯啦!
好啦...睇吓我地有咩嘢食先.基本上都係一般酒店嘅嘢食,不過佢地回得都算快,所以每一次行去都係滿滿的~
仲有廚師即場煮嘢食呀~
最令我驚訝就係,依度有得自拎可樂,我地加加埋埋都飲左差唔多二十支呀~
場內仲有現場音樂表演呀~
講真...啲嘢食都真係一般,不過我又覺得個氣氛都唔錯,其他賓客都食得好斯文(依個好重要),我地都食得好開心呀~
食飽飽正餐嘅小小豬見到有雪糕又點會唔放過,佢仲好叻仔咁叫小豬媽帶佢出去拎,諗住有小豬媽撐腰嘛~
玩左成大半日,我地食飽飽就返酒店啦!
依個小小豬真係好熱愛酒店,就連去洗手間都會周圍望~
洗完白白,衫都未著就通床跳啦~
開頭仲以為小小豬會唔習慣,不過佢由床跳到去地下,再周圍走,之後又走返上床,完全都冇停過呀~
嚟得澳門,當然係要參觀一吓賭場.係永利酒店時,我同大肥豬就因為帶住小小豬,所以就冇入到去,係門口等小豬爸佢地.
我地住間酒店樓下都有一個賭場,原本我都打算留係房間照顧小小豬,等佢地出去行吓.後來小豬媽就叫我地去行吓,佢幫我照顧小小豬.既然小豬媽提意,所以就等佢地兩婆孫係房間溫馨吓,我地就去賭場觀摩吓啦!
哈哈哈...賭錢我就真係唔多識(同冇依個膽量),所以開頭都係周圍睇人地玩.後來發現有啲係自助電腦大細機,可以細細地$5咁去玩,所以就同大肥豬玩左一陣.少少地咁玩,加上又冇其他人望住嘅壓力,又真係玩得幾開心,我仲好叻女咁......冇輸冇贏,拎一佰蚊出嚟又可以拎返一佰蚊走,唔輸我就當自己贏左啦...哈哈哈!
不過,小豬媽決定唔入嚟賭場都係正確,因為嗰度真係勁多人吸煙,空氣真係唔咁好呀!
《續待》


text:
(A&M Diary)嚟到weekend就梗係要同M佬拍拖啦!近期,我哋就愛上咗行山,除咗可以親親大自然同呼吸新鮮空氣之外,更加可以鍛鍊身體同減肥添!加上行山徑內亦有唔少打卡熱點,都好適合一家大細嚟上一堂大自然嘅通識科!今日我哋就嚟到香港仔郊野公園,由灣仔峽公園行去香港仔水塘.呢條郊遊路線輕鬆易行,十分適合行山初哥!
由灣仔峽公園行去香港仔水塘,沿路都係落山嘅石屎斜路,而大部分路段都有樹遮蔭,除咗適合行山初哥亦都係一條親子路線,落到去終點就係香港仔,仲可以食吓嘢先返回市區.如果好似我哋咁,選擇揸車嚟嘅,就可以將車先泊喺灣仔峽公園外嘅咪錶停車位,但行到去香港仔水塘就要沿路折返喇!
提提你
1. 由灣仔峽公園起步到香港仔水塘,沿途係落山石屎斜路,適合行山初哥同一家大細,但都要量力以為
2. 灣仔峽公園設有小食亭同洗手間,但沿路就再無士多補給站,大家記住自備所需用品
3. 大家記住保持環境清潔,自己垃圾自己帶走,絕對唔可以破壞大自然環境
前往方法
1. 乘坐新巴15號巴士,至灣仔峽道站下車
2. 灣仔峽公園設有咪錶位,自駕人士可以泊喺呢度,夠晒方便
灣仔峽公園
公園面積唔算大,但有涼亭,野餐檯凳,小食亭同洗手間,加上係唔少行山路徑嘅中途站,絕對係行山人士嘅補給休息地方!喺公園旁邊就係香港仔郊野公園嘅入口,前往香港仔水塘.
香港仔郊野公園
郊野公園內當然唔少得野餐同燒烤地點,仲有石卵路同健體等設施,加上香港仔自然教育徑內有好多紅膠木,大頭茶,錫葉藤同其他藤本植物,亦係一個學習同了解大自然嘅地方,所以一路上都唔會覺得悶.重點嘅香港仔水塘亦位於郊野公園內.
香港仔水塘
分為上水塘同下水塘,當時興建水塘主要為鴨脷洲同港島西區提供食水,香港仔水塘總容量為126萬立方米,而上水塘水壩,石橋,水掣房同下水塘水壩被列為法定古蹟.
香港仔上水塘
因為依家係秋冬季節,所以水塘嘅水唔多,喺上水塘主壩行嘅時候就見到著名嘅石橋.主壩好宏偉,而拱形嘅石橋亦都非常靚.但如果春夏雨季嚟嘅時候,水壩就會排洪,行嘅時候要特別小心.


text:
健力士世界紀錄經常記載唔同嘅世界紀錄,有啲記錄就非常有趣,而同時又有啲紀錄係非常古怪.今日就同大家睇一睇五項非常古怪嘅世界紀錄:
1.最長時間唔沖涼(60年):一般城市人一日至少都沖一次涼,兩日無沖涼都幾乎想死.但你地有無諗過如果60年都唔沖涼會點?係伊朗南部有一位老人家哈吉就連續60年無沖涼,因為童年有啲唔好嘅回憶,所以就一人隱居避世,60年無沖涼嘅佢身上好似多咗層野咁,就算有人免費幫佢沖涼佢都會拒絕.要創造呢個紀錄,要有非常堅毅嘅耐力,不過城市人向來乾淨,恐怕就無人敢挑戰喇!因為呢個紀錄仲一直比佢自己刷新緊.
2.一分鐘踢自己個頭134次:係尼泊爾有一位男子叫做Puskar成功創造出一個紀錄,就係用腳係一分鐘踢自己嘅頭134次,平時少做開柔軟運動嘅人可能連踢自己個頭一下都未必做到,但佢講緊平均一秒可以踢多過兩腳,真係非常犀利,只不過好似就無咩實用性喇…..
3.470公斤女子(每天攝取12萬卡路里):美國有一位女子Mayra Rosales因為患病所以增重到470公斤,基本上佢喪失自理能力,但據稱係做完手術之後,佢成功減磅,由接近半噸重減到90公斤,真係瘦身界嘅一大奇蹟.係囉,肥,人地有病都減到,仲有咩藉口呃自己話肥都可以好靚呢?
4.一直在玩命–連續四十日唔訓覺:正常人趕project開p通一晚頂已經感覺到病病地,再通多晚真係隨時命都無.不過係洛杉磯有一位叫做Tyler Shields嘅攝影師,曾經保持968個鐘唔訓覺嘅紀錄,由於呢項紀錄非常危險,所以健力士世界紀錄大全無記載到.所以Tyler就決定自己紀錄落黎.不過,佢係創造呢個紀錄嘅時候曾經發過幾次高燒,差啲命都無.真係學羅莽師父所講:「搵食,唔洗搵命博架!」
5.真正屎尿屁代言人–收集1277種屎:有一位古生物學家George Frandsen自從大學畢業之後,就一直收集糞便化石,加加埋埋超過1277種,真係名符其實嘅屎撈人.不過佢嘅研究的確係有價值,就佢呢一份勇氣已經值得為佢鼓掌.
小編:各式各樣世界紀錄,都係由奇人異士所創造,睇睇而家香港嘅環境,最有機會創造嘅睇黎係最長OT紀錄.


text:
面試問題 – 究竟要點應對?
臨近年尾,好多人拎左分紅都心郁郁想跳槽轉工,所謂魚唔過塘唔肥,但見工面試問題往往係求職者嘅地獄,就算你見工經驗再老到,答錯問題隨時都萬劫不復,其實好多難攪見工面試問題係冇標準答案,因為每個hr面試官想聽到嘅答案都唔一樣,佢哋只係想透過答案了解你嘅個人性格,特質,俗語有云「天外有天,人外有人」,一定有做嘢比你更優秀嘅人,但優質性格就唔係人人有,隨咗呢個之外,個人背景亦好重要,呢篇文章唔係咩天書,只係針對一啲難攪嘅常見見工面試問題,剖析面試官想知道啲咩嘢,對症下藥,增加面試成功嘅機會,助你踏上青雲路!
面試問題 – 第1條難攪見工問題—自我介紹
非常基本,但亦同時係好多人嘅惡夢,就係自我介紹.自我介紹最忌長,講半日都唔到題,最重要係眼神接觸,最好成個過程都望住面試官,保持自信,hr想透過你嘅自我介紹了解你嘅個人特質,家庭背景,多於你講到自己有幾適合呢份工作,自我介紹最好分成兩個部分,個人及工作,個人方面,先了解工作需要,例如性格外向,婚姻狀況,有冇仔女等都有關係,因為好多需要加班工作都偏好單身人士,銷售工作需要性格外向;工作方面,最忌擦錯鞋,好多畢業生會稱讚公司規模大,自己可以學到好多嘢,請你唔係嚟學嘢,係你要話俾面試官知道你點樣職在其位幫到公司,更甚嘅係唔好響自我介紹討論人工福利,目的性太明顯會却減誠意,影響面試成功嘅機會.
第2條難攪見工面試問題—點解揀呢間公司?
點解要嚟我哋公司亦係好經典嘅見工面試問題,基本上你自我介紹完冇耐就會出現,面試官想知嘅係你有幾適合,唔係佢間公司有幾勁,每個人都想入大公司發展﹐你話我知我間公司有幾勁你想入嚟做,你配唔配先係重點,面對呢題見工面試問題,係表現出我知你間公司嘅規模大,所以先適合我嘅發展,要有果種因為你公司先配得上我嘅氣燄,係因為你公司需要我,所以我選擇你公司,自信係每間公司想要見到嘅性格特質,但唔係自吹自擂,有幾多講幾多,配合到你面試嘅職位需要就可以.
第3條難攪見工面試問題—離職原因
上一份工離職原因,基本上一定會問,因為呢題見工面試問題關連到歸屬感同忠誠度,對公司歸屬感愈高,工作表現愈好,最忌係講上一份工有咩唔好,上司唔好,老闆唔好,福利唔好經常OT等等,顯得自己懦弱,你今日講得上一間公司有幾差,他日你都會咁講我間公司,所以要表達嘅係自己舊公司好好,但人望高處,自己嘅才能,經驗亦達到相當程度,良禽擇木而棲,亦係時候響一間適合自己發揮所長嘅公司,長期發展作出貢獻.
第4條難攪見工面試問題—接受OT?
你願意加班工作嗎?呢題見工面試問題唔係表面上咁簡單,你以為單純話答句我願意就可以共諧連理,咁你就大錯特錯,冇一個打工仔願意加班工作,你以為公司想你加班?燈油火蠟唔駛錢咩?你盲中中話我願意,證明你冇思考能力,因為你了解過工作內容,你絕對有能力響工作時間內完成你嘅工作,唔會加重公司嘅負擔,但如果公司有額外嘅工作分配,為咗公司嘅利益,會願意配合加班工作,呢題常見見工問題算係陷阱題,面試官想聽嘅係你臨場反應,唔通有求職者會答加班不了咩,個個都答願意架啦,咁呢題見工面試問題仲有咩意義呢?
第5條難攪見工面試問題—處境題目
最後一題通常都係處境題,想了解嘅係應變能力高低,當遇到呢類見工面試問題,首要嘅係唔好慄,因為一般冇標準答案,甚至面試你果個都未必答到,佢亦唔預期你會答到,但你遇上難題嘅反應係佢最想觀察嘅,甚至會直接role-play,特別係管理階層職位或銷售職位,你未必可以直接解決佢嘅問題,但應變能力可以幫你避重就輕轉移視線,所以你其實唔需要斟酌佢問嘅問題要點答,係要諗點兜彎同天馬行空,例如佢會話同樣嘅產品或服務,人地平百分之五,我地堅持唔減價,個客又嫌貴,你會點做?冷靜沉默扮思考數秒先回答,你唔需要同佢斟酌價錢,應該針對你個人優點,公司品牌,附加價值等轉移視線,用你急才口才通關!
當然,如果你唔需要尋尋覓覓,得到公司重用扶搖直上平步青雲,見工面試問題你雖然唔駛理,但升職加薪都要同同事慶祝一下,Kama Delivery新推出嘅小食盒,野餐盒內容豐富,非常適合訂嚟賀升職,若然你搵到更好嘅工作,前途無量,作為散水餅同樣啱駛又得體,歡迎隨時WhatsApp我哋或於我地網站訂購查詢,預祝各位仕途順順利利!
聯絡我們
WhatsApp 查詢/訂購熱線:5188 0757 / 6599 9941
Email:info@kamadelivery.com
追蹤我們
延伸閱讀
部份圖片出處|Pexels
*未經許可,以上文章不得轉載或引用*


text:
高潮小隊戰績報告
上個post 講到興興含含,安排左個event 比ashley 啦
雖然未算星光熠熠,但總算不失禮人家
收返返黎嘅成績表都過得去🤣🤣
所謂高潮小隊,都係由排位較高嘅出任,同年資無關,夠能力嘅,一年都入選
好似gabriel國腎兄咁,佢都係上年2018聖誕尾班車,趕得切入大家庭
呢家而經係常規戰力
當晚都比左幾個第一次佢,Gangbang啦,潮吹噴水噴到成張床都濕晒啦🙈
而我地最鐘意Ashley 果句,
互補完來係咁正
以女性為核心嘅群p,就係要咁
呢個系一個精粹.
幾個唔同功能性嘅師兄, 齊上齊落,去服侍一個女仔,享受女皇一般的待遇
而唔係dllm,一班禽獸咁L樣,衝晒上去,鬥快射精咁
果d叫洩慾,難聽d講句,同訓係到比人輪姦無咩分別囉屌你~
出面個世界,高手在民間,一山還有一山高
我唔會話我地d師兄師妹最正,最無敵
但係係呢到,會省卻妳/你好多時間,唔洗尋尋覓覓
擔心邊d係變態佬
擔心邊d係靚仔但無品
擔心邊d唔覺意上身沉船傷身又傷心
擔心邊d專賣護膚品同倫敦金
我地就無乜甜言蜜語,Flirt黎Flirt去Tum大家黎玩
只有一個大filter,認真做matching,啱就試下,唔啱就繼續睇下 😂😂
last but not least
要令到一個女仔滿足,唔容易
未必個個滿足到,但最少
我地係會盡力去帶比大家良好嘅體驗
完


text:
(電腦版Xbox)超過100款高品質遊戲 不定時更新
(Presented by Xbox)
簡單操作配合高品質畫面 質素媲美主機
針對電腦玩家而設,玩家可以連接Windows 10電腦玩Xbox遊戲,利用keyboard同mouse就玩得,非常方便.小編就試玩咗3款熱門遊戲,發現畫面同玩味絕對唔會比主機版本遜色,令人大呼過癮!
《胡鬧搬家 Moving Out》
玩法同overcooked差唔多,但相對容易.玩家只需要將唔同嘅傢私喺限時內搬上貨車就完成,但因為啲傢私大小不一,要諗點樣短時間內搬走大小不一嘅傢私,非常有挑戰性,最啱同班friend連線一齊玩!
《微軟模擬飛行 Flight Simulator》
應該唔少人都聽過呢個遊戲,屬於微軟經典飛行模擬遊戲《微軟模擬飛行 Flight Simulator》,自2006年後終於推出新版本,而且仲係4K HDR超高清版.遊戲分為3 個版本,玩法同功能一樣,但飛機同機場嘅數目就有分別,其中「標準版」有20架飛機同30座機場;「 Deluxe 版」有25架飛機同35座國際機場;最高階嘅「 Premium Deluxe 版」有30架飛機同40座國際機場,以第一視角操作飛機完成任務,俾玩家可以一嘗做飛機師滋味!
《惡靈古堡7 生化危機RESIDENT EVIL 7 biohazard》
RESIDENT EVIL 7 biohazard驚嚇同血腥程度十足,鍾意刺激感嘅視覺系玩家一定唔可以錯過.玩家扮演男主角 Ethan 進行遊戲,故事講述Ethan老婆Mia失蹤三年後突然發短訊俾Ethan,結果 Ethan去到訊息中嘅目的地後,發現係廢棄洋房,並且喺見到Mia之後,發生一連串詭譎怪異嘅變化,玩家需要喺探索過程中抽絲剝繭出隱藏喺背後嘅與陰謀.遊戲以第一人視角進行,加上過程會有唔同jump scare同恐怖畫面,真係少啲膽量都唔得!
$119玩足3個月 率先玩Xbox Game Studio首發遊戲
除咗收錄過百款高品質遊戲,Xbox Game Pass for PC會不定時上架新遊戲,而且會員仲有得率先玩Xbox Game Studios首發遊戲,實行玩game都要潮!遲啲EA Play亦會喺Xbox Game Pass for PC上架,到時玩家就可以玩到EA最受歡迎嘅遊戲系列同熱門遊戲.
而家$119就玩足3個月,加入後即時享有獨家會員折扣口㖭!
立即加入Xbox Game Pass for PC: http://p.nmg.com.hk/ef0579


text:
(數碼通)SmarTone 5G第5代移動家居寬頻的評價如何?
(數碼通)SmarTone 5G第5代移動家居寬頻的評價如何?
咁Smartone嘅5G家居寬頻究竟好唔好呢,同其他台嘅5G家居寬頻比又有啲乜嘢優勢呢?咁當你仔細比較Smartone,3HK,同埋CMHK嘅5G家居寬頻嘅時候呢,你可能就會發現呢,雖然Smartone嘅5G家居寬頻呢喺價錢上並唔係最平,月費就係148蚊,咁但係呢而家暫時就見到呢佢係做緊消費券嘅優惠嘅.咁就係會送500蚊嘅超市現金券.咁當減咗超市現金券之後呢除返開24個月,每個月大概就係128蚊.咁呢個時候呢,如果同CMHK嘅5G家居寬頻比嘅話呢,Smartone可能就會比較有優勢啦.因為CMHK用完200GB數據之後呢,速度係會下跌至10Mbps (megabits per second).相反Smartone呢係有無限5G數據嘅,只係會受FUP公平使用政策影響嘅啫.
咁有5G無限數據可能就會比較適合一啲高容量嘅人士,即係可能會成日睇高清甚至乎係4k串流影片嘅.又或者會經常下載一啲大型嘅文件,檔案甚至乎遊戲,咁都係會消耗大量數據.咁除此之外呢Smartone嘅呢一個計劃呢仲可以七折申請第二個Home 5G寬頻服務.咁點解要申請第二個呢,咁除咗部分人可能有第二個單位需要寬頻上網之外,咁又唔少人都係會申請多一條獨立嘅線路呢去處理伺服器或者係其他屋企入面嘅智能裝置嘅.咁就同你有啲人係會申請兩條光纖線一樣,咁又唔需要擔心其他電器呢會係攤分咗你嘅網速喇.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我地嘅頻道,我哋下集再同大家分享其他資訊,拜拜!


text:
澳門member的困惑
即係咁,國安法通過左,大家講野都好小心嘅 咁我地今日就唔講咁多 聽下澳門嘅member 點講
話說澳門同我地一向都好緊密聯繫,先前我地香港人一罩難求,係口罩爭奪戰,輸左比班大陸佬之後,已經好難再搵到第2 d 貨源
係呢個時侯,我地有d澳門member見我地咁慘,都特登排隊,分d比我地香港嘅Member,再一次大恩不停謝
但就係果次金巴一別...就封左關差唔多半年.... 一拖再拖 拖到我地d 澳門member都燥底 其實我地都燥嘅因為澳門都有班靚仔靚女...之前keep住都有交流開,呢家...
唉
拿,真心我地就唔係分裂國家,澳門都係國家一部份😂😂
咁的確澳門人係肺炎控制呢個case上面,個安全系數比香港人高嘅,要開關都開左澳門先啦喂
不過橫睇直睇...都似係有人唔鐘意澳門誠誠,當初封關又唔同知佢...總之通關無期
原先我地都有d女仔做核酸都要過黎搵我地,但呢家香港又開始爆
都可以唔洗諗住...
可惜澳門有澳門規矩同文化,如果唔係都會想係澳門幫佢地match下
唔洗屈到咁辛苦
始終澳門太細
可能呀a係b個朋友,呀c又係呀a個朋友/同事
除非個base唔係澳門,如果唔係有頭有面嘅朋友好少拋個身出黎係返澳門玩
所以就算我地澳門有所謂嘅admin係到,極大部份都係幫手做下interview,然後香港見
最後,都比返d good news 澳門嘅朋友,最近我地都有一班新人,70後,80後,90後,00後都有,有男有女
素質,人品,能力上都係一如以往,咁charm,咁playful,咁nice
所以,頂住,通關後,床上見😂😂


text:
又係每週一次嘅新聞快打嘅時間啦!櫻花重有唔到一個月就開,大家有無準備飛返一轉呢?
- 小田急引入翻譯機:小田急電鐵今個禮拜開始引入早排報導過嘅手提翻譯機Pocketalk,給予全部七十個車站內嘅職員配備.用意當然係為咗站員同外國旅客嘅溝通順暢啲啦.現時預計到四月全部站都會有職員配備翻譯機.
- 富士回遊公布班次詳情:由JR東日本同富士急合營嘅富士回遊線三月十六日通車,亦已公布行車安排.用以取代現時喺週末,假期行走嘅Narita Express特別班次,以後每日都有兩班特急車來往新宿到河口湖站,亦比以前嘅班次快半個鐘,達至兩小時內嘅車程.留意嘅係雖然喺新宿開車時係全車指定席嘅,但因為有部分路程(大月至河口湖)係富士急行線嘅部分,所以該段係全席變成自由席.特急券大人一千六百円,小童九百円,富士急行段分別係六百円/四百円.
- 埼玉鐵路博物館新幹線駕駛室參觀 :新幹線戰士fans有福啦!埼玉市嘅鐵路博物館會喺三月九日至四月八日舉行與新幹線戰士有關嘅展覽,除咗有新作4D影片之外,重有參觀200系/400系新幹線嘅駕駛室!駕駛室參觀全部係星期六,日,公眾假期舉行,要去就要plan定喇.
- 辻利兵衛本店關西機場開鋪 :喺日本頗具盛名嘅茶商「辻利兵衛本店」已喺今日於關西機場開設cafe.呢間鋪係「辻利兵衛本店」嘅首間機場分店,提供抹茶,甜品及麵食.Cafe位於一號客運大樓三樓入閘後部分,營業時間係每日早上七點至凌晨零時.唔知佢哋有無手信賣呢⋯⋯
- Tokyo Metro接受支付寶付款:Tokyo Metro已經喺上星期開始接受用支付寶買週遊票.對應嘅站有銀座,新宿,表參道同東京站,加埋上年已經試行嘅上野站,總共五個站參與.乘客可以喺遊客服務中心以支付寶購買Tokyo Subway Ticket及Greater Tokyo Pass嘅所有面額週遊票.
今個禮拜新聞就係咁多.大家會唔用支付寶買飛嗎?不妨留個言討論下?下星期再見!